Meehe Ge Jinsee Gunavan Kinbuleh Kaalaifi - Vaguthu\nމީހެއްގެ ޖިންސީ ގުނަވަން ކިނބުލެއް ކާލައިފި\nނޮދަން ޓެރިޓަރީގައި ފިރިހެނަކު ކޯރެއް ތެރެއަށް އެރި އުޅުނު ވަގުތު ކިނބުލެއް އޭނާގެ ޖިންސީ ގުނަވަން ކާލައިފިއެވެ.\nއުމުރުން 42 އަހަރުގެ އެލްސްޓޮން ލާމީ ޖަންގަލި ތެރެއަށް ވަދެ އުޅުނީ ޝިކާރަ ކުރުމަށެވެ. މިހެން އުޅުމުގެ ތެރޭގައި އޭނާ ވަނީ އެތަނުގައި އޮތް ކޯރެއް ހުރަސް ކުރަން މަސައްކަތް ކޮށްފައެވެ. މިކަން އޭނާ ކުރަން އުޅުނީ ކޯރު ތެރޭ އޮތް ލަކުޑި ބުރިއެއް މައްޗައް އަރައިގެންނެވެ.\nނަމަވެސް ލަކުޑި ބުރިއެއް ކަމަށް ހީކޮށް ލާމީ އަށް ހަގީގަތުގައި އަރައިގެން ހުރެވުނީ 12 ފޫޓު ދިގު ކިނބުލެއް މައްޗައްކަން އެނގުނުތާ 15 ވަރަކަށް ސިކުންތު ފަހުން އެ ކިނބޫ ވަނީ ކުއްލިއަކަށް ލާމީ ކޯރު ތެރެއަށް ވައްޓާލައި އޭނާގެ ކަނާތު ފައިގައި ދަތް އަޅާފައެވެ. އެއަށް ފަހު އެ ކިނބޫ ވަނީ އޭނާގެ ޖިންސީ ގުނަވަންވެސް ކާލާފައެވެ.\nލާމީ ހެލިކޮޕްޓަރުގައި ހޮސްޕިޓަލަށް ގެންދަން ތައްޔާރު ވަނީ\n"އެއީ ކިނބުލެއްކަން އެނގި އޭތީގެ ލޮލަށް ބަލައިލި ވަގުތު އެ ކިނބޫ އޮތީ އަހަންނާއި ދިމާލަށް ބަލަހައްޓައިގެން. އޭތި ބުނާ ކަހަލަ ކަލޭ ތީ އަހަރެންގެ ކާނާ އޭ" ލާމީ ބުނެފައި ވެއެވެ.\nލާމީ އަށް އޭތި އިތުރަށް ހަމަލާ ދިނުމުގެ ކުރިން އޭނާ ވަނީ ކިނބުލުގެ ނޭފަތް މަތީގައި ވަރަށް ބާރަށް3ފަހަރު ޖަހާފައެވެ. އެއަށް ފަހު އޭނާ އޮތީ ކިނބުލުގެ ތުނބުގައި ހިފައިގެންނެވެ. މިވަގުތު ތެރޭގައި ލާމީގެ ކުއްތާތައް ލާމީ އާއި އެކު ޝިކާރަ ކުރަން އައި އެކުވެރިޔާގެ ސަމާލުކަމަށް އެކަން ވަނީ ގެނެސްފައެވެ.\nއޭނާގެ އެހީތެރިކަމާއި އެކު ލާމީ ވަނީ އިތުރު ގެއްލުމެއް ނުހޯދައި އެއްގަމަށް އަރައިފައެވެ. ލާމީ ވަގުތުން ހެލިކޮޕްޓަރެއްގެ އެހީގައި ހޮސްޕިޓަލަށް ގެންގޮސް މިހާރު އަންނަނީ ފަރުވާ ދެމުންނެވެ. ޑޮކްޓަރުން ކުރަން ޖެހޭ އޮޕަރޭޝަންތައް ކުރުމަށް ފަހު ލާމީގެ ހާލު މިހާރު ރަނގަޅުވަމުން އަންނަ ކަމަށް ރިޕޯޓްތައް ބުނެއެވެ.\nލިޔުން ހުތުރުވުމުގެ ސަބަބުން ކުރަން އުޅުނު ވައްކަން ދިޔައީ ފަނުފުލުން\nސައުދީ އިން ”4 ޖިންނި“ ހައްޔަރުކޮށްފި!\nމި ފޮޓޯއިން ފިލާ އޮތް ލެޕަޑް ހޯދާލަބަލަ!\nއޮކްޓޯބަރ 29, 2019 17:31\nހާދަ ހަޔާތްކުޑަ ކިނބުލެކޭ\nއޮކްޓޯބަރ 29, 2019 19:25\nމަ ހީހީ ހަލާކު ވެއްޖެ...\nއޮކްޓޯބަރ 29, 2019 23:07\nއެވާނީ އަންހެން ކިނބުލަކަށް\nއޮކްޓޯބަރ 30, 2019 13:20\nތިވާނީ އަންހެން ކިނބުލަކަށް\nނޮވެމްބަރު 3, 2019 17:50\nއެއީ ހިތާނު ނުކުރާތީ\nނޮވެމްބަރު 4, 2019 22:40\nނޮވެމްބަރު 3, 2019 19:13\nމީހަކަށް އެހާބޮޑު އަނިޔާއެއް ވީމައިވެސް، ކަލޭމެން ތި ހަޖޫ ޖަހަނީ އެވެ. ތީގެން ދޭހަވަނީ، އިންސާނިއްޔަތު ކަމެއް ނެތްކަމާއި، ކަލޭމެންގެ ޖާހިލު ކަމެވެ.\nނޮވެމްބަރު 4, 2019 22:36


އެއްދަންފަޅިއަށް ސްކޫލްތައް ބަދަލުކުރުމުގެ މޮޑެލް އަށް ދަރިވަރުން ވަރަށް ގަޔާވޭ: އެޑިއުކޭޝަން | Jazeera\tއެއްދަންފަޅިއަށް ސްކޫލްތައް ބަދަލުކުރުމުގެ މޮޑެލް އަށް ދަރިވަރުން ވަރަށް ގަޔާވޭ: އެޑިއުކޭޝަން - Jazeera\nއެއްދަންފަޅިއަށް ސްކޫލްތައް ބަދަލުކުރުމުގެ މޮޑެލް އަށް ދަރިވަރުން ވަރަށް ގަޔާވޭ: އެޑިއުކޭޝަން\nފާތިމަތު ފަޔާޟާ October 30, 2019 63 views0\nއެއްދަންފަޅިއަށް ސްކޫލްތައް ބަދަލުކުރުމުގެ މޮޑެލް އަށް ދަރިވަރުން ވަރަށް ގަޔާވާ ކަމަށް އެޑިއުކޭޝަނުން ބުނެފިއެވެ.\nއެޑިއުކޭޝަން މިނިސްޓްރީގެ ޑެޕިއުޓީ މިނިސްޓަރ މުހައްމަދު އިހުސާން ވިދާޅުވީ އެއްދަންފަޅި ސްކޫލްތައް ހިންގަން ބޭނުންވާ މޮޑެލްއަށް މަސައްކަތްތައް ކުރިއަށް ގެންދިއުމަށްޓަކައި ރާއްޖޭގެ 22 ސްކޫލެއް އެއްދަންފަޅިއަށް ބަދަލުކޮށް ތަޖުރިބާ ކުރުމުގެ މަސައްކަތް ފެށިފައިވާ ކަމަށެވެ.\nމި ގެނެވުނު ބަދަލަށް ސްކޫލްގެ މުވައްޒަފުންނާއި ދަރިވަރުންނާއި ބެލެނިވެރިން ތިބީ ވަރަށް ބޮޑަށް ހިތްހަމަ ޖެހިފައިކަމަށާއި ދަރިވަރުން ސްކޫލަށް ދަނީ ދާހިތުންކަން ފާހަގަ ކުރެވޭ ކަމަށެވެ.\nއިހުސާން ވިދާޅުވީ އެއްދަންފަޅިއަށް ބަދަލު ކުރުމުން ކަރިކިއުލަމްގެ ތެރެއިން ކުދިންނަށް ފޯރުކޮށްދޭން ޖެހޭ ތަމްރީނާއި ތަރުބިއްޔަތު ކުދިންނަށް ފޯރުކޮށްދިނުމަށް ވަރަށް ބޮޑަށް ފަސޭހަވެގެން ގޮސްފައިވާ ކަމަށެވެ.\nއެގޮތުން ކުދިންނަށް ފޯރކޮށްދޭންޖެހޭ އިތުރު އެހީގެ ކަންކަންވެސް ސްކޫލްގައި ހޭދަކުރާ ވަގުތުގެ ތެރޭގައި ކުދިންނަށް ފޯރުކޮށްދެވޭނެކަމަށާއި، ސްކޫލްގައި ކަނަޑައެޅިފައިވާ ސެޝަންގެ ތެރެއިން ނަމާދު ކުރުމާއި ޤުރުޢާން ކިޔެވޭނެ އިންތިޒާމް ތަކެއް ސްކޫލްގެ މާހައުލުގެ ތެރެއިން ހަމަޖެހިގެން ދާނެ ކަމަށެވެ.\nމީގެ އިތުރުން އިތުރު ހުނަރެއް ދަރިވަރުނަށް ދަސްކޮށްދޭން ޖެހިއްޖެކަމުގައިވާނަމަ އެ ދަސްކޮށްދިނުމުގެ ވަސީލަތްވެސް ޤާއިމު ކުރެވިފައިވާނެ ކަމަށެވެ.\nޚާއްސަކޮށް އިތުރު އެހީތެރިކަން ބޭނުންވާ ކުދިންނަށް އިތުރު އެހީ ފޯރުކޮށްދިނުމަށް ބޭނުންވާ ވަގުތާއި ތަނާއި ވަޞީލަތްތައްވެސް ސްކޫލްތަކުގައި ޤާއިމުކުރެވިފައި ހުންނާނެ ކަމަށާއިއިތުރު ވަސީލަތް ޤާއިމް ކުރަން ބޭނުންކަމުގައި ވާނަމަ އެވަސީލަތްތައް ޤާއިމު ކުރުމުގެ މަސައްކަތްވެސް ކުރަމުން އަންނަކަމަށް ވިދާޅުވިއެވެ.\nދެ ސެޝަނަށް ސްކޫލްތައް ހިންގާއިރު ކުދިންނަށް އެކަށީގެންވާ ވަގުތު ނުލިބޭ ކަމަށާއި އެކަށީގެންވާ ޖާގަވެސް ނުލިބޭ ކަމަށް އޭނާ ވިދާޅުވިއެވެ.\nއިތުރު ސްކޫލްތައް އެއްދަންފަޅިއަށް ސްކޫލްތައް ހިންގުމަށްޓަކައި ބޭނުންވާ އެނަލައިސިސް ހެދި އޭގެ މަޢުލޫމާތުތައް އެއްކުރެވި ރާއްޖޭގެ ހުރިހާ ސްކޫލްތަކެއް އެއްދަންފަޅިއަށް ބަދަލުކުރުމަށްޓަކައި ބެނުންވާ ޕްލޭން ތައްޔާރު ކުރެވި ނިމިފައިވާ ކަމަށް ވިދާޅުވިއެވެ.\nދެވަނަ ޓާރމް ނިމުމާއި އެކު ތަޖުރިބާތައް ހޯދާ އެކަމުގައި ޙަރަކާތްތެރިވި ފަރާތްތަކާއި އެކު މަޝްވަރާކޮށް ކުރިއަށް އޮތްތަނުގައި ދެން އިތުރަށް ރަނގަޅު ކުރަންޖެހޭ ކަންތައްތައް ބަލާ ކުރިއަށް ހުރި ދުވަސްތަކުގައި އިތުރު ސްކޫލްތަކެއްގައި އެއްދަންފަޅިއަށް ކިޔަވައިދިނުމުގެ މަސައްކަތް ފެށޭނެ ކަމަށް އިހުސާން ވިދާޅުވިއެވެ.


އުމަރު، މާރިޔާއަށް: ހެލިކޮޕްޓަރު ހިންގޭނެ މުއްސަނދިކަމެއް ނެތް ކަމަށް ވިދާޅުވުމަކީ މިގައުމަށް ކުރެވޭ މަލާމާތެއް\nއަމިއްލައަށް ހެލިކޮޕްޓަރު ހިންގޭނެ މުއްސަނދިކަމެއް ނެތް ކަމަށް ޑިފެންސް މިނިސްޓަރު މާރިޔާ އަހުމަދު ދީދީ ވިދާޅުވުމަކީ މިގައުމަށް ކުރެވޭ މަލާމާތެއް ކަމަށް ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެއެވެ.\nއުމަރު މިހެން ވިދާޅުވެފައިމިވަނީ ދިވެހި ދައުލަތުގެ ހަރަދުގައި ހެލިކޮޕްޓަރުތަކެއް ހޯދައި ހިންގުމުގެ މާލީ މުއްސަނދިކަމެއް ދައުލަތުގައި ނެތް ކަމަށް ރާއްޖެ ޓީވީގެ "ފަލަސުރުހީ" ޕްރޮގްރާމުގައި ރޭ މިނިސްޓަރު މާރިޔާ ވިދާޅުވެފައިވަނިކޮށެވެ.\nއުމަރުގެ ފޭސްބުކް ޕޭޖުގައި އޭނާ ވިދާޅުވެފައިވަނީ މީގެ 45 އަހަރު ކުރިން ދިވެހި ސިފައިންގެ ތެރޭގައި "މަތިންދާ ބޯޓު ދުއްވާ ސެކްޝަން"ގެ ނަމުގައި އެއާ ވިންގެއް އޮތް ކަމަށާއި ދިވެހި ސިފައިން މަތިންދާ ބޯޓާއި ހެލިކޮޕްޓަރު ދުއްވައި، އެތަކެތި ބެލެހެއްޓި ކަމަށެވެ.\n"ދުނިޔޭގެ އެންމެ ބޮޑު ސީ ޕްލޭން އޮޕަރޭޝަން ހިންގާ ގައުމަށް މިއަދު މިކަން ނުކުރެވޭނެ ކަމަށް ވިދާޅުވުމަކީ މިގައުމަށް ކުރެވޭ މަލާމާތެއް. ލޭގައި ގައުމީ ވިންދު ނުޖަހާ ނަމަ، އިސްތިއުފާ ދެއްވާ،" އުމަރު ވިދާޅުވިއެވެ.\nކުރީގެ ރައީސް އިބްރާހިމް ނާސިރުގެ ވެރިކަމުގައި ކޮލި އަލި މަނިކުގެ މޭސްތިރިކަމުގައި ކުދި މަތިންދާ ބޯޓާއި ހެލްކޮޕްޓަރު ދައުލަތުން ގަނެފައިވާ ކަމަށާއި އެތަކެތި ބަލަހައްޓައި ދުއްވުމަށްޓަކައި ދިވެހި ސިފައިން ތަމްރީނުކުރުމަށް ސްރީލަންކާގެ ރިޓަޔާޑް ޕައިލެޓުން ރާއްޖެ ގެނެސް، ސިފައިން ތަމްރީނުކުރި ކަމަށް ވެސް އުމަރު ވިދާޅުވިއެވެ.\nއުމަރު ވިދާޅުވީ އޭގެ އަހަރުތަކެއް ފަހުން ނެޝަނަލް ސެކިއުރިޓީ ސާވިސް (އެންއެސްއެސް) އެއާ ވިންގުގެ ނަމަށް ބަދަލުވެ، ދިވެހި ޕައިލެޓުންނާއި އިންޖިނިއަރުންގެ އެހީތެރިކަމުގައި "ޕައިޕާ ސެނެކާ" ބްރޭންޑުގެ ދެ އެއާކްރާފްޓާއި "ޗެރޮކީ" ބްރޭންޑުގެ އެއާކްރާފްޓަކާއި "ސެސްނާ 172" ބްރޭންޑްގެ އެއާކްރާފްޓަކާއި "ބެލް 47ޖޭ" ބްރޭންޑްގެ ދެ ހެލިކޮޕްޓަރު އަދި "ސްކައިވޭން" ބްރޭންޑްގެ އެއާކްރާފްޓެއް އުދުއްސަމުން ގެންދިޔަ ކަމަށެވެ. އަދި 1992 ވަނަ އަހަރު އެއާ މޯލްޑިވްސްގެ ދަށަށް އެ އުޅަނދުތަކާއި ޕައިލެޓުން އަދި އިންޖިނިއަރުން ބަދަލުކުރި ކަމަށް ވެސް އޭނާ ވިދާޅުވިއެވެ.\nއަރުޝީފަށް ނެގީ 27/01/2020 01:17\nއެންމެފަހުން އަޕްޑޭޓްކުރީ 27/01/2020 01:17\nއަމިއްލައަށް ޢާއިލާ ރޭވިދާނެ! ދަރިން ނުލިބޭނެ ގޮތްހަދަން އަމިއްލައަށް ބޭނުންވެގެން އޮޕްރޭޝަން ނުކުރެވޭނެ!\nޙަލާލް ރިޒްޤް ތަނަވަސްވުމުގެ ސަބަބުތައް: ޝައިޚް މުޙައްމަދު ޝާފިޢު


Raees Yameen Ge Bayaan Leakvi Goi Balaidheyn Edhihjje ރައީސް ޔާމީންގެ ބަޔާން ލީކުވި ގޮތް ބަލައިދޭން އެދިއްޖެ – Huvadhoo News Raees Yameen Ge Bayaan Leakvi Goi Balaidheyn Edhihjje Huvadhoo News\nރައީސް ޔާމީންގެ ބަޔާން ލީކުވި ގޮތް ބަލައިދޭން އެދިއްޖެ\nކުރީގެ ރައީސް އަބްދުﷲ ޔާމީންގެ މައްޗަށް އުފުލާފައިވާ މަނީ ލޯންޑްރިން އާއި ރިޝްވަތު ގަބޫލުކުރުމުގެ ދައުވާގެ ތަހުގީގަށް ދީފައިވާ ބަޔާން ލީކުވި ކިހިނެއްތޯ ބަލައިދޭން އިދިކޮޅު ޕީޕީއެމް/ޕީއެންސީ ކޯލިޝަނުން ގޮވާލައިފިއެވެ.\nކަމުގެ ހަގީގަތް ރައްޔިތުންނަށް އޮޅުވާލައި، ޝަރީއަތަށް ނޫފޫޒު ފޯރުވުމަށް އެ މައުލޫމާތުތަށް ލީކު ކޮށްލީ ސަރުކާރު އަޑީގައި އޮވެގެން ކަމަށް އިދިކޮޅު ކޯލިޝަނުން ނެރޭފައިވާ ބަޔާނުގައި ވަނީ ތުހުމަތު ކޮށްފައެެވެ.\nމީގެ އިތުރުން ރައީސް ޔާމީނާއި އެމަނިކުފާނުގެ ވަކީލުން ކޯޓުގައި ދައްކަވާފައިވާ ވާހަކަތަކަކާއި އެމަނިކުފާނުގެ ފަރާތްޕުޅުން ތަހުގީގީ އިދާރާއަކަށް ދެއްވާފައިވާ ކަމަށް ބުނާ ސައްހަކަން ކަށަވަރު ނުވާ މައުލޫމާތުތަކެއް ހަބަރުގައި ހިމަނާފައިވާ ކަމަށް އެ ބަޔާނުގައި ވަނީ ބުނެފައެވެ.\nކޯޓެއްގައި ހިނގަމުން ދާ މައްސަލައަކާ ގުޅިގެން ތަހުގީގު އިދާރާއަކަށް އާންމު ފަރުދަކު ދީފައިވާ މައުލޫމާތުތަކެއް ނޫހެއްގައި ޝާއިއުކޮށް ހެދުމަކީ ޝަރީއަތަށް ސީދާ ގޮތުން ނުފޫޒު ފޯރުވުމުގެ އަމަލެއްކަމުގައި ބެލެވޭއިރު އެފަދަ މައުލޫމާތެއްގެ ތެދު ދޮގު ސާފު ކުރުމެއް ނެތި ޝާއިއުކުރި ފަރާތުން އެކުރަނީ ޖިނާއީ ކުށެއްގެ ގޮތުގައި ސިފަ ކުރެވޭނެ ކަމަށް ވެސް ވަނީ ބުނެފައެވެ.\nއެ ކޯލިޝަނުން ވަނީ ސަރުކާރުގެ ނުފޫޒަކާއި ނުލައި މި މައްސަލަ މިނިވަން މުއައްސަސާ އަކުން ބަލައި ދިނުމަށް ވަނީ އެދިފައެވެ. އަދި ވީ އެންމެ އަވަހަކަށް މި މައުލޫމާތުތަށް ލީކު ކޮށްލި ފަރާތަށް ފިޔަވަޅު އަޅައި ދިނުމަށް ވަނީ އެދިފައެވެ.\nރައީސް އަބްދުﷲ ޔާމީން އިދިކޮޅު ކޯލިޝަން


Haveer ge muvazzafun ah kuri amuru ganoona hilaaf, isthiunaf kuranan: AG Office\nހަވީރުގެ މުވައްޒަފުންނަށްކުރި އަމުރު ގާނޫނާ ހިލާފު، އިސްތިުއުނާފުކުރާނަން: އޭޖީ އޮފީސް\nހަވީރު ނޫހުގައި ކުރިން މަސައްކަތްކުރި މުވައްޒަފުންގެ މައްޗަށް ސިވިލް ކޯޓުންކުރި އަމުރަކީ ގާނޫނާ ހިލާފު އަމުރެއް ކަމަށާއި އެ އަމުރު ދައުލަތުގެ ފަރާތުން އިސްތިއުނާފުކުރާނެ ކަމަށް އެޓާނީ ޖެނަރަލް އޮފީހުން ބުނެފި އެވެ.\nހަވީރުގައި މަސައްކަތްކުރި މުވައްޒަފުން "މިހާރު" ނޫހުގައި މަސައްކަތްކުރަމުންދާއިރު، ދެ އަހަރުވަންދެން އެ މުވައްޒަފުން "ހަވީރު" ނޫން އެހެން ނޫހެއްގައި މަސައްކަތްކުރާނަމަ ފިޔަވަޅު އަޅަން ސިވިލް ކޯޓުން ހޯމް މިނިސްޓްރީއަށް ވަނީ އަންގާފަ އެވެ.\nހަވީރުގެ މިލްކިއްޔާތާ ގުޅޭ ގޮތުން ހަވީރު ނިއުސް އެޖެންސީގެ ތިން ހިއްސާދާރުން އެ ކޯޓަށް ހުށަހެޅި މައްސަލާގައި ހުކުމްގައި ވަނީ ހަވީރުގައި މަސައްކަތްކުރި މުވައްޒަފަކު އެހެން ނޫހެއްގައި ނުވަތަ މީޑިއާއެއްގައި މަސައްކަތްކުރާކަން ފާހަގަވެގެން ހަވީރު ނިއުސް އެޖެންސީގެ މެޖޯރިޓީ ހިއްސާދާރުން ހޯމް މިނިސްޓްރީ ނުވަތަ މޯލްޑިވްސް މީޑިއާ ކައުންސިލަށް ނުވަތަ އެހެން ވެސް ދައުލަތުގެ މުވައްސަސާއަކަށް ހުށަހަޅައިފިނަމަ އެ ހުށަހެޅުމަށް ގިނަވެގެން ހަތް ދުވަހުގެ ތެރޭގައި ފިޔަވަޅު އަޅަންޖެހޭނެ ކަމަށެވެ. ހޯމް މިނިސްޓްރީ އަދި މޯލްޑިވްސް މީޑިއާ ކައުންސިލުން ވެސް ބުނެފައިވަނީ އަމުރު އެގޮތަށް އޮތްނަމަވެސް އެޅޭނެ ފިޔަވަޅެއް ނެތް ކަމަށެވެ.\nއޭޖީ އޮފީހުން މިއަދު ނެރުނު ނޫސް ބަޔާނުގައި ބުނެފައިވަނީ، ސިވިލް ކޯޓުން ހަވީރުގެ ކުރީގެ މުވައްޒަފުންންނަށް ކޮށްފައިވާ އަމުރަކީ ގާނޫނު އަސާސީ އާއި ގާނޫނުތަކާ ހިލާފަށް ކޮށްފައިވާ އަމުރެއް ކަމަށާއި އެ އަމުރު ދައުލަތުގެ ފަރާތުން ހައިކޯޓުގައި އިސްތިއުނާފުކުރުމަށް ނިންމާފައިވާ ކަމަށެވެ. އިސްތިއުނާފުކުރުމަށް ދައުލަތުން ނިންމި ހަ ސަބަބު ވަރަށް ތަފްސީލުކޮށް ނޫސް ބަޔާނުގައި ވަނީ ބަޔާންކޮށްފަ އެވެ.\nއެގޮތުން ފުރަތަމަ ސަބަބެއް ކަމަށް ބަޔާންކޮށްފައިވަނީ، ނޫސް މަޖައްލާތަކުގައި މަސައްކަތްކުރަމުންދާ ވަކިވަކި މުވައްޒަފުންނާމެދު ވަކި ތަނެއްގައި މަސައްކަތްކުރުން މަނާކޮށް ފިޔަވަޅު އެޅުމުގެ ބާރު ގާނޫނު އަސާސީ ނުވަތަ މިހާރު އަމަލުކުރަމުންދާ އެއްވެސް ގާނޫނެއްގެ ދަށުން ހޯމް މިނިސްޓްރީއަށް ނުވަތަ ސަރުކާރުގެ އެހެން ވުޒާރާއަކަށް ވެސް ލިބިފައިނުވުމެވެ. ދެވަނަ ސަބަބަކީ، ސިވިލް ކޯޓުގެ ނިންމުމަކީ ތަންފީޒުކުރެވޭނެ ނިންމުމަކަށްނުވުމެވެ.\nތިންވަނަ ސަބަބަކީ، ކޮންމެ ރައްޔިތަކަށް ވެސް އެމީހަކު އިހުތިޔާރުކުރާ ވަޒީފާއެއް އަދާުރުމުގެ ނުވަތަ މަސައްކަތެއް ކުރުމުގެ ހައްގު ގާނޫނު އަސާސީން ލިބިދީފައިވާތީ އެވެ. ހަތަރުވަނަ ސަބަބެއް ކަމަށް ބަޔާންކޮށްފައިވަނީ، ސިވިލް ކޯޓަށް ތިން ހިއްސާދާރުން ހުށަހަޅާފައިވާ މައްސަލާގައި ވަކިވަކި މުވައްޒަފުންނަށް ފިޔަވަޅު އަޅައިދިނުމަށް އެދިފައިނުވުމެވެ. ފަސްވަނަ ސަބަބަކީ، ހަވީރުގެ ކުރީގެ މުވައްޒަފުންގެ މައްޗަށް އެފަރާތްތަކުގެ އަސާސީ ހައްގުތައް ހިފެހެއްޓިގެންދާފަދަ އަމުރެއް ކުރިއިރު، އެ މުވައްޒަފުންގެ ބަހެއް ހޯދާފައިނުވުމެވެ.\nފަހު ސަބަބެއް ކަމަށް ބަޔާންކޮށްފައިވަނީ ސިވިލް ކޯޓު ހުކުމުގައި މިބައި ރައްދުވާ ފަރާތްތަުގެ ތެރޭގައި3ފެބުރުއަރީ 2016 އިން ފެށިގެން ހަވީރުގައި ވަޒީފާއަދާކޮށްފައިވާ އެންމެހައި މުވައްޒަފުން ހިމެނޭއިރު، އެކިއެކި މުއްދަތުގައި އެކިއެކި ހައިސިއްޔަތުތަކުން އެކިއެކި ފެންވަރުގެ އަދި އެކިއެކި ފަންނުގެ ވަޒީފާ އަދާކޮށްފައިވާ ނުވަތަ އަދާކުރަމުންދާ ފަރާތްތައް ހިމެނޭއިރު އެއިން އެއްވެސް ކަމަކަށް ރިއާޔަތްކޮށްފައިނުވުމެވެ.


BREAKING: Covid-19| Miadhu Raajje In 65 Meehaku Fassi Vehjje - Vaguthu\nމިއަދު އިރުއޮއްސި 18:00 އާއިހަމައަށް ފާއިތުވި 24 ގަޑިއިރުގެ ތެރޭގައި ރާއްޖެ އިން އިތުރު 65 މީހުން ކޮވިޑް-19 އަށް ފައްސިވެއްޖެއެވެ.\nމމިއަދު 65 މީހުން ފައްސިވެފައި ވަނީ 2882 ސުންކު ނަގައިގެންނެވެ.\nރާއްޖެއިން މިއަދު ފައްސިވި މީހުންގެ ތެރޭގައި 38 މީހުން ފައްސިވެފައި ވަނީ މާލެއިންނެވެ. މީހުން ދިރިއުޅޭ ރަށްތަކުން އެކަކު ފައްސިވެފައިވާއިރު, ރިސޯޓްތަކުން 26 މީހުން ފައްސިވެފައި ވެއެވެ.\nރާއްޖެއިން މިހާރު ކޮވިޑް-19އަށް ފައްސިވި މީހުންގެ އަދަދު ވަނީ 14830 އަށް އަރާފައެވެ.\nAs of 22.01.2021, 06:00 PM\nMalé area: 38\nOperational Resorts: 26\nTotal number of cases: 65https://t.co/PjrgTZ4m64 pic.twitter.com/R25CnUc1rp\n— Health Protection Agency (@HPA_MV) January 22, 2021\nރާއްޖެއިން މި ބަލި ޖެހުނު މީހުންގެ ތެރެއިން މިހާރު 13731 މީހަކު ވަނީ ބަލިން ރަނގަޅުވެފައެވެ.\nއަދި ބަލި ޖެހުނު 50 މީހަކު މިހާތަނަށް ވަނީ ނިޔާވެފައެވެ. އެއީ 42 ދިވެހިންނާއި، އަށް ބިދޭސީންނެވެ.\nރާއްޖޭގައި ފަހަކަށް އައިސް ބަލި ޖެހޭ މީހުންގެ އަދަދުތައް ގިނަކޮށް އުޅެނީ ރިސޯޓްތަކުންނެވެ.\nޖެނުއަރީ 22, 2021 22:15\nމިހާރު ހީވަނީ ފައްސި ނުވެގެން އުޅޭހެން، ކުޅިވަރު މުބާރާތްތަކާއި އެކި އެކި ހަފްލާތަށް ކުރިއަށް ގެންދިއުމުގެ ހުއްދަ ސަރުކާރުން ދިނީ ފައްސިވުން އިތުރުވުން މަދުވެފަވާތީ، މިހާރު އެބަ އިތުރުވޭ ވަރަށް ބޮޑަށް ޝުކުރިއްޔާ ރައްޔިތުންނާއިމެދު ތިޔަ ބަހައްޓާ އޯގާތެރިކަމަށް\nޖެނުއަރީ 22, 2021 22:22\nދެން ލޮކް ޑައުން ކޮއްލާ....! ހެޔޮނުވާނެ ދުނިޔޭގެ އޮތް އެންމެ ނުރައްކާތެރި ބައްޔަށް ކޮވިޑު19 ވީތޯ...؟. މިތިބީ ދަރިން ގޮވައިގެން ބޭރަށް ނިކުންނަން ނުކެރި ފައި.. ސިއްޙީ ހިދުމަތްތެރިންގެ ބަސް އަހަން ވެގެން.\nޖެނުއަރީ 22, 2021 22:45\nޢާދޭސް ކޮއްފަ ސުކޫލުތައް ބަންދުކޮއްދީ\nޖެނުއަރީ 22, 2021 23:45\nސުކޫލުތައް ބަންދުކޮއްދީ ހެޔޮނުވާނެ ޅަދަރިންނައް ހުރިހާދެރައެއް ތިދެނީ ރަހުމްގެ ކަންފުޅެއްވެސް ހަމަ ނެތީ އިންސާނުންގެ ސިފައިގަ ތިއްބަސް ކޮންމެސް އެހެން އެއްޗިހިތަކެއް މިއުޅެނީ އިންސާނުންނެއްނޫން\nޖެނުއަރީ 22, 2021 23:49\nސްކޫލްތަށް ބަންދު ކުރުން ވަރަށް މުހިންމު. ހާލަތު ގޯސްވެ ބަންދު ކުރާއިރު އޮންލައިން ކްލާސް ތައްވެސް ނަގައި ނުދެވޭ ވަރު ވުމުގެ ކުރިން ވިސްނާލުން މުހިންމު.\nޖެނުއަރީ 23, 2021 01:03\nމމިއީ ދިރިތިބި ބަޔަކަށް ޢިބުރަތެއް، ވެކްސިން ލިބު މަމުން މިބައްޔަށް މަޑުޖެހު މެއްނެތް، މިކަ މުންވެސް އެނގެނީ އެކަލާނގެ އިރާދަނުކުރައްވާނޭ ކަ މަށް ނުވާނެކަން، މިއީ މުޅިއިންސާނިއްޔަތަށް އެކަލާނގެ ފޮނުއްވާފައިވާ ކޯފާއެއްކަ މަށް ގަބޫލުކޮށް، އެކަލާނގެއަށް ބިރުވެތިވޭ.\nޖެނުއަރީ 23, 2021 06:17\nތެދެއް އެއީ ސްކޫލްތައް ބަންދު ކޮއްދދެއްވާ. ގޮތް ހުސްވެގެން ބަންދު ކުރާއިރު ޓީޗަރުން ނައްވެސް އޮންލައިން ކޮއް ކިޔަވައި ދިނުން ދަތި ވެދާނެ


ޢާންމު ދިރިއުޅުމަށް ބޮޑަށް އަސަރުފޯރާ ބައެއް ކަންކަން ފާހަގަކުރައްވައި ނަފްސާނީ ދުޅަހެޔޮ ކަމުގެ މުހިންމުކަމުގެ މައްޗަށް ރައީސުލްޖުމްހޫރިއްޔާގެ އަނބިކަނބަލުން ވާހަކަފުޅު ދައްކަވައިފި - The President's Office\nޢާންމު ދިރިއުޅުމަށް ބޮޑަށް އަސަރުފޯރާ ބައެއް ކަންކަން ފާހަގަކުރައްވައި ނަފްސާނީ ދުޅަހެޔޮ ކަމުގެ މުހިންމުކަމުގެ މައްޗަށް ރައީސުލްޖުމްހޫރިއްޔާގެ އަނބިކަނބަލުން ވާހަކަފުޅު ދައްކަވައިފި\n22 ޖޫން 2022، ރިފަރެންސް: 2022-290\nހަނގުރާމައާ ގުޅިގެން ދިރިއުޅުމުގެ ޚަރަދުތައް މައްޗަށް ދިއުން، އަދި މޫސުމަށް އަންނަ ބަދަލުތައްފަދަ މައްސަލަތަކަކީ މެދުކެނޑުމެއްނެތި ކަންބޮޑުވުމާއި މާޔޫސްކަން އުފެދޭ ކަންތައްތައްކަން ފާހަގަކުރައްވައި، ނަފްސާނީ ދުޅަހެޔޮކަމުގެ މުހިންމުކަމުގެ މައްޗަށް ރައީސުލްޖުމްހޫރިއްޔާގެ އަނބިކަނބަލުން ފަޒްނާ އަޙްމަދު ވާހަކަފުޅު ދައްކަވައިފިއެވެ.\nއެކަމަނާ މި މޭރުމުން ވާހަކަފުޅު ދެއްކެވީ ރުވާންޑާގެ ކިގާލީގައި މިހާރު ކުރިއަށްދާ ކޮމަންވެލްތު ގައުމުތަކުގެ އިސްވެރިންގެ ބައްދަލުވުން (ސީ.އެޗް.އޯ.ޖީ.އެމް) 2022 ގެ މަތީ ފަންތީގެ ބައްދަލުވުމުގެ ހަވާސާގައި "ރީ ތިންކިންގ މެންޓަލް ހެލްތު: އަ ކޮމަންވެލްތު ކޯލް ޓު އެމްޕަވަރ، ކެއަރ އެންޑް ޓްރާންސްފޯމް" ގެ ނަމުގައި ކުރިޔަށްދިޔަ ހަރަކާތުގައި ދެއްވި ވަރޗުއަލް ތަޤްރީރުގައެވެ.\nރުވާންޑާގެ ކިގާލީގައި މި ޖޫން މަހުގެ 20 ވަނަ ދުވަހުން 25 ވަނަ ދުވަހަށް ކުރިއަށްދާ ކޮމަންވެލްތް ޤައުމުތަކުގެ އިސްވެރިންގެ ބައްދަލުވުމުގައި ބައިވެރިވެވަޑައިގެންނެވުމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، މިރޭ ފުރާވަޑައިގެންފައިވާއިރު މިދަތުރުފުޅުގައި ރައީސުލްޖުމްހޫރިއްޔާގެ އަރިހުގައި އެމަނިކުފާނުގެ އަނބިކަނބަލުން ފަޒްނާ އަޙްމަދާއި، ދިވެހި ސަރުކާރުގެ މަތީ ފަންތީގެ ވަފްދެއް ބައިވެރިވެވަޑައިގަންނަވައެވެ. "ރީތިންކިންގ މެންޓަލް ހެލްތު: އަ ކޮމަންވެލްތު ކޯލް ޓު އެމްޕަވަރ، ކެއަރ އެންޑް ޓްރާންސްފޯމް" ހަރަކާތަކީ ދިރިއުޅުމުގެ އެކި ފަންތިތަކުގެ މެދުގައި ހުރި ފަރަޤުތަކާއި ތަފާތުކުރުންތައް ނައްތާލުމާއި އަތްފޯރާ ފަށުގައި ޞިއްޙީ ޚިދުމަތްތައް ލިބުމަށް ބާރުއަޅައި ކޮމަންވެލްތުން ގެންގުޅޭ ސިޔާސަތަށް ބާރު ލިބޭގޮތަށް ކުރިޔަށްގެންދާ ހަރަކާތެކެވެ.\nރައީސުލްޖުމްހޫރިއްޔާގެ އަނބިކަނބަލުން ދެއްވި ތަޤްރީރުގައި ނަފްސާނީ ބަލިތައް ތަޙައްމަލުކުރަމުން އަންނަ ފަރާތްތަކަށް ބޭނުންވާ ޚިދުމަތްތައް ދިނުމުގައާއި ބޭނުންވާ ފަރުވާ ދިނުމުގައި ރާއްޖޭގައި ކުރިމަތިވާ ގޮންޖެހުންތައް ފާހަގަކުރެއްވިއެވެ. ނަފްސާނީ ބަލިތަކަށް ފަރުވާދިނުމުގައި ދުނިޔޭގެ އެކި ކަންކޮޅުތަކުގައި ހުރި ފަރަޤުތަކުގެ މައްޗަށް އަލިއަޅުއްވައިލައްވަމުން، ނަފްސާނީ ބަލިތަކަށް ފަރުވާދިނުމުގެ ދާއިރާގެ ފަންނީ މީހުން މަދުވުމުގެ ސަބަބުން ކުރިމަތިވާ ދަތިތަކާއި ރާއްޖޭގެ ރަށްތައް ޤުދުރަތީ ގޮތުން އުފެދިފައި ހުންނަ ގޮތުގެ ސަބަބުން ކުރިމަތިވާ ގޮންޖެހުންތަކުގެ އިތުރުން މި ދާއިރާއިން މީހުން ހޯދުމުގައި ހުރި ދަތިތަކާއި، ޚިދުމަތް ބޭނުންވާ މީހުން ގިނަވުމުގެ ސަބަބުން ޚިދުމަތް ހޯދަން އިންތިޒާރުގައި މަޑުކޮށްގެން ގިނަ ބަޔަކު އަބަދުވެސް ތިބެންޖެހޭކަން އެކަމަނާގެ ވާހަކަފުޅުގައި ފާހަގަކުރެއްވިއެވެ.\nމީގެ އިތުރުން ނަފްސާނީ ދުޅަހެޔޮކަމުގެ ޤައުމީ ސްޓްރެޓީޖިކް ޕްލޭން އެކުލަވާލައި، ނަފްސާނީ ދުޅަހެޔޮކަން ކުރިއެރުވުމަށް ރާއްޖޭގެ އެކި ކަންކޮޅުތަކުގައި ކުރަމުންދާ މަސައްކަތްތަކުގެ މައްޗަށްވެސް އެކަމަނާ އަލިއަޅުއްވާލެއްވިއެވެ. އެކަމަނާ ވިދާޅުވީ އަމާޒަކީ ރާއްޖޭގެ ޤައުމީ ހެލްތު އިންޝުއަރެންސް ސްކީމް އިތުރަށް ފުޅާކޮށް ނަފްސާނީ ބަލިތަކުގެ ފަރުވާވެސް އޭގެތެރޭގައި ހިމެނޭގޮތް ހެދުމާއި އެކަށޭނަ އަދި ޝާމިލު ގޮތެއްގައި ސައިކޯ ސޯޝަލް ސަޕޯޓް ކަށަވަރުކޮށްދިނުން ކަމުގައެވެ. ހަމަ އެހެންމެ އެކަމަނާ ވަނީ މި ސަރުކާރުން 2019 ވަނަ އަހަރުގެ މާރިޗު މަހު، އައި.ޖީ.އެމް.އެޗް. ގައި މެންޓަލް ހެލްތު ސެންޓަރެއް ޤާއިމުކުރައްވާފައިވާކަންވެސް ފާހަގަކުރައްވާފައެވެ.\nމީގެ އިތުރުން، ނަފްސާނީ ބަލިތަކާ ގުޅޭ ޚިދުމަތްތައް އިތުރަށް ހަރުދަނާކޮށް، ނަފްސާނީ ދުޅަހެޔޮކަން އިތުރުކުރުމުގެ މުހިންމުކަމުގެ މައްޗަށް އަލިއަޅުއްވައިލައްވަމުން، އެކަމަނާ ވަނީ ނަފްސާނީ ބަލިތަކާމެދު ދެކޭ ނުރަނގަޅު ގޮތްތައް ބަދަލުކުރުމުގެ ބޭނުންތެރިކަން ފާހަގަކުރައްވާފައެވެ. އެކަމަނާ ވިދާޅުވީ އޭގެ ނަތީޖާއަކަށް ވާނީ ސްކޫލްތަކާއި އެކި ތަންތަނުގައި ތިބޭ ނަފްސާނީ ބަލި ތަހައްމަލު ކުރާ މީހުން ފަރުވާއާ އެހީއަށް އެދޭ މިންވަރު އިތުރުވެ، އެމީހުންނަށް ފަރުވާ ލިބޭގޮތްވެ، އެފަދަ ފަރާތްތަކުގެ ދިރިއުޅުން ކުރިޔަށްގެންދިއުމަށް އެފަރާތްތަކަށް ދަސްވެގެން ދިއުމަށް މަގުފަހިވެގެން ދިއުންކަމުގައެވެ. ހަމަ އެހެންމެ އެކަމަނާ ވަނީ ނަފްސާނީ ބަލިތަކަށް ފަރުވާދިނުމުގައި ހަރަކާތްތެރިވާ ފަރާތްތަކުން ހަރުދަނާ އަޚްލާޤީ މިންގަޑެއް ހިފެހެއްޓުމުގެ މުހިންމުކަމާއި، މި ދާއިރާ އިތުރަށް ހުޅުވާލައި ފުރުޞަތުތައް ފަހިކުރުމާއި، މި ދާއިރާއިން ދިރާސާކުރުން ފަދަ ނަފްސާނީ ބަލިތަކާ ގުޅޭ ޚިދުމަތްތަކަށް އިންވެސްޓްމަންޓުތައް އިތުރުކުރުމަށް ގޮވާލައްވާފައެވެ.


ވީމާ މިމަސައްކަތް އަމިއްލަތަކެތީގައި ކުރުމަށް ޝައުގުވެރިވެލައްވާ ފަރާތްތަކުން 30 ޑިސެމްބަރު 2019 ވާ ހޯމަ ދުވަހު 10:00 އަށް މިއޮތޯރިޓީ އަށް ވަޑައިގެން އަންދާސީ ހިސާބު ހުށެހެޅުއްވުން އެދެމެވެ. މިއިޢުލާނާއި ގުޅޭ މަޢުލޫމާތު ކަރުދާސް މިއިޢުލާނާއިއެކު ގެޒެޓުގައި އެއްކަރުދާސް ކުރެވިފައިވާނެއެވެ.\n26 ރަބީޢުލްއަޚިރާ 1441\nސުންގަޑި: 30 ޑިސެންބަރު 2019 0000


Kuyyah dhinumaa behey bill: Gina massala thakegge hallu! - vNews.mv\nޒަމްޢަތު އަޙްމަދު ވަޙީދު Male' | 14 December 2019, 15:31\nރާއްޖޭގެ ގިނަ ބަޔަކު ވެރިރަށް މާލޭގައި ދިރިއުޅެމުންދާއިރު އެންމެންގެވެސް ޝަކުވާއަކީ ކުއްޔަށްދޭ ތަންތަނުގެ ޝަކުވާއެވެ. އެއްބަޔަކު ބޮޑު އަގުގައި ކުއްޔަށް ތަންތަން ހިފައިގެން އުޅޭއިރު، ކުއްޔަށް އުޅޭ ތަނުގެ މުއްދަތު ހަމަވެ، އެޑްވާންސަށް ނެގި ފައިސާ ނުލިބިގެން އެހެން ތަނަކަށް ނުދެވިފައި ތިބެން ޖެހެއެވެ. ކުއްޔަށް ދިން ފަރާތް ވީނުވީ ތަނެއް ނޭނގިގެން އުޅެން ޖެހެއެވެ. ނުވަތަ ކުއްޔަށް ދިން ފަރާތުން އެޑްވާންސަށް ނަގާ ފައިސާ ނުދީގެންވެސް އެތައް އާދޭހެއް ކުރަންޖެހެއެވެ.\nމީގެ އަނެއްކޮޅަކީ ކުއްޔަށް ހިފާ ފަރާތެވެ. ކުއްޔަށް ދިން ފަރާތަށް އަންގާވެސް ނުލާ ނުކުމެގެން ދާއިރު އިމާރާތަށާއި އިމާރާތުގައިވާ ތަކެއްޗަށް ގެއްލުންދީފައި ހުރެއެވެ. ބިލުތައް ނުދައްކައެވެ. ނޫނީ ތިންވަނަ ފަރާތަކަށް ކުއްޔަށް ދިނުމަށްފަހު އެމީހުންގެ އަތުން ފައިސާތަކެއް ނަގައެވެ. މިކަހަލަ ކިތަންމެ ކަމެކެވެ. ނަމަވެސް މިކަމަށް ހައްލެއް ގެނައުމުގެ މަސައްކަތް މިހާރު މިވަނީ ފެށިފައެވެ.\nދިރިއުޅުމަށްޓަކައި ގޯތިގެދޮރު ކުއްޔަށް ދިނުމާ ބެހޭ ބިލްގެ ނަމުގައި ރައްޔިތުންގެ މަޖިލީހަށް ބިލެއް ވަނީ ހުށަހަޅާފައެވެ. މިއީ ކުއްޔަށް ދޭ ފަރާތާއި ކުއްޔަށް ހިފާ ފަރާތުގެ ހައްގުތައް ބަޔާންކުރުމާއި ދިރިއުޅުމަށްޓަކައި ކުއްޔަށްދޭ ތަންތަނުގައި ހުންނަންޖެހޭ އަސާސީ މިންގަނޑުތައް ކަނޑައެޅުމާއި ދިރިއުޅުމަށްޓަކައި ކުއްޔަށްދޭ ތަންތަނާއި އެތަންތަނުގެ ކުއްޔާއި ހާލަތާއި އަދި އެނޫންވެސް ކަމަކާ ގުޅިގެން އުފެދޭ މައްސަލަތަކާ ޝަކުވާތައް އަވަސްގޮތެއްގައި ބަލާ ފިޔަވަޅު އެޅޭނެ ނިޒާމެއް ގާއިމްކުރުމުގެ މަގްސަދުގައި ހަދާފައިވާ ބިލެކެވެ.\nކުއްޔަށް ދޭ ފަރާތާއި ކުއްޔަށް ހިފާ ފަރާތުގެ ހައްގުތައް ކަށަވަރުކޮށްދިނުމުގެ ގޮތުން ސަރުކާރުގެ ފަރާތުން މި ބިލު މަޖިލީހަށް ހުށަހެޅުއްވީ މުލަކު ދާއިރާގެ މެމްބަރު އިބްރާހީމް ނަސީރެވެ.\nކުއްޔަށް ދޭ ތަންތަނުން އެޑްވާންސް ފައިސާގެ ގޮތުގައި ބޮޑެތި އަަދަދުތަކުން ނަގަމުން ދާއިރު މިކަމަށް ހައްލެއް މިވަނީ މި ބިލުން ހޯދިފައެވެ. މިހާރަށް ބަލާ ކަމުގައިވާނަމަ ޑިޕޮސިޓް ފައިސާގެ ގޮތުގައި ލައްކައިން މައްޗަށް ފައިސާ ނަގަމުންދާއިރު މިކަން ކޮންޓްރޯލް ކުރެވޭނެ ގޮތް މި ބިލުގައި ވަނީ ހިމަނާފައެވެ. ބިލުގައިވާ މި މާއްދާ ބުނާގޮތުން އެންމެ ގިނަވެގެން ޑިޕޮސިޓް ފައިސާގެ ގޮތުގައި ނެގޭނީ ދެ މަސް ދުވަހުގެ ކުއްޔެވެ. މި ފައިސާ ޖަމާކުރަން ޖެހޭނީ ޓެނެންސީ ބޯޑުގެ ނަމުގައި ހުޅުވާފައި ހުންނަ ޚާއްސަ އެކައުންޓަކަށެވެ. ކުއްޔަށް ހިފާ ތަން ދޫކޮށްލުމުން އެ ފައިސާ ދޫކުރާނީވެސް ޓެނެންސީ ބޯޑުން ކަމަށް ބިލުގައި ވަނީ ބުނެފައެވެ.\nޓެނެންސީ ބޯޑަކީ ދިރިއުޅުމަށްޓަކައި ގޯތިގެދޮރު ކުއްޔަށް ދިނުމާ ބެހޭ ގާނޫނާއި އެ ގާނޫނުގެ ދަށުން ހަދާ ގަވާއިދުތައް ތަންފީޒުކުރުމަށް ރައިސުލްޖުމްހޫރިއްޔާ އެކުލަވާލަންޖެހޭ3މެންބަރުންގެ މައްޗަށް އެކުލެވޭ ބޯޑެކެވެ.\nމި ބިލުގައިވާ އިތުރު ކަންތައްތަކަށް ބަލާއިރު ދިރިއުޅުމަށްޓަކައި ކުއްޔަށް ދޫކުރާ ތަންތަން ރަޖިސްޓަރީކޮށް ދަފުތަރެއް އެކުލަވާލަން ޖެހޭ ގޮތަށް ހަދައި އެކަން މޮނީޓާރުކުރަން ޖެހޭ ގޮތަށް ވަނީ ބަޔާންކޮށްފައެވެ.\nކުއްޔަށް ދޭ ތަންތަން ދަފުތަރު ކުރުމާއި ހުއްދަ ހޯދަންޖެހޭ ގޮތަށް ބަލާއިރު ކުއްޔަށްދިނުމުގެ ހުއްދަ ނެތި އެއްވެސް ތަނެއް ދިރިއުޅުމަށްޓަކައި ދިނުމަކީ މަނާކަމެެކެވެ. މި ގާނޫނު ހިނގާ އެއްވެސް ތަނެއް ދިރިއުޅުމަށްޓަކައި ކުއްޔަށް ދެވޭނީ މި ގާނޫނުގައިވާ އުސޫލުތަކާ އެއްގޮތްވާގޮތުގެ މަތިން ކުއްޔަށްދިނުމުގެ ހުއްދައަށް އެދި ސިޓީއެއް ނަމަ ސިޓީކައުންސިލަށް އަދި ރަށެއްގައި ނަމަ ރަށު ކައުންސިލަށް ހުށަހަޅައި ކުއްޔަށް ދިނުމުގެ ހުއްދަ ހޯދައި އެތަން ކުއްޔަށްދޭ ތަނެއްގެ ގޮތުގައި ދަފުތަރު ކުރުމަށްފަހުގައި ކަމަށް މި ބިލުގައި ވެއެވެ. ހަމައެއާއިއެކު ކުއްޔަށްދޭ ތަންތަނުގައި ހުންނަންޖެހޭ އަސާސީ މިންގަނޑުތައްވެސް މި ބިލުގައި ވެއެވެ.\nކުއްޔަށް ބަދަލު ނުގެނައުމާއި ކުލީގެ ރެކޯޑެއް ބެލެހެއްޓުމާއި މިކަންކަން ތަފްސީލުކޮށް ހިމަނާފައިވާއިރު ކުއްޔަށް ދެވޭނެ އެންމެ ދިގު މުއްދަތެއްގެ ގޮތުގައި ހިމަނާފައިވަނީ 10 އަހަރެވެ. އަދި އެޑްވާންސްކޮށް ކުލި ނުނެގުމަށް ބުނެފައިވާއިރު ކުއްޔަށްދިނުމުގެ އެއްބަސްވުމެއްގެ ދަށުން ކުއްޔަށް ދިނުމުގެ ޖުމްލަ މުއްދަތަށް އެކުގައި ކުލި ނަގާ ހާލަތް ފިޔަވާ، ކުއްޔަށްދޭ ތަަނަކުން ކުލި ނުވަތަ އެނޫންވެސް ފައިސާއެއް ކުއްޔަށް ހިފާ ފަރާތުގެ އަތުން އެޑްވާންސްކޮށް ނަގައިގެން ނުވާނެ ކަމަށް މި ބިލުގައި ވެއެވެ.\nމި ބިލުގައިވާގޮތުން އެއްބަސްވުން ހަމަނުވަނީސް، އަމިއްލަ ބޭނުމަކަށް ކަމަށް ބަޔާންކޮށް ކުއްޔަށްދޭ ފަރާތުން އެއްބަސްވުން ބާތިލް ކުރުމަށްފަހު އެއް އަހަރު ދުވަހުގެ ތެރޭގައި އެތަން އެހެން ފަރާތަކަށް ކުއްޔަށް ދީފިނަމަ ނުވަތަ އެނޫން ބޭނުމަކަށް ބޭނުންކޮށްފިކަމުގެ ޝަކުވާ ޓެނެންސީ ބޯޑަށް ހުށަހަޅައިފިނަމަ އެކަމެއް ބެލުމަށްފަހު 50،000 ރުފިޔާއަށްވުރެ ބޮޑު ނޫން އަދަދަކުން ކުއްޔަށް ދޭ ފަރާތް ޖޫރިމަނާކުރެވޭނެ ކަމަށް ބަޔާންކޮށްފައި ވެއެވެ. ހަމަ އެހެންމެ އެއްވެސް ސަބަބެއް ނެތި އެއްބަސްވުން ބާތިލްކުރުންވެސް ވަނީ މި ބިލުގެ ދަށުން މަނާކޮށްފައެވެ.\nމި ބިލު މަޖިލީހަށް ހުށަހަޅާފައިވާއިރު ބިލުގެ ފުރަތަމަ ކިޔުން ވަނީ އިއްވާފައެވެ. މި ބިލުގެ ސަބަބުން ކުއްޔަށް ދޭ ފަރާތްތަކާއި ކުއްޔަށް ހިފާ ފަރާތްތަކުގެ މެދުގައި މިހާރު ޖެހޭ ގިނަ މައްސަލަތަކަށް ހައްލު ލިބިގެން ދާނެއެވެ.\nރާއްޖެ މާލެ ސިޓީ ރައްޔިތުންގެ މަޖިލިސް ރިޕޯޓް


Cut, copy and paste vujoodhah genai Computer scientist niyaavehje - AO News Cut, copy and paste vujoodhah genai Computer scientist niyaavehje\nކަޓް’، ‘ކޮޕީ’ އަދި ‘ޕޭސްޓް’ ވުޖޫދަށް ގެނައި ކޮމްޕިއުޓަރ ސައިންޓިސްޓު ނިޔާވެއްޖެ\nކޮމްޕިއުޓާރ ސައިންސުގެ ދާއިރާއިން ފާހަގަ ކޮށްލެވޭ ބޭފުޅުންގެ ތެރެއިން އެއް ބޭފުޅަކީ ލެރީ ޓެސްލާ އެވެ. ކޮމްޕިއުޓާރ ސައިންޓެސްޓެއް ކަމުގައިވާ ޓެސްލާ އަކީ ‘ކަޓް’، ‘ކޮޕީ’ އަދި ‘ޕޭސްޓް’ ވުޖޫދަށް ގެނައި ސައިންސު ވެރިޔާއެވެ.\nޓެސްލާ ފުރަތަމަ ކޮމްޕިއުޓާރ ސައިންސުގެ ދާއިރާއަތް ނިކުތީ ސިލިކޮން ވެލޭ ކިޔާ ކުންފުންޏެއްގައި 1960 ހުގެ ކުރީކޮޅު މަސައްކަތް ފެށިފަހުންނެވެ. އެދުވަސްވަރުގެ ހާލަތަށް ބަލާނަމަ ގިނަ ފަރާތްތަކަށް ކޮމްޕިއުޓަރަކީ އެހާ ދެކެފަރިތަ އެއްޗެއް ނޫނެވެ. އަދި އެހާ މުހިންމު އެއްޗަކަށްވެސް އޭރަކު ނުވެއެވެ.\nޒެރޮކްސް ކުންފުނީގައި ޓެސްލާގެ ހަޔާތުގެ ގިނަ ދުވަހަސްތަކެއް ހޭދަކޮށްފައިވާއިރު އެ ކުންފުނިން ވަނީ ޓެސްލާ ނިޔާވުމުން ހިތާމަ ފާޅުކޮށް ޓެސްލާ ކޮށްދެއްވާފައިވާ އަގުހުރި މަސައްކަތްތައް ފާހަގަ ކޮށްފައެވެ.\nޓެސްލާ އުފަންވެފައި ވަނީ އެމެރިކާގެ ނިއުޔޯކް އަށެވެ. 1945 ގައި އުފަންވި ޓެސްލާ ކިޔަވާ ވިދާޅުވީ ކެލިފޯނިޔާގެ ސްޓޭންފޯޑް ޔުނިވާރސިޓީ އިންނެވެ. ކިޔަވައި ނިމުމަށްފަހު އޭނާ ކުރިޔަށް ދިޔައީ ކޮމްޕިއުޓަރުތައް މީހުންނާއި ރައްޓެހި އެއްޗަކަށް ހެދުމަށް މަސައްކަތް ކުރުމަށެވެ. އޭނާ ވަނީ ހަޔާތުގެ ގިނަ ދުވަސްތައް އެތަކެއް ޓެލް ފާމް ތަކުގައި މަސައްކަތް ކޮށްފައެވެ.\nޓެސްލާ ފުރަތަމަ މަސައްކަތް ކޮށްފައި ވަނީ ޒެރޮކްސް ޕާރލޯ އަލްޓޯ ރިސާރޗް ސެންޓަރުގައި އެވެ. އޭނާ ވަނީ އެޕަލް ކުންފުނީގެ ޗީފް ސައިންޓިސްޓެއްގެ ގޮތުގައި 17 އަހަރުހޭދަކޮށްފައެވެ. އޭގެ ފަހުން އެމެޒޯން އާއި ޔާހޫގައިވެސް އޭނާ މަސައްކަތް ކުރިއެވެ.\nޓެސްލާ ނިޔާވިއިރު އޭނާގެ އުމުރަކީ 74 އަހަރެވެ.


FAM ge football school vaguthee hiyaa akah badhalu kohfi - vNews.mv\nއެފްއޭއެމް ސްޕޯޓްސް ސްކޫލް\nއެފްއޭއެމްގެ ފުޓުބޯޅަ ސްކޫލް ވަގުތީ ހިޔާއަކަށް ބަދަލުކޮށްފި\nއިސްމާޢީލް ޝާހު 25 April 2020, 20:06\nރާއްޖޭގައި ފުޓުބޯޅައިގެ އާ ޖީލެއް ބިނާކުރުމަށް ފެށި މަސައްކަތުގެ ތެރެއިން މިދިޔަ ސަރުކާރުގައި ހުޅުމާލޭގައި އަޅަން އެޗުޑީސީއާ ހަވާލުކުރި ރާއްޖޭގެ ފުރަތަމަ ފުޓުބޯޅަ ސުކޫލުގެ އިމާރާތް ގެދޮރު ބޭނުންވެފައި ތިބި ފަރާތްތަކަށް ދިނުމަށް ނިންމައިފިއެވެ.\nމި ސްކޫލްގެ މަސައްކަތް މިހާރު ނިމިފައިވާ ކަމަށް ސަރުކާރުން ވަނީ ދާދިފަހުން ހާމަކޮށްފަައެވެ. ކުރިން ރާވާފައި އޮތީ ފެބްރުއަރީގައި މިތަން ނިންމާށެވެ. ކުޅިވަރާބެހޭ ވަޒީރު އަަހުމަދު މަހުލޫފު ކުރެއްވި ޓްވީޓެއްގައި ވިދާޅުވީ މި ވަގުތު އެތަން ބޭނުން ކުރާނީ ވަގުތީ ހިޔާއެއްގެ ގޮތުގައި ކަމަށެވެ.\nއެގޮތުން އެ ސްކޫލުގެ 24 ކުލާސް ރޫމުގެ މަސައްކަތް އެއްކޮށް ނިމިފައިވާކަމަށާއި މުހިއްމު އެކި ކަންކަމުގައި އެހީތެރިކަން ބޭނުންވާ ފަރާތްތައް މިހާރު އެތަން ބޭނުން ކުރަން ފަށާފައިވާ ކަމަށެވެ.\nމަހުލޫފު ވިދާޅުވީ މި މަސައްކަތަކީ ރައީސް އިބްރާހިމް މުހައްމަދު ސޯލިހް، އަދި ނައިބު ރައީސް ފައިސަލް ނަސީމްގެ ބެއްލެވުމުގެ ދަށުން ކުރިއަށް ގެންދިޔަ މަސައްކަތެއް ކަމަށެވެ. އަދި މި މަސައްކަތުގައި ޖެންޑާ މިނިސްޓަރ އައިޝަތު މުހައްމަދު ދީދީގެ ފަރާތުން ބޮޑު އެހީތެރިކަމެއް ލިބިގެންދިޔަ ކަމަށެވެ.\nރާއްޖޭގައި މުޅިން އަލަށް ބިނާކުރާ ފުޓުބޯޅަ ސުކޫލުގައި 100 އަށް ވުރެ ގިނަ ކުދިންގެ ޖާގަ އެކުލެވޭ އިރު އެ ސުކޫލާ އެކު ޓާފް ދަނޑަކާއި ކުޅުންތެރިން ދިރުއުޅެވޭނެ ބުލޮކުތަކެއް އަދި ރަނގަޅު ފެންވަރުގެ ޖިމެއްގެ އިތުރުން މިސްކިތެއްވެސް ހުންނާނެއެވެ.\nމި ސްކޫލަކީ އެފްއޭއެމުން ފަށާފަައިވާ ޓުވާޑްސް ފިއުޗާ މަޝްރޫއުގެ ދަށުން ހިންގޭ އެންމެ ބޮޑު އެއް ޕްރޮޖެކްޓެވެ.\nކޮރޯނާވައިރަސް އެފްއޭއެމް ކުޅިވަރު


ނެޓްބޯލް ޓޯނަމެންޓްގެ5ވަނަ ރޭގެ މެޗްތައް - ކުޅިވަރެ.ކޮމް\nނެޓްބޯލް ޓޯނަމެންޓްގެ5ވަނަ ރޭގެ މެޗްތައް\nއިންޓަރ އޮފީސް ނެޓްބޯލް ޓޯނަމެންޓްގެ ހަތަރުވަނަ ރޭގެ ފުރަތަމަ މެޗްގައި ބައްދަލުކުރީ ވިލިނގިލީ ކައުންސިލްގެ ޓީމާއި ޓީމް އިޤްރާއެވެ. މިމެޗް ނިމުނީ 28-10 ޕޮއިންޓުން ވިލިނގިލީ ކައުންސިލް މޮޅުވެގެންނެވެ. މިމެޗުގެ އެންމެ މޮޅު ކުޅުންތެރިއަކަށް ހޮވިފައިވަނީ ވިލިނގިލީ ކައުންސިލް ޓީމުގެ ސެންޓަރ ޝަހުޒާ އަބްދުލް އަޒީޒެވެ. ވިލިނގިލީ ކައުންސިލްގެ ޓީމް މިމެޗުން މޮޅުވުމުން، އެޓީމް މިވަނީ ސެމީ ފައިނަލްގެ ޖާގައެއް ކަށަވަރު ކޮށްފައެވެ. ޓީމް އިޤްރާ މުބާރާތުގެ އެއްވެސް މެޗަކުން މެޅުވެފައި ނުވާތީ އެޓީމް މިވަނީ މުބާރާތާ އަލްވަދާއު ކިޔަން ޖެހިފައެވެ.\nމިރޭގެ ދެވަނަމެޗުގައި ގއ. އަތޮޅު ހޮސްޕިޓަލްގެ ޓީމާއި ކޫއްޑޫ އެއަރޕޯޓްގެ ޓީމް ބައްދަލުކޮށް، ކޫއްޑޫ އެއަރޕޯޓްގެ ޓީމް ވަނީ މިމެޗުން މޮޅުވެފައެވެ 07-25 ޕޮއިންޓުން އެއަރޕޯޓް ޓީމް މިމެޗުން މޮޅުވި އިރު މެޗްގެ އެންމެ މޮޅު ކުޅުންތެރިއަކަށް ހޮވިފައިވަނީ އެޓީމުގެ ވިންގް އެޓޭކް ނަހުދާ މޫސާއެވެ. ކޫއްޑޫ އެއަރޕޯޓާއި ގއ. އަތޮޅު ހޮސްޕިޓަލް ވެސް މިވަނީ ސެމީ ފައިނަލުގެ ޖާގަ ކަށަވަރު ކޮށްފައެވެ.5ޓީމު ބައިވެރިވި މިމުބާރާތުގައި، ސެމީ ފައިނަލަށް ދަތުރުކުރާނީ އެންމެ ގިނަ ޕޮއިންޓް ހޯދި4ޓީމެވެ.\nމާދަމާރޭ މިމުބާރާތުގެ ސެމީފައިނަލް މެޗްތައް ކުޅެން ހަމަޖެހިފައިވާއިރު، ފުރަތަމަ މެޗްގައި ބައްދަލުކުރާނީ ގްރޫޕްގެ އެއްވަނަ ޓީމް މިފްކޯއާއި ގްރޫޕްގެ4ވަނަ ޓީމް ގއ. އަތޮޅު ހޮސްޕިޓަލެވެ. ދެވަނަ މެޗްގައި ބައްދަލު ކުރާނީ ގްރޫޕްގެ2ވަނަ ޓީމް ވިލިނގިލީ ކައުންސިލާއި ގްރޫޕްގެ3ވަނަ ޓީމް ކޫއްޑޫ އެއަރޕޯޓެވެ.\nމުބާރާތުގެ ފައިނަލްމެޗް އޮންނާނީ 27 ޖެނުއަރީ 2022ވާ ބުރާސްފަތި ދުވަހުގެރޭ 20:30 ގައެވެ.\nނެޓްބޯލް ޓޯނަމެންޓްގެ4ވަނަ ރޭގެ މެޗްތައް\nނެޓްބޯލް ޓޯނަމެންޓްގެ ސެމީފައިނަލްގެ މެޗުތައް


Jumula 8 beyfulhakah MDA ge majilis ticket havaalukoffi Jumula 8 beyfulhakah MDA ge majilis ticket havaalukoffi\nޖުމުލަ 8 ބޭފުޅަކަށް އެމްޑީއޭގެ މަޖިލިސް ޓިކެޓް ހަވާލުކޮށްފި\n19 ވަނަ މަޖިލިސް އިންތިޚާބުގައި އެމްޑީއޭއިން ވާދަކުރައްވާ ބޭފުޅުން\nއެމްޑީއޭގެ ކައުންސިލު ބައްދަލުވުން\nއެޕްރީލް މަހުގެ ހަވަނަ ދުވަހު ބާއްވާ 19ވަނަ ރައްޔިތުންގެ މަޖިލީހުގެ އިންތިޚާބުގައި މޯލްޑިވްސް ޑިވެލޮޕްމަންޓް އެލަޔަންސް (އެމްޑީއޭ)ގެ ޓިކެޓްގައި ވާދަކުރައްވާ 8 ބޭފުޅަކަށް ޓިކެޓް ދީފިއެވެ.\nރައްޔިތުންގެ މަޖިލީހުގެ އިންތިޚާބުގައި އެމްޑީއޭގެ ފަރާތުން ވާދަކުރައްވާ ފަރާތަކަށް ޓިކެޓް ޙަވާލުކުރީ އެޕާޓީގެ ޤައުމީ ކައުންސިލުން ބޭއްވި ބައްދަލުވުމެއްގައި ޕާޓީގެ ލީޑަރު އަހްމަދު ސިޔާމް މުހައްމަދު. ޕާޓީގެ ލީޑަރަށް ޓިކެޓް ހަވާލުކޮށްދެއްވީ ޑެޕިއުޓީ ލީޑަރު އަލީ މަޢުރޫފެވެ.\nމަޖިލިސް އިންތިޚާބަށް އެމްޑީއޭއިން ޓިކެޓް ދީފައިވާ ބޭފުޅުންނަކީ، ދ.މީދޫ ދާއިރާއަށް އެޕާޓީގެ ލީޑަރު އަޙްމަދު ސިޔާމް، ނ.ކެނދިކުޅުދޫ ދާއިރާއަށް އެޕާޓީގެ ޑެޕިއުޓީ ލީޑަރު އަލީ މައުރޫފް، ދ.ކުޑަހުވަދޫ ދާއިރާއަށް އަހުމަދު އާމިރު، މާފަންނު ހުޅަނގު ދާއިރާއަށް ޑރ. އާއިޝަތު ރަފިއްޔާ، ނ.ހޮޅުދޫ ދާއިރާއަށް ހުސައިން ސާލިމް މުހައްމަދު، ވެލިދޫ ދާއިރާއަށް މުޙައްމަދު އައްބާސް، ނ.މަނަދޫ ދާއިރާއަށް އިބްރާހީމް އަސްލަމް، އަދި ރ.ދުވާފަރު ދާއިރާއަށް މުޙައްމަދު އާދަމެވެ.\nރޭ ބޭއްވި އެމްޑީއޭގެ ޤައުމީ ކައުންސިލްގެ ބައްދަލުވުމުގައި ލީޑަރު އަޙްމަދު ސިޔާމް މުހައްމަދު ވަނީ، ޕާޓީގެ ޓިކެޓުގައި މަޖިލީހަށް ހޮވިވަޑައިގަންނަވާ ބޭފުޅުން ދިވެހި ޤައުމަށާއި ރައްޔިތުންނަށް ތެދުވެރިކަމާއި ވަފާތެރިކަމާއެކު ޚިދުމަތްކުރެއްވުމުގައި ދެމި ތިއްބެވުމަށް އެދިވަޑައިގެންފައެވެ.


Rilwan ah bayaku vanee faaralaafa: fuluhun - vNews.mv\nކާރުން ފެނުން އިސްތަށި ރިލްވާންގެ މަންމަގެ ޑީއެންއޭއާ ދިމާވޭ\nމުހައްމަދު ޝާން އަބްދުﷲ 02 April 2016, 17:23\nގެއްލިފައިވާ މިނިވަން ނޫހުގެ ނޫސްވެރިޔާ އަހުމަދު ރިލްވާން ގެއްލުމުގެ ކުރިން ބަޔަކު އޭނައަށް ފާރަލާފައިވާ ކަމަށް ތަހުގީގަށް މިހާރު އެނގިފައިވާ ކަމަށާއި އަދި މިމައްސަލައާއި ގުޅޭ މުހިއްމު މައުލޫމާތުތަކެއް ފުލުހުންނަށް މިހާރު ލިބިފައިވާ ކަަމަށްވެސް ފުލުހުން ބުނެފި އެވެ.\nފުލުހުން މިހެން ބުނީ މިއަދު މިމައްސަލައާއި ގުޅޭ މައުލޫމާތު ހިއްސާކުރުމަށް ބޭއްވި ހާއްސަ ނޫސްވެރިންގެ ބައްދަލުވުމުގަ އެވެ.\nފުލުހުން މިއަދު ބޭއްވި ނޫސްވެރިންގެ ބައްދަލުވުމުގައި ސްޕްރިންޓެންޑެންޓް އޮފް ޕޮލިސް އަބްދުﷲ ޝަތީހް ވިދާޅުވީ ރިލްވާން ގެއްލުނު މައްސަލާގައި ބަލާ ފާސްކޮށްފައިވާ ކާރަކީ ހ. ހިލްޓަން އާލިފް ރައުފްގެ ނަމުގައި ރަޖިސްޓްރީ ކޮށްފައި އޮތް ކާރެއް ކަމަށެވެ. އަދި ރިލްވާން ގެއްލުނު ރޭ މާލޭގައި ރިލްވާން ސައިކަލް ދުއްވި އިރު، އޭނަގެ ސައިކަލް ފަހަތުން ބަޔަކު ދުއްވާފައިވާ ކަމަށް ތަހުގީގަ މިހާރު އެނގިފައިވާ ކަަމަށް ވެސް ވިދާޅުވި އެވެ.\nއޭނާ ވިދާޅުވީ ރިލްވާން މިހާރު ދިރިހުރިކަން ނުވަތަ ނޫންކަން ކަށަވަރުކަން ބުނަން ނޭނގޭ ކަމަށާއި ރިލްވާން ރާއްޖެއިން ފުރައިގެން ދިޔަ ކަމަށް ދައްކަން ފޭކް ޕާސްޕޯޓެއް ހެދުމަށްވެސް ބަޔަކު މަސައްކަތްކުރި ކަމަށާއި އެމައްސަލަވެސް ވަރަށް ސީރިއަސް މައްސަލައެއްގެ ގޮތުގައި ބަލުަމުން އަންނަ ކަމަށެވެ. އަދި މައްސަލާގައި ބަލައި ފާސްކުރި ކާރު ތެރެއިން ރިލްވާންގެ މަންމަގެ ޑީއެންއޭ ލިބިފައިވާ ކަމަށާއި އެ ޑީއެންއޭ ލިބިފައިވަނީ ޑިކީގައި އަޅާފައި އޮތް ކާޕެޓެއްގެ ތެރޭގައި އޮތް އިސްތައްޓަކުން ކަަމަށްވެސް ވިދާޅުވި އެވެ.\n"ރިލްވާން ގަދަކަމުން އެރުވި ކަމަށް ބުނާ ރަތް ކުލައިގެ ކާރަކުން ފެނުނު ފަސް އިސްތައްޓެއްގެ ޑީއެންއޭ ޗެކުކުރުމުން، އޭގެ ތެރެއިން އިސްތައްޓެއް ރިލްވާންގެ މަންމަގެ ޑީއެންއޭއާ ދިމާވޭ" ޝަތީހް ވިދާޅުވި އެވެ.\nއޭނާ ވިދާޅުވީ ރިލްވާންގެ ފޯނުން އެންމެ ފަހުން މުއާމަލާތްކޮށްފައި ވަނީ 8 އޮގަސްޓް 2014ގެ ދަންވަރު 1:15 ގައި ކަަމަށްވެސް ތަހުގީގަށް އެނގިފައިވާ ކަަމށެވެ.\n"ރިލްވާން ގެއްލުނުފަހުން އޭނާ ގެންގުޅުނު ފޯނުގެ ނެޓްވޯކް އެންމެފަހުން ހިޓްވެފައިވަނީ ފުލް މޫން ރިސޯޓުގެ ޓަވަރަށް. ރިލްވާން ގެއްލުނު މައްސަލާގައި ވިލިނގިލީގެ ހުސްބިމާއި މޫދާއެކު ހަތަރު ތަނެއް ބަލައި ފާސްކޮށްފައިވޭ، ރިލްވާން ދިރިއުޅޭ އެޕާމެންޓް ހިމެނޭ ސަރަހައްދުގެ 77 އެޕާޓްމެންޓެއް ބަލާ ފާސްކޮށްފައިވޭ، 134 މީހަކާ ސުވާލުކޮށް ބަޔާން ނަގާފައިވޭ" ޝަތީހް ވިދާޅުވި އެވެ.\n"މިމައްސަލާގައި މާލެއިން 14 ގެއެއް ބަލާ ފާސްކޮށް، ބައެއް ރަށްރަށުގެ ގެސްޓް ހައުސް ބަލާފައިވޭ، ހުޅުމާލޭގެ ގޮނޑުދޮށާއި ހުސްބިންތައް އަދި ފަރުކޮޅުފުށި ވެސް ބަލާފާސްކޮށްފައިވޭ، 84 ކަނޑު އުޅަނދު ބަލާފާސްކޮށްފައިވޭ." ޝަތީހް ވިދާޅުވި އެެ.\nއޭނާ ވިދާޅުވީ ރިލްވާންއަށް ފަރާލަމުން ދިޔައީ ސ.ހުޅުދޫ އަތިޔާގެ މުހައްމަދު ސުއައިދު ނަމަކަށް ކިޔާ މީހެއް ކަމަށާއި އަދި އޭނާ މިހާރު ވަނީ ރާއްޖެއިން ބޭރަށް ފުރައިގެން ގޮސްފައި ކަމަށެވެ.\n"ކުރިން މިމައްސަލައިގެ ތަހްގީގަށް ފަސް މީހަކު ފުލުހުން ހައްޔަރުކޮށްފައިވޭ. ނަމަވެސް ކޯޓުން އެމީހުން ވަނީ ދޫކޮށްލާފައި. ސުއައިދު ކުރިން ހައްޔަރުކުރި، އޭނާ ވެސް އެފަސް މީހުންގެ ތެރޭގައި ހިމެނޭ. އޭނާވެސް ދޫކޮށްލީ ކޯޓުން، މި މައްސަލާގައި ކާރުގެ ވެރިޔާ އާލިފު ހައްޔަރުކޮށްފައެއް ނުވޭ. ނަމަވެސް އާލިފްއާ ސުވާލު ކުރެވިފައިވޭ. އަނެއް ހަތަރު މީހުންގެ ފަރާތުން ތަހްގީގަށް އެއްބާރުލުން ލިބުނެކޭ ނުދެންނެވޭނެ." ޝަތީހް ވިދާޅުވި އެވެ.\nމިއަދުގެ ޕްރެސް ކޮންފަރެންސްގައި ފުލުހުން ވަނީ ރިލްވާން ގެއްލުނު ރޭގެ ސީސީޓީވީ ފުޓޭޖްތަކެއް ވެސް އާންމުކޮށްފަ އެވެ. އަދި ފްޓޭޖްތަކުން ފެންނަނީ ފުލުހުން އެބުނާ ސުއައިދު ނަމަކަށް ކިޔާ މީހެއް ރިލްވާންގެ ހަރަކާތްތައް ބަލަމުން އޭނައަށް ފާރަލަމުންދާ ތަނެވެ.\nމިނިވަން ނޫހުގެ ނޫސްވެރިޔާ އަހުމަދު ރިލްވާން އަބްދުﷲ އަށް ވީނުވީއެއް ނޭނގި ގެއްލުނުތާ މިއަދަށް މިވަނީ 603 ދުވަސް ވެފަ އެވެ. ރިލްވާނުގެ މައްސަލާގައި ފުލުހުންގެ ތަހުގީގު ގޮސްފައިވާ ހިސާބަށް ބަލާލާއިރު، އެ މައްސަލައާ ގުޅިގެން ފުލުހުންގެ ބަންދުގައި އެއްވެސް މީހަކު ނެތެވެ.


އެގްރޯނެޓުން ރޯދަމަހު 15 ބާވަތެއްގެ ތަރުކާރީއާއި މޭވާ ރާއްޖޭގެ ބާޒާރަށް އެގްރޯނެޓުން ރޯދަމަހު 15 ބާވަތެއްގެ ތަރުކާރީއާއި މޭވާ ރާއްޖޭގެ ބާޒާރަށް\nއެގްރޯނެޓުން ރޯދަމަހު 15 ބާވަތެއްގެ ތަރުކާރީއާއި މޭވާ ރާއްޖޭގެ ބާޒާރަށް\nކޮންޓްރެކްޓް ފާމިންގެ ދަށުން ހައްދާ ބާވަތެއް، ފޮޓޯ- އެގްރޯނެޓް\nމިއަހަރުގެ ރޯދަމަހު އެގްރޯ ނެޓުން ދަނޑުވެރިންނާއި ގުޅިގެން 15 ބާވަތްތެއްގެ ތަރުކާރީއާއި މޭވާ ބާޒާރަށް ނެރޭނެކަމަށް އެގްރޯ ނެޓުން ހާމަކޮށްފިއެވެ.\nރޯދަމަހަށް ވަމުންދާ ތައްޔާރީތަކާއި ގުޅޭގޮތުން ޕީއެސްއެމް ނިއުސްއާ ވާހަކަދައްކަވަމުން އެގްރޯނެޓް ކުންފުނީގެ މެނޭޖިންގ ޑިރެކްޓަރ ހާރޫން ރަޝީދު ވިދާޅުވީ، 17 ބާވަތެއް ހެއްދުމަށް ދަނޑުވެރިންނާއެކު މަސައްކަތްކުރަމުންދާ ކަމަށެވެ. އެހެންނަމަވެސް މީގެ ތެރޭގައި ހިމެނޭ ފަޅޯ އަދި ފަތްކެޔޮ ހައްދަން ގިނަ ދުވަސް ނަގާނެ ކަމަށާއި، މި ދެ ބާވަތް ފިޔަވައި ދެން ހުރި ބާވަތްތައް މިއަހަރުގެ ރޯދަމަހަށް ބާޒާރަށް ނެރެވޭނެ ކަމަށް ހާރޫން ވިދާޅުވިއެވެ.\n" 17 ބާވަތުގެ ތެރޭގައި ހިމެނެނީ، ބަރަބޯ، ފަތްކެޔޮ، ބަށި، މެލަން، ފަޅޯ، ކަރާ، ބަޓަރ ނަޓްސް، ޓޮމާޓޯ، ކިއުކަމްބާ، ޗިޗަންޑާ، ތޮރާ، މާމިއާ ތޮޅި، ބީންސް، ކެޕްސިކަމް، ލެޓިއުސް، ކެބެޖް، ޗައިނީސް ކެބެޖް، ދެން މައިގަނޑު ގޮތެއްގައި މި ބަލަނީ ދަނޑުވެރިން ލައްވައި ހެއްދޭތޯ، މަސައްކަތްކުރަމުން މިދަނީ ފަޅޯ އާއި ފަތްކެޔޮ ފިޔަވައި ދެންހުރި ބާވަތްތައް ރޯދައަށް ބާޒާރަށް ނެރެވޭތޯ،" ހާރޫން ވިދާޅުވިއެވެ.\nއެގްރޯނެޓް ކޮންޓްރެކްޓް ފާމިންގ މަޝްރޫ ފެށުމަށް ލާމު އަތޮޅުގެ ދަނޑުވެރިންނާއި އެކު އެއްބަސްވުމުގައި ސޮއި ކުރުމުގެ ރަސްމީއްޔާތުގެ ތެރެއިން / ފޯޓޯ: އެގްރޯނެޓް\nހާރޫން ވިދާޅުވީ މި ބާވަތްތައް ރާއްޖޭގެ އެކި ހިސާބުތަކަށް ފޯރުކޮށްދިނުމަށް ދަތުރުފަތުރުގެ އިންތިޒާމްތައް ހަމަޖެއްސުމުގެ މަސައްކަތްތައް ކުރަމުންދާކަމަށެވެ. އަދި އެގްރޯނެޓާއެކު ކޮންޓްރެކްޓްތައް ޤާއިމްކޮށްފައިނުވާ ދަނޑުވެރިންގެ އުފެއްދުންތައްވެސް މާރކެޓްކުރުމަށް އެހީތެރިކަން ފޯރުކޮށްދޭނެކަމަށް ހާރޫން ވިދާޅުވިއެވެ. ހާރޫން ވިދާޅުވީ އެގްރޯނެޓާއެކު މަސައްކަތްކުރުމަށް ގިނަ އަދަދެއްގެ ދަނޑުވެރިން ޝައުގުވެރިކަން ފާޅުކުރަމުންދާ ކަމަށެވެ.\n"45 ރަށުގަ ތިބި ދަނޑުވެރިންނާއި އެކީގައި މަސައްކަތް މިކުރަނީ، މީގެތެރޭގައި މިހާރުވެސް އިންޓްރެސްޓް ފާޅުކޮށްފައި އެބަހުރި 45 ރަށުގެތެރެއިން، 1359 ދަނޑުވެރިން، މީގެތެރެއިން ލ.އަތޮޅުގެ 107 ދަނޑުވެރިންނާއި އެކު އެގްރިމެންޓްތައް ޤާއިމްކޮށް މަސައްކަތް ފަށާފައިމިވަނީ، ދެން 13 ރަށުގެ ތެރެއިން ޝައުގުވެރިކަން ފާޅުކުރި ފަރާތްތަކާއި އެކު ކޮންޓްރެކްޓް ހެދުމަށް މަސައްކަތްކުރަމުންމިދަނީ،" ހާރޫން ވިދާޅުވިއެވެ.\nއެގްރޯނެޓްގެ ކޮންޓްރެކްޓް ފާމިންގ މަޝްރޫއު މިދިޔަ ޑިސެމްބަރ މަހުގެތެރޭގައި ވަނީ ލ.އަތޮޅުގައި ފަށާފައެވެ. އެގޮތުން މިމަޝްރޫޢު ކުރިއަށްގެންދިޔުމަށް އެގްރޯނެޓުން އެއްބަސްވުންތަކުގައި ސޮއިކޮށްފައިވަނީ ލ.ގަން، އިސްދޫ، ކަލައިދޫ، އަދި ފޮނަދޫގެ ދަނޑުވެރިންނާ އެކުގައެވެ.\nއެގްރޯ ނެޝަނަލް ކޯރޕަރޭޝަންގެ ފަރާތުން ކުރިއަށްގެންދާ "ކޮންޓްރެކްޓް ފާމިން"ގެ ދަށުން އެއްބަސްވުންތައް ޤާއިމްކޮށް ދަނޑުވެރިންނަށް ބޭނުންވާ ފަންނީ އަދި މާލީ އެހީތެރިކަން ފޯރުކޮށްދީ އެފަރާތްތަކުން ހައްދާ ތަކެތި ދާއިމީކޮށް އެ ކުންފުނިން ގަންނާނެއެވެ. މީގެ ސަބަބުން ދަނޑުވެރިންނަށް އެމީހުންގެ އުފެއްދުންތައް މާކެޓްކުރެވޭނެކަމުގެ ފުރިހަމަ ޔަޤީންކަން ލިބިގެންދާނެއެވެ. އަދި ދިވެހި ދަނޑުވެރިންގެ އުފެއްދުންތަކަށް ހަމަ އަގު ލިބިގެންދާނެއެވެ.\nއެގްރޯ ނޭޝަނަލް ކޯޕަރޭޝަންއަކީ ދިވެހިރާއްޖޭގައި ދަނޑުވެރިކަމުގެ ސިނާއަތް ކުރިއެރުވުމުގެ މަޤްޞަދުގައި ސަރުކާރުން އުފައްދާފައިވާ ކުންފުންޏެކެވެ. އެގްރޯ ނޭޝަނަލް ކޯޕަރޭޝަންގެ މަސައްކަތްތައް ފަށާފައިވަނީ މިދިޔަ އަހަރުގެ އެޕްރީލްމަހުގެ ތެރޭގައެވެ.


Sushantge maraa gulhigen Bhansali aa suvaalu kuranee | Mihaaru\nސުޝާންތުގެ މަރާ ގުޅިގެން ޑައިރެކްޓަރު ބަންސާލީއާ ސުވާލުކުރަނީ\nޑިޕްރެޝަނުގެ ތެރޭގައި އުޅެ މިދިޔަ މަހު އަމިއްލަ އަށް މަރުވި ބޮލީވުޑްގެ އެކްޓަރު ސުޝާންތު ސިންގް ރާޖްޕޫތުގެ މަރުގެ މައްސަލާގައި ޑައިރެކްޓަރު ސަންޖޭ ލީލާ ބަންސާލީއާ ސުވާލުކުރަން ފުލުހުން ނިންމައިފި އެވެ.\nސުޝާންތު، 34، ގެ މަރާ ގުޅިގެން އެ މައްސަލަ ތަހުގީގުކުރާ މުމްބާއީގެ ފުލުހުންގެ ޓީމުން އަންނަނީ އެކި ގޮތްގޮތުން އޭނާއާ ގުޅުން އޮތް މީހުންނާ ސުވާލު ކުރަމުންނެވެ. އެގޮތުން ދާދި ފަހުން ވަނީ ސުޝާންތާ އެކު ތިން ފިލްމެއްގެ ޑީލެއް ހެދި ފިލްމު ކުންފުނި ޔާޝްރާޖް ފިލްމްސް (ވައިއާރްއެފް) ގެ އިސް އޮފިޝަލާ ވެސް ސުވާލުކޮށް، ސުޝާންތާ އެކު ހެދި އެއްބަސްވުންތަކުގެ ކޮޕީ ވެސް ފުލުހުންނާ ހިއްސާކޮށްފަ އެވެ.\nސުޝާންތާ އެކު އެ ސްޓޫޑިއޯ އިން ތިން ފިލްމެއްގެ ޑީލް ހެދި ނަމަވެސް، ގެނެސްދިނީ ދެ ފިލްމެކެވެ. އެއީ 2013 ގެ "ޝުދު ދޭސީ ރޮމޭންސް" އާއި 2015 ގެ "ޑިޓެކްޓިވް ބިއޮމްކޭޝް ބަކްޝީ" އެވެ. ސުޝާންތާ އެކު ވައިއާރްއެފުން ހަދަން އުޅުނު ތިން ވަނަ ފިލްމަކީ އެ ސްޓޫޑިއޯގެ ވެރިޔާ އަދިތިޔާ ޗޯޕްޅާ 2016 ގައި ރަންވީރު ސިންގްއާ އެކު ގެނެސްދިން "ބޭފިކްރޭ" އެވެ.\nއެ ފިލްމު އޭނާ އަށް ދޭން ނިންމާފައި ވަނިކޮށް އެހެން އެކްޓަރަކު ލައްވައި ފިލްމު ކުޅުވައި އަދި ބެލުންތެރިންގެ ފަރާތުން މާ ބޮޑު ތަރުހީބެއް ވެސް ނުލިބުމުން ސުޝާންތު ފަހުން ވަނީ ފިލްމަށް ފާޑު ވެސް ކިޔައިފަ އެވެ. އެގޮތުން "ބޭފިކްރޭ" އަކީ މީހަކު ކުޅޭ ވަރުގެ ފިލްމެއް ނޫން ކަމަށް ބުނެފައިވެ އެވެ.\n"Befikre" akee meehaku kulheyvaruge filmeh noon: Sushant\nމީގެ އިތުރުން ޝޭކަރް ކަޕޫރް ޑައިރެކްޓްކުރާ ގޮތަށް ސުޝާންތާ އެކު "ޕާނީ" ކިޔާ ފިލްމެއް ހަދަން ވެސް ވައިއާރްއެފުން ކުރިން މަސައްކަތްތަކެއްކޮށްފައިވެ އެވެ. އެކަމަކު ފަހުން އެ ސްޓޫޑިއޯ އިން ވަނީ އެ ފިލްމުގައި ހިއްސާނުވާން ނިންމައިފަ އެވެ. އެއާ އެކު "ޕާނީ" ގެ މަސައްކަތް ޝޭކަރް ވަނީ ހުއްޓާލައިފަ އެވެ. ސުޝާންތުގެ މަރުގެ މައްސަލާގައި ފުލުހުން ސުވާލުކުރި މީހުންގެ ތެރޭގައި ޝޭކަރް ވެސް ހިމެނެ އެވެ.\nސުޝާންތުގެ މަރާ ގުޅިގެން ބަންސާލީއާ ވެސް ސުވާލުކުރާނީ ވައިއާރްއެފް ގޮތަށް އޭނާއާ އެކު ފިލްމުތަކެއްއެެއްބަސްވުންތަކެއް ހަދާފައިވާ ކަމަށް ބުނާތީ އެވެ. އެގޮތުން ބަންސާލީ ޕްރޮޑަކްޝަންސްގެ ހަތަރު ފިލްމެއް ސުޝާންތަށް ހުށަހެޅި ކަމަށާއި އޭގެ ތެރެއިން އެއް ފިލްމަކީ ރަންވީރާއި ދީޕިކާ ޕަދްކޯނާ އެކު 2013 ގައި ބަންސާލީ ގެނެސްދިން "ރާމް-ލީލާ" ކަމަށް މީޑިއާތަކުން ބުނެ އެވެ.\nމީގެ އިތުރުން ބަންސާލީ ޕްރޮޑިއުސްކޮށް، ސްޓާ ޕްލަސް އިން 2013-2015 އަށް ގެނެސްދިން ސިލްސިލާ "ސަރަސްވަތީޗަންދުރާ" އަކީ ވެސް ސުޝާންތަށް ހުށަހެޅި އެއްޗެއް ކަމަށްވެ އެވެ. އެކަމަކު އޭނާ އަށް އެ ސިލްސިލާ ނުކުޅެވުނީ ތާރީހުތަކުގެ ތާށިކަމާ ހުރެ ކަމަށް ބައެއް މީޑިއާތަކުން ބުނެފައިވެ އެވެ.\n"ސަރަސްވަތީޗަންދުރާ" ގެ ލީޑް ރޯލް ކުޅުނީ ގޯތަމް ރޯޑާއި ޖެނިފާ ވިންގެޓެވެ.\nފިލްމީ ޚަބަރުތައް ގެނެސްދޭ ނޫސްތަކުން ބުނިގޮތުގައި ފެށޭ ހަފުތާގެ ތެރޭގައި ފުލުހުން، ބަންސާލީ ހާޒިރުކޮށް އޭނާގެ ބަޔާނެއް ނަގާނެ އެވެ. އެގޮތުން ސުޝާންތާ އެކު ހެދި ބުނާ އެއްބަސްވުންތަކާއި އެކަމާ އެއްގޮތަށް ކަންކަން ނުދިޔައީ ކީއްވެތޯ ސާފުކުރާނެ އެވެ.\nސުޝާންތު ދަންޖެހިގެން މަރުވީ މިދިޔަ މަހުގެ 14 ވަނަ ދުވަހު އޭނާ މުމްބާއީގައި ދިރިއުޅުނު އެޕާޓްމަންޓްގެ ކޮޓަރިތެރޭގަ އެވެެ. އެ މަރުގެ ޒިންމާ ބޮލީވުޑްގެ ވަރަށް ގިނަ ފަންނާނުންގެ ބޮލުގައި އަޅުވާފައިވާ އިރު، އޭގެ ތެރޭގައި ބަންސާލީ ވެސް ހިމނެ އެވެ.\nބޮލީވުޑް މުމްބާއީ އަމިއްލައަށް މަރުވުން ޔާޝްރާޖް ފިލްމްސް\nދުނިޔޭތެ އުފަލާ ފައިސާއާ މައްސޫރުކަންލިބިފައެދިޔާ ދެން ތިޔާ މީސްމީހުނަށް ހުރީ ކޮން ގޮތެއްބާއޭ އަހަން ހިތަނީ\nމަރުވިޔަސް ހެޔޮ ކަމަށް ހުޅުމާލޭ ފެރީ އިން ކަޑަށް ފުއްމާލި އަންހެން މީހާ ކަނޑަށް ފުއްމާލަން ޖެހުނު ސަބަބު ޖިނާއީ ކުށެއްގެ ގޮތުގައި ބަލަން ޖެހޭނެއެވެ.\nއޭނާ މަރުވީ ދަން ޖެހިގެން ނެވެ. ދަންޖެހިގެން މަރުވާ މީހުންގެ ޒިންމާ އެހެން މީހުން ނަގަން ޖެހޭ ކަމެއް ނުދެނަ ހުރީ މެވެ.\nއެއީ އެމީހުންގެ ގާނޫނުގަ އޮންނަގޮތް. އަހަރެމެންގެ އިސްލާމީޝަރީއަތުގަ އެގޮތްނޯވޭ. އެހެނީ އަމިއްލައަށްމަރުވުމަކީ ކުފުރުވުން\nއެކްޓަރަކު ދަންޖެހުމުން މިހާވަރަށް ތަހުގީގު ހިނގާއިރު އާންމުންގެ އެތައްހާސް މީހުން، އެކިއެކި ގޮތުން ނުފޫޒު ގަދަ މީހުން ގެ ސަބަބުން މަޖްބޫރުވެގެން ދަންޖެހޭއިރު އެކަންކަން ތަހުގީގު ނުކުރެވެއެވެ.


ކުޅުދުއްފުށި ސިޓީއަކީ މުޅި ރީޖަންގައި މުހިންމު ދައުރެއް އަދާކުރާ ސިޓީއެއް: ރައީސް ސޯލިހު | Atoll News\nކުޅުދުއްފުށި ސިޓީއަކީ މުޅި ރީޖަންގައި މުހިންމު ދައުރެއް އަދާކުރާ ސިޓީއެއް: ރައީސް ސޯލިހު\nޝާއިޢުކުރީ: މުޙައްމަދު އަފްރާޙް ޖުލައި 16, 2021, 20:57\nކުޅުދުއްފުށި ސިޓީއަކީ މުޅި ރީޖަންގައި މުހިންމު ދައުރެއް އަދާކުރާ ސިޓީއެއް ކަމަށާއި، އަދި ޚާއްޞަކޮށް ރީޖަނަލް ހޮސްޕިޓަލުގެ ޚިދުމަތް މަތިކުރުމަށް ޚާއްޞާ ސަމާލުކަމެއް ސަރުކާރުން ދެއްވާނެކަމުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ވިދާޅުވެއްޖެ އެވެ.\nރައީސުލްޖުމްހޫރިއްޔާ މިހެން ވިދާޅުވީ މިއަދު ކުޅުދުއްފުށީ ރީޖަނަލް ހޮސްޕިޓަލްގެ އިސްވެރިންނާ ބައްދަލުކުރައްވާ ވާހަކަފުޅު ދައްކަވަމުން ނެވެ. މި މަޝްވަރާ ބައްދަލުވުން ބާއްވަވާފައި ވަނީ މިއަދު ހަވީރު ކުޅުދުއްފުށީ ރީޖަނަލް ހޮސްޕިޓަލުގަ އެވެ.\nރައީސުލްޖުމްހޫރިއްޔާ ރީޖަނަލް ހޮސްޕިޓަލުގެ އިސްވެރިންނާ މިއަދު ބޭއްވެވި މަޝްވަރާބައްދަލުވުމުގައި، ކުޅުދުއްފުށީ ރީޖަނަލް ހޮސްޕިޓަލުގެ އިސްވެރިން ވަނީ ހޮސްޕިޓަލްގެ ޚިދުމަތްތައް ފެންވަރު މަތިކުރުމަށް ސަރުކާރުން ކުރައްވަމުންގެންދަވާ މަސައްކަތް މުޅި އަތޮޅުގެ ރައްޔިތުން ބަލައިގަންނަކަން ފާހަގަކުރައްވާފަ އެވެ.\nމި ބައްދަލުކުރެއްވުމުގައި ރީޖަނަލް ހޮސްޕިޓަލުގެ ފަރާތުން ވަނީ ހޮސްޕިޓަލުގެ ފެންވަރު މަތިކޮށް ޚިދުމަތްތައް ފުޅާކުރުމަށް މިހާރު ކުރިޔަށްދާ މަސައްކަތްތަކުގެ ފަހުގެ މަޢުލޫމާތުތައް ރައީސުލްޖުމްހޫރިއްޔާއާ ހިއްސާކުރައްވައި ޕްރެޒެންޓޭޝަނެއް ހުށަހަޅުއްވާފަ އެވެ. މީގެ އިތުރުން ހޮސްޕިޓަލަށް މި ވަގުތަށް އެންމެ މުހިންމު ކަންކަމާއި ޚިދުމަތް ދިނުމުގައި ކުރިމަތިވާ ދަތިތަކާ ގުޅޭގޮތުން ހޮސްޕިޓަލުގެ އިސްވެރިން ރައީސުލްޖުމްހޫރިއްޔާއާ މަޝްވަރާކުރައްވާފައި ވެއެވެ. އޭގެ ތެރޭގައި ޕްރައިވެޓް ރޫމް ހުރުމުގެ މުހިންމުކަމާއި، އަދި އޯޕީޑީގައި ހުރި ދަތިތަކާއި ކޮވިޑް ފެސިލިޓީއެއް ހުރުމުގެ މުހިންމުކަން ހޮސްޕިޓަލުގެ ފަރާތުން ފާހަގަކުރެއްވި އެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި ކުޅުދުއްފުށި ސިޓީއަކީ އެ ސަރަޙައްދުގައި ފުޅާދާއިރާއެއްގައި ޚިދުމަތް ފޯރުކޮށްދޭ މުހިންމު ތަނެއްކަން ފާހަގަކުރެއްވި އެވެ. އަދި ޚާއްޞަގޮތެއްގައި ރީޖަނަލް ހޮސްޕިޓަލަށް ސަރުކާރުން ޚާއްޞަ ސަމާލުކަން ދެއްވާކަން ފާހަގަކުރައްވައި ރާއްޖޭގެ5ސަރަޙައްދުގައި5ޓާޝަރީ ހޮސްޕިޓަލް ޤާއިމުކުރުމުގެ ބޭނުމުގެ މައްޗަށް އަލިއަޅުވާލެއްވި އެވެ.\nއެގޮތުން މިކަމުގެ ސަބަބުން ޞިއްޙީ ޚިދުމަތްތައް ހޯދުމަށް މާލެއަށް ބަރޯސާވާންޖެހޭ މިންވަރު ކުޑަވެގެންދިއުމާއެކު އިތުރު އެތައް ފައިދާތަކެއް ވާނެކަމަށާއި އޭގެ ހެޔޮބަދަލުތައް މިހާރުވެސް ފެންނަން ފަށާފައިވާކަމުގައި އެމަނިކުފާނު ވިދާޅުވި އެވެ.\nމީގެ އިތުރުން ރައީސުލްޖުމްހޫރިއްޔާ ވަނީ ހޮސްޕިޓަލްގެ ތަރައްޤީއަށް ކުރެވެމުންދާ މުހިންމު މަސައްކަތްތަކުގެ ފަހުގެ މަޢުލޫމާތު ޙިއްޞާކުރައްވާފަ އެވެ. އެގޮތުން ކުޅުދުއްފުށީގެ އައު ޓާޝަރީ ހޮސްޕިޓަލުގެ ޚިދުމަތް ފެށުމުގެ ކުރިންވެސް ރީޖަނަލް ހޮސްޕިޓަލުގެ ޚިދުމަތްތައް ފުޅާކޮށް ފެންވަރު މަތިކުރުމަށް ސަރުކާރުން އިސްކަން ދެއްވާނެކަމުގައި އެމަނިކުފާނު ވިދާޅުވި އެވެ.\nކުޅުދުއްފުށީ ރީޖަނަލް ހޮސްޕިޓަލުގެ ޚިދުމަތްތައް ޓާރޝަރީ ފެންވަރަށް މަތިކުރުމަށް ކުރިޔަށްގެންދާ މަސައްކަތްތަކުގެ ދަށުން އެ ހޮސްޕިޓަލުގައި މިހާރު އަންނަނީ 30 އެނދުގެ ވޯޑެއް ހެދުމާއި6އެނދުގެ އައިސީޔޫއެއް ހެދުމުގެ މަސައްކަތް ކުރިޔަށް ގެންދަމުން ނެވެ. މި މަޝްރޫއާއެކު ރީޖަނަލް ހޮސްޕިޓަލުގެ ޖާގައިގެ ދަތިކަމަށް ޙައްލު ލިބިގެންދާނެ އެވެ.\nމީގެ އިތުރުން ގިނަ އައު ޚިދުމަތްތަކެއް އެ ހޮސްޕިޓަލުގައި ވަނީ ތަޢާރަފުކޮށްފަ އެވެ. އެގޮތުން އެމްއާރުއައިގެ ޚިދުމަތާއި ސީޓީ ސްކޭން، ސްޕީޗް ތެރެޕީގެ ޚިދުމަތް ފަދަ ގިނަ އައު ޚިދުމަތްތައް އެ ހޮސްޕިޓަލުގައި ވަނީ ފަށާފަ އެވެ. އަދި ކުޅުދުއްފުށީގެ އައު ޓާޝަރީ ހޮސްޕިޓަލެއް އެޅުމުގެ ޕްރޮޖެކްޓް މިހާރު އޮތީ ޓެންޑަރ ކުރުމަށް ހުޅުވާލުމުގެ މަރުޙަލާގަ އެވެ.\nކުޅުދުއްފުށީ ރީޖަނަލް ހޮސްޕިޓަލުގެ އިސްވެރިންނާ އެކު ބޭއްވެވި މި ބައްދަލުކުރެއްވުމުގެ ކުރިން ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިހާއި، އެމަނިކުފާނުގެ އަނބިކަނބަލުން ފަޒްނާ އަޙްމަދު ވަނީ ކުޅުދުއްފުށީ ރީޖަނަލް ހޮސްޕިޓަލުގެ އެކި ޚިދުމަތްތައް ދޭ ތަންތަނަށް ޒިޔާރަތްކުރައްވައި އެ ހޮސްޕިޓަލުގެ މަސައްކަތްތައް ކުރިޔަށްދާ ގޮތް ބައްލަވާލައްވާފަ އެވެ.\nރައީސުލްޖުމްހޫރިއްޔާގެ ދެކަނބަލުން މިހާރު ކުޅުދުއްފުށްޓަށް ކުރައްވަމުން މިގެންދަވާ ދަތުރުފުޅަކީ ކުޅުދުއްފުށި ސިޓީ، ހދ. ކުމުންދޫ އަދި ހދ. ހަނިމާދޫއަށް މިއަދު ފެއްޓެވި ދަތުރުފުޅުގެ ތެރެއިން ނެވެ.\nރައީސުލްޖުމްހޫރިއްޔާ ދެކަނބަލުންގެ އަރިހުގައި ބައެއް ވުޒާރާތަކުގެ ވަޒީރުންނާއި، ރައީސުލްޖުމްހޫރިއްޔާގެ އޮފީހާއި، ދަޢުލަތުގެ ބައެއް އިދާރާތަކުގެ އިސްވެރިންގެ ވަފްދެއް މިދަތުރުފުޅުގައި ބައިވެރިވެވަޑައިގަންނަވަ އެވެ.


SunOnline: lavender 13\nއައިޝާ ނަސީމް 21 Oct 2021, 09:10\n"ތިބާ ކުރާ ހެޔޮ އަމަލުތައް އަދި އެހެން މީހުންނަށް ކޮށްދިން ހެޔޮކަންތައް ﷲ ސުބުހާނޫ ވަތައާލާ ފަހަރެއްގައިވެސް ހަނދުމަފުޅު ނެތި ވޮޑިގެން ނުވެއެވެ. އަދި ތިބާ މީހުން ވޭންތަކުން ސަލާމަތްކޮށްދިނުން އަދި ކަރުނުން ފުރެން އުޅުނު ލޯތަކަށް ހިނިތުންވުން ގެނެސް ދޭ ދިނުންވެސް މެއެވެ."\n"އަހަންނާއި އެ އަންހެންކުއްޖާގެވެސް އޮތީ ހަމަ އެގުޅުން.އެކުއްޖާ ކުލި ދައްކާ. އަހަރެންގެ މާމަ ބަލަހައްޓާދޭތީ އަހަރެން މުސާރަދެން." އެއްވެސް ޝައްކެއް ނުކުރެވޭވަރަށް ކައިލް ބުނެދިނެވެ. މިކާލްގެ ބޮލުގައި އެއޮތް އެއްޗަކާއިމެދު އޭނަގެ ހިތް މުޅިން ދެކޮޅެވެ. އައިޒަކް އެތަނުން ނުކުތީ ކޮފީއާއި ފޮނި ޕާން ހިފައިގެންނެވެ. އައިޒަކް ދިޔުމުން ނޯރާ ޖެހި ބުދެއްހެން ހިމޭނުން ހުއްޓެވެ. ދެން ކައުންޓަރާއި ދިމާލަށް ހިނގައިގަތީ ހުވަފެނެއްގައި ހުރި ކުއްޖެއް ފަދައިންނެވެ. އެއާއެކު މިކާލްއާއި ކައިލްއަށް ފެނުނީ ކުއްލިއަކަށް ނޯރާ އަރިއަޅައިލަން އުޅުނު ތަނެވެ. ހީވީ އަނބުރައިގެން ވެއްޓެނީހެންނެވެ. ދެން އެމީހުން ހައިރާންކުރުވާފައި ހުރިތަނަށް ތިރިވެ ނޯރާ ގިސްލާފައި ރޯންފެށިއެވެ.\nމިކާލް ކަސްޓަމަރުންގެ ޚިދުމަތުގައި އަވަދިނެތި އުޅުނުއިރު ނޯރާގެ ހާލު ބެލުމަށް އެދުނެވެ. ކައިލް ހަށަން ބަދެލައިގެން ކައުންޓަރަށް ލެނގިލައިގެން ހުއްޓެވެ. ނޯރާ ހިތް ފުރެންދެން ރޯލިއެވެ.\n"ވަޓްސް ރޯންގް؟" ނޯރާ ގަދަޔަށް ލޯ ފޮހެލުމުން ކައިލް ސުވާލުކުރިއެވެ. ނޯރާ އިސްއުފުލައިލާ ބަލައިލިއިރު މޮޅިވެރިކަމުން ފުރިފައިވާ ލޮލެކެވެ. ކުރީގެ ހަނދާންތަކެއް ހޭލައްވައިލިއެވެ. އޭނަގެ އުމުރުން ތޭރަ އަހަރުގައި މަންމަގެ މަހާނަ ކައިރީގައި ރޮއި ހަނާވާން ހުރިތަނެވެ. ނޯރާއަށް ކައިލްގެ މޫނަށް ނަޒަރު ހުއްޓައިލެވުނެވެ. ބޭނުންނުވިޔަސް ކައިލް ދެކެ ނަފްރަތެއް ނުކުރެވުނެވެ. އަހަރުތައް ވޭތުވެގެން ދިޔައިރު ކައިލްއަކީ ގާތް މީހެއްގެ ގޮތުގައި ދެކެވުނެވެ. އޭނަ ހިތްހަމަޖައްސައިލަދޭން ބުރަކަށީގައި ފިރުމައިލާނެ ނަމަ ނޫނީ އަތުގައި ހިފައިލާނެނަމައޭ ހިތަށް އަރައެވެ. އެކަމަކު އެއީ ކުޅަދާނަވާނެ ކަމެއް ނޫނެވެ. ހަމައެކަނި އެ މައްސަލައެއް ނޫނެވެ. އޭނައަކީ ފިރިހެންކުއްޖެކެވެ. އަންހެންކުއްޖެއްނޫނެވެ. ހުރިހާ ގޮތަކުން ބެލިޔަސް މިއީ ރަގަޅުކަމެއް ނޫނެވެ. ފަހަރެއްގައި ކައިލްއަކީ އަންހެންކުއްޖަކަށްވިނަމަ ހުރިހާ ކަމެއް ފަސޭހަވީހެވެ.\nމިކާލް އެވަގުތު" ބަންދު" ބޯޑު އަޅުވާފައި އެތަނަށް އައެވެ.\n"ނޯރާ. ވީގޮތެއް ކިޔައިދީބަލަ. އޭރުން ރޮއްވައިލި މީހަކު ތަޅާ ތިރިކޮށްލަފާނަން...." މިކާލް ގަމީހުގެ އަތުކުރިވެސް އޮޅައިލީ އޭނަ ހުރީ އެކަމަށް ތައްޔާރަށްކަން ދައްކައިލުމުގެ ގޮތުންނެވެ. ނޯރާގެ ނަޒަރު ކައިލްއިން މިކާލްގެ މޫނަށް ދަތުރުކުރިއެވެ. އަދި އެވަގުތު އޭނައަށް ވިސްނުނީ އިސްހާގުއާއިއެކު މި ދެޒުވާނުންނަށް އިތުބާރުކުރެވޭކަމެވެ. ލޭގެ ގޮތުން އެއްވެސް ގުޅުމެއް ނެތް މި ތިން ބީރައްޓެހިން ވެފައިވަނީ އާއިލާއަކަށް ވާވަރަށް ގާތް މީހުންނަށެވެ. ނޯރާ އޭނަގެ ބައްޕަގެ ޚަބަރުތައް ކިޔައިދިނެވެ. އައިޒަކްމެންގެ އާއިލާއާއެކު ބައްޕަ މަސައްކަތްކުރިކަމަށާއި ގެއްލުނު ދުވަހުގެ ވާހަކަތައްވެސް ކިޔައިދިނެވެ. އެ އާއިލާގެ މީހުންނާއި އަދި އެއްކޮށް އުޅުނު އެންމެންވެސް ލޯބިވާ މީހެއްކަމުގައި އޭނަ ވިއެވެ. އެއީ ރަގަޅު އިންސާނެކެވެ. އަދި ނުބައިގޮތެއް މެދުވެރިވާން ހައްގެއްވެސް ނޫނެވެ.\n"ނުބައި ކަންތައް ދިމާވަނީ ހަމައެކަނި ނުބައި މީހުންނަކަށް ނޫން ނޯރާ..."ކައިލް ބުނެލިއެވެ.\n"މޮންސްޓާސް.....އެ އަބަދުވެސް ދާނީ ރަގަޅުމީހުންގެ ފަހަތުން..." ކައިލް ބުނި އެއްޗަކުން މިކާލް ރޫރޫއަޅައިގަތެވެ.\n"ހޭ. މޮންސްޓާސްގެ ވާހަކަ ދެއްކުން ހުއްޓައިލަފާނަންތަ؟ އެއީ ދުނިޔޭގައި އުޅޭ އެއްޗެއްވެސް ނޫން އަދި އަހަރެން ބިރުއެބަގަނޭ....."\n"ނޫނޭ އެއީ ހަމަ ވަރަށް ރިއަލް އެއްޗެއް. ނޯރާ ނޭވާ ތިލަނީ ހަމަ އެއެއްޗެހިވެސް ނޭވާ ލާ ވައިން. އަދި ހަމަ އެ އެއްޗެހި ދިރިއުޅެނީވެސް ހަމަ މި އުޑުގެ ހިޔަލުގައި...އެނގެނީ ކިހިނެއްތަ؟ ހަމަ މިހާރުވެސް ނޯރާ ތިހުރީ މޮންސްޓާއެއްގެ ކައިރީގައި ނޫންކަމެއް."ކައިލް މާނައިން ފުރިގެންވި ގޮތަކަށް ބުނެލިއެވެ." އެންމެ ނުލަފާ މޮންސްޓާއިން....ތިބެނީ އިންސާނުންގެ ސިފައިގާ..."\n"މިކާލް. އަހަންނާއި ދިމާލަށް ތިގޮތަށް ބަލަނީ ކީއްވެތަ؟މޮންސްޓާއަކީ މަށެއް ނޫނޭ. އަދި ލުކް. އެންމެ ކައިރީގައިވެސް ތިހިރީ ކައިލް. މަށެއް ނޫން.." ނޯރާ ކައިލްއާއި ދިމާލަށް އިޝާރާތްކުރަމުން ކަޅިއަޅައިލިއެވެ. ކައިލްގެ ތުންފަތުން ފަނޑު ހިނިތުންވުމެއްގެ އަސަރު ނޯރާއަށް ފެނިލިއެވެ. ނޯރާއާއި ދިމާކުރުން މަޖާކަމަކަށް ވީއެވެ. ހާދަ ނުލަފައެވެ.\n"ކައިލްއަށް ނޯރާގެ ބައްޕަ ހުރިތަނެއް ހޯދައިގަނެވިދާނެ. ނުވާނެތަ؟" ދެމީހުން އެކަނިވުމާއެކު މިކާލް އަހާލައިފިއެވެ." މީހުން ހޯދުމުގައި ސުޕަރ އެކްސްޕީރިއެންސް އެބަހުރިވިއްޔަ....."\n"ނޯރާ ރަގަޅުވާނީ ފުލުހުންނާއި އެ ސުވާލުކުރީމަ.." ކައިލް ކޮނޑު އަރުވައިލިއެވެ.\n"އެމީހުން ގާތު ނޯރާ ބުނަން ޖެހޭނީ މަރުވެފައިވާ ހަށިގަނޑެއް ހޯދަން..." ކައިލް ބުނި އެއްޗަކުން މިކާލް ކަޅި ހިންގައިލިއެވެ.\n"ތިހާ ރަހުމް ކުޑަ އެއްޗެއް ބުނަން ޖެހޭތަ؟"\n"ރަހުމްކުޑަ ވާކަށް ނޫން.އެއަށް ކިޔަނީ ލޮޖިކަލް ވުން. ނޯރާގެ ބައްޕަ އެއްވެސްކަހަލަ ހިލަމެއްނުވެ ދިޔަތާ ފަސް އަހަރުވީ. ދުޝްމަނުން ތިބެ ކިޑްނެޕްކުރިނަމަ އެކަން ކުރިބަޔަކު އޭނަގެ ފުރާނައިގެ އަގު ހޯދަން އުޅޭނެ. އެކަމަކު އެކަހަލަ ކަމެއްނުވޭ. އަދި ޔަގީންވާކަމަކީ ފަސްއަހަރުވާންދެން އެއްވެސް މަގުސަދެއްނެތި ބަޔަކު އޭނަ ހިފަހައްޓައިގެން ކާންދޭކަށް ނޫޅޭނެ......"\n"ނޯރާ ކުރަން ޖެހޭކަމަކީ ވޮރެންޓް ހޯދައިގެން އޭނަގެ ބައްޕަ މަސައްކަތްކުރި ގެ ފާސްކޮށް އެގޭ މީހުންނާއި ސުވާލުކުރަންވީ.."\n"އެކަމަކު އެ އާއިލާ އެ މައްސަލައިގެ ތެރެއަށް ވަންނަން ވީ ކީއްވެތަ؟ އަދި އެމީހުން ނޯރާގެ ބައްޕަ މަރައިލަން ބޭނުންވިޔަސް ވަޒީފާއިން ކެނޑުނު ދުވަހު މަރައިލަން ވީ ކީއްވެތަ؟" މިކާލް ވިސްނައިލިއެވެ.\n"ސަބަބު ނޭގި ކޮންމެ ދުވަހަކު އެތައް ސަތޭކަ ބަޔަކު މަރުވީ. އަދި އެފަދަ ގިނަ މަރުތައް ފޮރުވާފައިވަނީ ނުފޫޒުގަދަ މީހުން ބާރުގެ ބޭނުންކޮށްގެންނޭ. ނޯރާ އެ އާއިލާއާއި ބެހޭގޮތުން ދެއްކި ވާހަކަތައް ތެދުކަމުގައި ވަންޏާ އެމީހުންނަށް މީހަކު މަރާފައި އެކަން ސިއްރުކުރުމުގެ ގާބިލުކަން ހުންނާނެ...."\n"ޔޫ ނޮ ވަޓް ކައިލް. ޑިޓެކްޓިވްއަކަށް ވާންވީނު. އެ ދާއިރާގައި ކާމިޔާބުވާނެ. ހަމަ ޔަގީން....."\n"މަސައްކަތަށް ދޭ މިކާލް. އަދި އެކި ކަހަލަ ކެރިއާ އޮޕްޝަންތައް ސަޖެސްޓްކުރުން ހުއްޓައިލާ. އަދި އެވެސް ކޮންމެ ދުވަހަކު އެބަ ބަދަލުކުރޭ....."\n"ކީއްކުރާނީ؟ އެހާވެސް ބައިވަރު ހުނަރު އެބަހުރި. ކޮންމެ ދާއިރާއެއްގައިވެސް ކުޅަދާނަކަމާއެކު ކުރިއަށް ދެވޭނެ..."މިކާލް ހީލާފައި ކުރިއަށް ޖެހިލީ ކައިލްގެ ގައިގާ ބައްދައިލުމަށެވެ. އެކަމަކު ކައިލް ކުއްލިއަކަށް ރެކުނު ގޮތަކުން މިކާލް ބަންޑުން ނުވެއްޓި ސަލާމަތްވީ ކިރިޔާއެވެ. "ގޯޝް. ތި ޑިސްއޯޑަރގެ ސަބަބުން މީހަކު މަރުވެސް ވެދާނެ..."\n"ނޯރާވެސް އެދުވަހު ވެއްޓި ބޮލަށް އަނިޔާވެ ސިކުނޑިއަށް ލޭއެޅި މަރުވިނަމަޔޯ؟ ހަމައެކަނި އަތުގައި ހިފާލައިގެން ސަލާމަތް ކުރެވެން އޮތްއިރު؟" މިކާލް ފެށިއެވެ. ދެން ބަލައިލިއިރު ކައިލް ފެންނާކަށް ނެތެވެ.\nވިންޓަރފެލްގެ ސުފުރާމަތީގައި އެންމެން ހެނދުނުގެ ނާސްތާއަށް އިންސާފުކުރުމުގައި ތިއްބެވެ. އާވާ ނެތްކަން ފާހަގަކުރެވި ހައިތަމް އޭނަގެ އަންހެނުން ކައިރީ އާވާއާއި ބެހޭގޮތުން ސުވާލުކުރިއެވެ. ހަގީގަތަކީ ރޭ އެކުވެރިންނާއެކު ބާޒާރަށް ގޮސްފައި އައިގޮތަށް އާވާ ގޭގައި އުޅޭތޯ ބަލައިނުލެވުމުން އެކުއްޖާ ގެއަށް އައިކަމެއް އޭނައަށްވެސް ނޭގުނުކަމެވެ.\n"ގުޑް މޯނިން ޑޭޑް...." އާވާގެ އަޑު އިވުމުން ލިއާނާއަށް ހަމަޖެހުމުގެ ނޭވާއެއް ދޫކޮށްލެވުނެވެ."ގުޑްމޯނިން މާމާ..." ހެދުނު އެންމެނަށް ވަކިވަކިން ސަލާމް ކުރުމަކީ މަޖުބޫރު މާއްދާއެކެވެ. ޚާއްސަކޮށް މާމަ ޒައިނަބު އެތާ ހާޟިރުވެ ހުރިކަން އެންމެން ދެނެގަނެ އެކަން އެނގުނުކަން މާމައަށް އަންގަން ޖެހޭނެއެވެ. އެއީ އެންމެންގެ އާދައެކެވެ.\nއާވާ ސިޑިން ފައިބައިގެން އައިސް އޭނަގެ ސީޓުގައި އިށީނެވެ.\nއާދައިގެ މަތިން ވާވަރަށްވުރެ ގިނައިން މޭޒުމަތީގައި ތަފާތު ބާވަތްބާވަތުގެ ކާނާ އަތުރާލާފައެވެ. ތަފާތު ވައްތަރުގެ ސިރަޕް އަޅާފައިވާ ޕޭންކޭކުތަކެވެ. އެކިވައްތަރުގެ ޖޫސްތަކެވެ. މޭވާ ތަށިތަކެވެ. އަދިވެސް އެހެނިހެން ސާމާނެވެ. ގިނަ އެއްޗެހި ދާނީ އިސްރާފުވެގެންނެވެ.\n"އާވާ ބޯޑިން ސްކޫލަކަށް ދިޔުމާމެދު ޚިޔާލަކީ ކޮބާ؟އެހެންނޫނަސް އަބަދުހެން ސްކޫލް މަސައްކަތުގައި އަބަދުހެން ގެއިން ބޭރުގައި ތިއުޅެނީ...." ހައިތަމް ވަރަށް އާދައިގެ ގޮތަކަށް އެވާހަކަ ފެށިއެވެ. އޭނަގެ ޕޭން ކޭކުގައި މޭޕްލް ސިރަޕްކޮޅެއް ޖެހިއެވެ. ލިއާނާ ހައިތަމްގެ މޫނަށް ނަޒަރު ހުއްޓައިލިއެވެ. ދެން އާވާގެ މޫނަށް އެ ނަޒަރު ދަތުރުކުރިއިރު ނުތަނަވަސްކަމުގެ ކުލައެއް ފެނުނެވެ. އާވާ ސްކޫލްދެކެ ނަފްރަތުކުރާ ވަރު އެންމެ ރަގަޅަށް ދެނެހުރި މީހަކީ އޭނައެވެ.\n"ތިއީ ހަމަ ވަރަށް ރަގަޅު ޚިޔާލެއް ހައިތަމް. ރޯޒްމޭރީ ބޯޑިން ސްކޫލުން އާވާއަށް ފައިދާކުރާނެ...." މާމަ ޒައިނަބް ހައިތަމްއާއި އެއްބައިވުމުގެ ގޮތުން ބޯ ޖަހައިލިއެވެ. ސްޓްރޯބެރީއެއް ކާލާފައި އޭނަ ނެޕްކިންއަކުން އަނގަމަތި ފޮހެލިއެވެ. އާވާގެ މޫނުގެ ކުލަވަރު ދެކެލަން އައިޒަކް އެ މޫނަށް ބަލައިލިއެވެ. ބޯޑިން ސްކޫލަށް ދާން ވެއްޖެނަމަ އެކުއްޖާ ކުފުރުގެ މަރަކުން މަރުވާނެކަން ޔަގީނެވެ.\n"އާވާ ވަރަށް އުފާވާނެ އަންކަލް. އަބަދުވެސް އާވާގެ ޑްރީމަކީ ބޯޑިން ސްކޫލަކަށް ދިޔުން އޭރުން އަބަދުހެން ފޮތްތަކާއެކު ހުރިހާ ގަޑިއެއްގައި އުޅެވޭނެ. ގޭގައި އުޅުމަކީ އެކަންތައްތަކާ ދުރުހެލިވާ ކަމެކޭ އަބަދުވެސް ބުނޭ...." އައިޒަކްވެސް އޭނަގެ ޚިޔާލު އިތުރުކޮށްލިއިރު އޭނަގެ މަންމަގެ ލޮލުން" ހުއްޓާލާށޭ" ބުނެލާފަދަ ގޮތަކަށް ބަލާލައިފިއެވެ.\n"ޑޭޑް. އަޅުގަނޑު މިހާރު ދާ ސްކޫލްވެސް ރަގަޅު." އާވާ އަވަސްއަވަހަށް ބުނެލީ އައިޒަކްއަށް މަރުގެ ނަޒަރެއް ދީފައެވެ. އަލިފާނުގެ ނަޒަރަކުން މީހަކު މަރުވާނެނަމަ އެވަގުތު އައިޒަކް މަރުވީހެވެ.\n"މިއީ ސަޖެސްޝަނެއް ނޫން އާވާ. ބޯޑިން ސްކޫލާއިމެދު އާވާ ދެކޭގޮތް ބަދަލުކޮށް ތަންކޮޅެއް ޕޮޒިޓިވްކޮށް އެކަން ބަލައިގަންނަން ޓްރައިކޮށްބަލަ. މިއަންނަ އަހަރު އާވާ ދާނީ ބޯޑިން ސްކޫލަށް....." ހައިތަމްގެ އެ ލަފުޒުތަކަކީ އާވާގެ ޅަ ގޮތްދޫނުކުރާ ހިތަށް ވަން ތީރުތަކަކަށް ވިއެވެ. ޔާސްމީން ކާއެތިކޮޅު އަރުތެރެއިން ދިރުވަން މަސައްކަތްކުރިއިރު ލިއާނާ އޮރެންޖް ޖޫސްތަށި ބޮމުން ދިޔައީ ނަގުލީ ހިނިތުންވުމެއް ތުންފަތަށް ވެރިކޮށްގެން އިނދެއެވެ. ތަށިތަކުގައި އުލާއި ސަމުސާ ޖެހޭ އަޑު އެ ފުން ހިމޭންކަމުގެ ތެރެއިން އިވެމުން ދިޔައެވެ. އާވާގެ ލޯ ކަރުނުން ފުރުނުތަން ފެނި އައިޒަކްއަށްވެސް އުދަގޫވިއެވެ. އޭނަ ތަށްޓަށް ބަލަން ފެށިއިރު އެއްޗެކޭ ނުބުނެވުނުނަމައޭ ހިތަށް އެރިއެވެ.\n"އަޅުގަނޑު ބޯޑިން ސްކޫލަކަށް ދާން ބޭނުމެއްނޫން...." އާވާ ރޮމުން ތެދުވުނުގޮތުން ގޮނޑިވެސް ފަހަތަށް ވެއްޓެން ދިޔައެވެ.\n"އިށީދެ ތަށި ހުސްކުރޭ އާވާ...." ހައިތަމް ބަލާވެސް ނުލާ އެންގިއެވެ. ލިއާނާ އާވާގެ އަތުގައި ހިފާ ދަމައިގަނެ ގޮނޑީގައި ބައިންދަންދެން އޭނަ ހުރީ ކޮޅަށެވެ. އޭނަ އާވާއާއި ދިމާލަށް ބޯ ހޫރައިލަމުން "ނޫނެކޭ" ބުނާގޮތަށް އަނގަޔަށް ހަދައިލިއެވެ. ހޫނު ކަރުނަތައް ކޯތާފަތުން ދެމެމުން ދިޔައިރު އާވާ ބަނަސް އެއްގޮތަށް އަނގައިގާ ޖެހިއެވެ. އެންމެންވެސް ހިމޭންކަމާއެކު ނާސްތާއަށް އިންސާފުކުރަމުން ދިޔައެވެ.\nއަލްޔަސް ވައުދުވީ ފަދައިން އޭނަ ކައިލްއަށް މެއިލް ކުރިއެވެ. ކުޑަ ޕޯސްޓްކާޑަކާއެކު ބާރ އެއްގެ ތަސްވީރެކެވެ. ތިން މީހެއްގެ އެޑްރެސް ލިޔެފައި އޮތެވެ. އެކަމަކު ކޮން ތަނެއްކަމެއް އޭނައަކަށްވެސް ނޭގުނެވެ. އެންމެ ކައިރީގައި ހުރި ފޯނު ބޫތަށް ވަނުމަށްފަހު އޭނަ އަލްޔަސް ދިން ނަމްބަރަށް ގުޅާލައިފިއެވެ.\n"ފުދޭވަރަކަށް ގިނަ ދުވަސް ވެއްޖެ އަލްޔަސް..."\n"އެއީ ފަސޭހަ މަސައްކަތެއް ނޫނޭ ކުއްޖާ. އެމީހުން ދެނެގަތުމަށް އުޅުމަކީވެސް އަހަންނަށް ހުރި ބިރެއް. ސަބަބަކީ އެމީހުން މަސައްކަތްކުރަނީ މަޝްހޫރު ލީޑަރުންގެ ދަށުން..." އަލްޔަސް ވާހަކަދެއްކިއެވެ." ކަލޭގެ މަންމައާއި ވާހަކަ ދައްކަން ހުރި މީހާ އަހަރެން ހޯދައިފިން. ފައިސާ ދިނުމުން ނޫނީ ވާހަކަދައްކަން އެއްބަހެއް ނުވި. އޭނައަކީ ހިޓްމޭންއެއް އަދި އަނެއް ދެމީހުންނާއި އޭނައަށް ފައިސާ ދީގެން ކަލޭގެ މަންމަ މަރަން ފޮނުވީ. ޔަގީނުންވެސް އެއީ ހަމަ ގަތުލެއް. އަމިއްލައަށް މަރުވީއެއްނޫން..."\n"ކާކު އެމީހުން ފޮނުވީ؟"ކައިލްގެ މުށުތެރޭ އޮތް ފޯނަށް ބާރުކޮށްލެވުނެވެ.\n"އެކަމުގެ ފަހަތުގައި ހުރި މީހާ އޭނައަކަށްވެސް ނޭގުނު. އެމީހުން ހަޔާ ކުރި މީހަކު ފޮނުވީ އޭނަގެ ޚާދިމެއް. އެމީހާ އަނާލިއާގެ އެޑްރެސް ދީފައި އަދި ހިޓްމެންއަށް ބަޑިވެސް ދިން. އެ ޚާދިމަކީ ކާކުކަމެއްވެސް އެމީހުންނަކަށް ނޭގުނު. ފަގީރު ބަލިކަށިކޮށް ހުރި މީހެކޯ. އޯ....ހޫމް އޭނަގެ ކަނައަތްފަރާތު ކޯތާފަތުގައި ލަކުނެއް ހުރި އަދި އައިނު އަޅައިގެން ހުރީ.." އަލްޔަސް ކިޔާދިނެވެ. އެ ޚާދިމްއާއި ބެހޭގޮތުން އެމީހުންނަށް އެނގުނީ އެވަރަށް. އޭނަ ދިރިއުޅޭތަނެއް އަދި މަސައްކަތްކުރާ ތަނެއްވެސް ނޭގެ. އެހެންނޫނަސް އެމީހުންނަށް ޚާދިމުގެ އެއްވެސް ކަމެއް ދެނެގަތުން މުހިއްމެއްނުވި.."\nކައިލް ހިމޭންކަމާއެކު އަޑުއަހަން ހުރީ ރުޅިމައިތިރިކުރަން މަސައްކަތްކުރަމުންނެވެ.\n" އެމީހަކު އަނާލިއާ މަރައިލަން ބޭނުންވި ސަބަބެއް އަދި އެމީހަކީ ކާކުކަމެއްވެސް އެމީހުންނަށް ނޭގޭ. އެމީހުންނަށް އަނާލިއާ ކާކުކަމެއްވެސް ނޭގޭ. އެމީހުން އެކަން ކުރީ ފައިސާއާއިހެދި. މޭން ...އެމީހުން އަހަންނަށްވުރެ ނުބައިކަން ބޮޑު...."\n"އޯ..އަދި އަހަރެން ޕޯސްޓްކާޑުގައި އެ ތިން މީހުންގެ އެޑްރެސް ލިޔުނިން. ބޭނުން ކަމެއް ދެން ކުރޭ. މިހާރު ދެން ވައުދު ކުރިގޮތަށް އަހަރެންގެ އާއިލާއާއި ދުރުން ހުރޭ....." އަލްޔަސް އެންގިއެވެ.\nކައިލް ފޯނު ބާއްވާފައި އެ ބޫތުން ނުކުމެ އިސްތަށިގަނޑުގައި އަތް ހިންގައިލިއެވެ. އަދި ހުރިތަނަށް ތިރިވެ ފާރުގައި ބުރަކަށި ޖައްސައިލެވުނެވެ. ބޮލުގައި ދެއަތުން ހިފަހައްޓާލެވިއްޖެއެވެ. ބޮލުގައިވެސް ރިއްސައެވެ. ހިތުގައިވެސް މެއެވެ. އެމީހުންނަށް އަނާލިއާއަކީ ކާކުކަމެއްވެސް ނޭގެއެވެ. އެކަމަކުވެސް މަގުސަދެއްނެތި އެމީހުން މައުސޫމް އިންސާނެއްގެ ފުރާނަ ނަގާލައިފިއެވެ. އެއްވެސް ސަބަބަކާހެދި އެއް ނޫނެވެ. އެމީހުން މަންމަ މަރައިލީއެވެ. ކުޅަދުރެއް ނައްތައިލާ ފަދައިންނެވެ. އެކަމަކު އިންސާނެކެވެ. އޭނަ އެ ކޮންކްރީޓް ބިންމަތީގައި އެތައް ފަހަރަކު މުށްކަވާފައި ވާ އަތުން ޖެހިއެވެ. ހަމަޔަކަށް އެޅުނީ އެތައްފަހަރު ބިންމަތީގައި ޖެހުނު ފަހުންނެވެ. އޭނަގެ އިނގިލިތަކުގެ ހުޅުތައް ޒަޚަމްވެ ލޭ އޮހިގަތެވެ. ކައިލް އުދަގުލުން އެތަނުން ތެދުވެގެން އުޑާއި ދިމާލަށް ނަޒަރު ހިންގައިލިއިރު އެތައް ތަރިތަކެއް ވިދާ ބަބުޅައެވެ. ފުން ނޭވައެއް ދޫކޮށްލުމަށްފަހު އޭނަ ގެއާއި ދިމާލަށް މިސްރާބު ޖެހިއެވެ.\nކައިލް ގެއާއި ހަމަވީއިރަށް ލޮލުގައި އަޅައިގަތީ ތެޅިފޮޅެމުން ކޮޓަރިން ނުކުމެގެން ދުވެފައި އައި ނޯރާއެވެ. ހާސްވެފައި އައި ބާރުމިނުގައި ކައިލްގެ ގައިގާ އަޅައިނުގަތީ ކިރިޔާއެވެ.\n"މާމަ.....މާމަ...." ނޯރާއަށް އެއްޗެކޭ ނުބުނެވުނީސް ކޮންމެވެސް ކަމެއް ވަރަށް ގޯސްވެއްޖެކަން ދެނެގަތް ކައިލް ސިކުންތުކޮޅެއްގެ ތެރޭގައި ހުރީ މާމަގެ ކައިރީގައެވެ.\n"މާމާ..." ކައިލް ހާސްކަމާއެކު އޭނަގެ މާމައަށް ގޮވައިލިއެވެ. އެވަގުތުވެސް ނޯރާއަށް ފާހަގަކުރެވުނީ ކައިލް އޭނަގެ މާމަގެ ހަމުގައި އަތް ނުލާކަމެވެ.


އަތޮޅުގައި ތިއްބަވައިގެން ޕާސްޕޯޓާބެހޭ ޚިދުމަތް ދިނުމުގެ އެއްބަސްވުމުގައި ސޮއިކުރައްވައިފި | Halif Atoll\nހއ. އަތޮޅު މަންސަ\nއިދާރާގެ މަސައްކަތް ބެހިފައިވާގޮތާއި ޔުނިޓްތައް ހިންގަވާ ބޭފުޅުން\nއަތޮޅުގައި ތިއްބަވައިގެން ޕާސްޕޯޓާބެހޭ ޚިދުމަތް ދިނުމުގެ އެއްބަސްވުމުގައި ސޮއިކުރައްވައިފި\nPosted on May 30, 2017 by Ahmed Naseer\nޕާސްޕޯޓް ހެއްދުމާބެހޭ ޚިދުމަތް ދިނުމުގެ އެއްބަސްވުމުގައި ސޮއިކުރެއްވުން\nއަމިއްލަ އަތޮޅުގައި ތިއްބަވައިގެން ދިވެހި ޕާސްޕޯޓް ހެއްދުމާބެހޭ ޚިދުމަތް ހއ. އަތޮޅު ރައްޔިތުންނަށް ފޯރުކޮށްދެއްވުމުގެ އެއްބަސްވުމުގައި ޑިޕާރޓްމަންޓް އޮފް އިމިގެރޭޝަން އެންޑް އެމިގްރޭޝަނާއި ހއ. އަތޮޅު ކައުންސިލާ ދެމެދު ސޮއިކުރައްވައިފިއެވެ. މިކަމަށްޓަކައި 29 މެއި 2017 ވަނަ ދުވަހު އިމިގްރޭޝަނުގައި ބޭއްވުނު ޚާއްސަ ރަސްމިއްޔާތެއްގައި އިމިގްރޭޝަންގެ ފަރާތުން ސޮއިކުރެއްވީ އެސިސްޓެންޓް ކޮންޓްރޯލަރ އަލްފާޟިލް ޚާލިދު ފަތުޙުﷲ އެވެ. އަތޮޅު ކައުންސިލްގެ ފަރާތުން ސޮއިކުރެއްވީ އަތޮޅު ކައުންސިލްގެ ރައީސް އަލްފާޟިލް މުހައްމަދު ރަޝީދެވެ.\nމި އެއްބަސްވުމުގެ ފުރަތަމަ ފިޔަވަހީގެ ދަށުން ހއ. އަތޮޅު އިމިގްރޭޝަން ކަލެކްޝަން ސެންޓަރުން ޕާސްޕޯރޓަށް އެދި ހުށަހަޅާފޯމް ބަލައިގަތުމާއި ފޮޓޯނެގުމުގެ ޚިދުމަތް މިމަހުގެ 31 ން ފެށިގެން ކުރިއަށް ދާނެއެވެ. އުއްމީދުކުރެވެނީ މުސްތަގުބަލްގައި ޕާސްޕޯރޓް އަތޮޅުން ލިބޭނެ އިންތިޒާމް ހަމަޖެހިގެން ދިއުމެވެ. މި އެއްބަސްވުމުގެ ފުރަތަމަ ފިޔަވަހީގައި ހަމަޖެހިފައިވާގޮތުން ޕާސްޕޯރޓް ނަގަން ދުރުވަންޖެހޭނީ މާލެ ނުވަތަ ކުޅުދުއްފުއްޓަށެވެ.\nމިޚިދުމަތް ހއ. އަތޮޅު ރައްޔިތުންނަށް ފޯރުކޮށްދެއްވުމަށް 2014 ވަނައަހަރުންފެށިގެން ހއ. އަތޮޅު ކައުންސިލުން ގެންދިޔައީ އެކި ގޮތްގޮތުން މެދު ނުކެނޑި މަސައްކަތް ކުރަމުންނެވެ. އެގޮތުން އަތޮޅު ކައުންސިލުން ޚަރަދު ކުރައްވައިގެން އަތޮޅުގޭގައި މިކަމަށް ޚާއްސަ އޮފީސް ރޫމެއްވެސް ތައްޔާރުކުރެވިފައި ވެއެވެ.\nމިޚިދުމަތް ހއ. އަތޮޅުގައި ގާއިމުވެގެން ދިއުމުން ޕާސްޕޯޓް ހެއްދުމަށް އަތޮޅުން ބޭރަށް ކުރަންޖެހޭ ދަތުރުތަކަށް ކޮންމެވެސް ވަރެއްގެ ލުއިކަމެއް ލިބިގެންދާނެއެވެ. މުސްތަގުބަލްގައި އަތޮޅުން ޕާސްޕޯރޓް ލިބޭނެގޮތް ހަމަޖެހިގެން ދާނެއެވެ.\nރައީސުލްޖުމްހޫރިއްޔާ ޢަބްދުﷲޔާމީން ޢަބްދުލްޤައްޔޫމް ހއ.އަތޮޅަށް ވަޑައިގެންފި\nއޮފީސް ހިންގުމުގެ ހުނަރު ދަސްކޮށް ދިނުމުގެ މަސައްކަތު ބައްދަލުވުން ނިމި ބައިވެރިންނަށް ހަނދާނީ ލިއުން ދެއްވައިފި\nނިޔަމިކަން ދަސްކޮށްދިނުމުގެ ކޯހެއް ހއ. އަތޮޅުގައި ހިންގައިފި\nއިމާމުންނާއި ޚަޠީބުން ތާޒާކުރުމަށް ބޭއްވުނު މަސައްކަތު ބައްދަލުވުން6ނިމިއްޖެ\nކުރީގެ ލިއުންތައް Select Month July 2018 May 2018 March 2018 December 2017 November 2017 October 2017 September 2017 August 2017 July 2017 June 2017 May 2017 April 2017 March 2017 February 2017 November 2016 October 2016 September 2016 August 2016 July 2016 May 2016 April 2016 March 2016 February 2016 January 2016 December 2015 November 2015 October 2015 September 2015 August 2015


ޖީ.އެސް.ޓީއަށް ރަޖިސްޓަރީކޮށްފައިވާ ފަރާތްތަކުގެ ތެރެއިން ޖީ.އެސް.ޓީ ބަޔާން ހުށަނާޅާ އަދި ޖީ.އެސް.ޓީ ނުދައްކާ ފަރާތްތަކުގެ މައުލޫމާތު ހާމަކުރުމުގައި މޯލްޑިވްސް އިންލަންޑް ރެވެނިއު އޮތޯރިޓީ (މީރާ) އިން ޢަމަލުކުރަމުންދާ އުސޫލުގެ ދަށުން، އަތޮޅުތެރޭގައި ވިޔަފާރިކުރާ ފަރާތްތަކުގެ ތެރެއިން 2016 ވަނަ އަހަރުގެ ދެވަނަ ކުއާޓަރުގެ ޖީ.އެސް.ޓީ ބަޔާން ހުށަނާޅާ ފަރާތްތަކާއި ޖީ.އެސް.ޓީ ނުދައްކާ ފަރާތްތަކުގެ މައުލޫމާތު މީރާއިން ހާމަކޮށްފިއެވެ.\nމީރާގެ ވެބްސައިޓުގައި ޝާއިޢުކޮށްފައިވާ މި ލިސްޓުގައި ޓޫރިޒަމް ދާއިރާގައި ވިޔަފާރިކުރާ 10 ފަރާތަކާއި އެ ނޫން ދާއިރާތަކުގައި ވިޔަފާރިކުރާ 86 ފަރާތަކާއެކު ޖުމުލަ 96 ފަރާތެއްގެ ނަން ހިމެނެއެވެ. ވެބްސައިޓުގައި ޝާއިޢުކޮށްފައިވާ ލިސްޓުގައިވާ ފަރާތްތަކުގެ ތެރެއިން އެއްވެސް ފަރާތަކުން ޖީ.އެސް.ޓީ ބަޔާން ހުށަހަޅައިފިނަމަ ނުވަތަ ފައިސާ ދައްކައިފިނަމަ އެ ފަދަ ފަރާތެއްގެ ނަން އެ ލިސްޓުން އުނިކުރެވޭނެއެވެ. މީރާގެ އެންފޯސްމަންޓް ޕޮލިސީގައި ކަނޑައަޅާފައިވާ ގޮތުގެމަތިން މި ލިސްޓު ދިވެހިސަރުކާރުގެ ގެޒެޓްގައި ޝާއިޢުކުރުމަށް ވެސް ވަނީ ހަމަޖެހިފައެވެ.


Faruvaa nimumaa eku Adeeb ge hukum thanfeezu kuraane: Imran\nފަރުވާ ނިމުމާ އެކު އަދީބުގެ ހުކުމް ތަންފީޒު ކުރާނެ: އިމްރާން\nކުރީގެ ނައިބް ރައީސް އަހުމަދު އަދީބް ގޭގައި ހުންނެވީ ޑޮކްޓަރުގެ ލަފާގެ މަތިން ކަމަށާއި އެ މުއްދަތަށްފަހު އޭނާ ހުކުމް ތަންފީޒު ކުރަން ޖަލަށް ބަދަލު ކުރާނެ ކަމަށް ހޯމް މިނިސްޓަރު އިމްރާން އަބްދުﷲ ވިދާޅުވެއްޖެ އެވެ.\nމިއަދު ހޯމް މިނިސްޓްރީގައި ބޭއްވި ނޫސްވެރިންގެ ބައްދަލުވުމެއްގައި މިނިސްޓަރު ވިދާޅުވީ، ކުރީގެ ނައިބް ރައީސް އަދީބުގެ މައްޗަށް އިއްވާފައިވާ ހުކުމްތަކެއް އެބަހުރި ކަމަށާއި ހުކުމް ތަންފީޒު ކުރުމަކީ ކަރެކްޝަނަލް ސާވިސްއާ ހަވާލު ކުރެވިފައިވާ ޒިންމާއެއް ކަމަށެވެ. އެކަން އެގޮތަށް ދެމި އޮންނާނެ ކަމަށް މިނިސްޓަރު ވިދާޅުވި އެވެ.\n"ވަގުތީ ގޮތުން ގޭބަންދަށް ބަދަލުކޮށްފައި އެވަނީ ޑޮކްޓަރުގެ އިރުޝާދުގެ މަތިން، ޑޮކްޓަރު ދެއްވާފައިވާ ލިޔުމުގައިވާ ގޮތުގެ މަތީން، އެހެންވީމާ ކަނޑައެޅިފައިވާ މުއްދަތުގެ ތެރެއިން އެގޮތަށް އެއަމަލު ކުރެވިގެންދާނެ، އެހެން ނަމަވެސް އެހުކުމް ދެމިއެބަ އޮތް، ހުކުމް ތަންފީޒު ކުރުމުގެ ކަންކަން ކަނޑައެޅިފައިވާ ގޮތަށް ކުރިއަށްދާނެ،" މިނިސްޓަރު ވިދާޅުވި އެވެ.\nއަދީބުގެ ކިޑްނީގައި އުފެދިފައިވާ ހިލައެއް ނެގުމަށް އޮޕަރޭޝަން ކުރުމަށްފަހު އަދީބު ގެއަށް ބަދަލުކޮށްފައިވަނީ މިދިޔަ މަހުގެ ފަހުކޮޅު އެވެ. އޭނާ ގެއަށް ބަަދަލުކޮށްފައިވަނީ ޑޮކްޓަރު ލަފާދީފައިވާތީ އެވެ.\nއަދީބު ގެއަށް ބަދަލު ކުރުމަށްފަހު އޭނާ ވަނީ އަމިއްލަ ޕާޓީއެއްވެސް އުފައްދާފަ އެވެ. މޯލްޑިވްސް ތާޑްވޭ ޑިމޮކްރެޓްސް (އެމްޓީޑީ)، އަށް އެންމެ ފުރަތަމަ ސޮއި ކުރެއްވީވެސް އަދީބެވެ. އޭނާ ވަނީ އެޕާޓީގެ ރައީސްކަމަށްވެސް އިންތިހާބު ކޮށްފަ އެވެ.\nމޯލްޑިވްސް ކަރެކްޝަނަލް ސާވިސް ކުރީގެ ނައިބު ރައީސް އަހުމަދު އަދީބު އިމްރާން އަބްދުﷲ\n"އަދީބު ރާއްޖެ ވަޑައިގަތުމުން ރައްޔިތުންނަށް ވީ ވައުދު ފުއްދިއްޖެ"


SunOnline: Shunana: Gaanoonee dhaairaagai ingilaabakah\nރުގިއްޔާ މުހައްމަދު މޫސާ 13 May 2022, 10:18\nމަރިޔަމް ޝުނާނާ، އެއީ މިހާރު ބީރައްޓެހި ނަމަކަށް ނުވާނެއެވެ. އެ ނަން އިވިފައި ވަނީ އެޓާނީ ޖެނެރަލްގެ އޮފީހުގެ މަގާމަކާ ގުޅިގެން ކަމަށްވީ ނަމަވެސް ނުވަތަ ސީލައިފް މައްސަލައާ ގުޅިގެން ކަމަށްވީ ނަމަވެސް، އެއީ ކުޅަދާނަ ވަކީލެއްގެ ގޮތުގައި މިހާރު ގިނަ ބަޔަކަށް ވަނީ ފާހަގަވެފައެވެ.\nޝުނާނާ މަތީ ތައުލީމް ހާސިލް ކުރައްވަން އެންމެ ފުރަތަމަ ގަސްތުކޮށްގެން ހުންނެވީ ޝަރުއީ ދާއިރާއަކުން ނޫނެވެ. އޭނާ ފުރަތަމަ ބޭނުންފުޅުވީ ކޮމްޕިއުޓާ ޕްރޮގްރާމިން އުނގެނުމަށެވެ. ނަމަވެސް 2003 ވަނަ އަހަރު ބަންޑާރަ ނައިބުގެ އޮފީހުގައި ސެކެޓްރީއެއްގެ ގޮތުގައި މަސައްކަތް ކުރެއްވުމުން ޝަރުއީ ދާއިރާއަށް ޝައުގުވެރިކަން އުފެދުނެވެ.\nޝުނާނާ އެ ދާއިރާއިން ފުރަތަމަ ޑިގްރީ ހާސިލުކުރެއްވީ ގައުމީ ޔުނިވާސިޓީންނެވެ. އެއާއެކު އޭނާއަށް އެމެރިކާ އާއި ޔޫރަޕްގެ ގައުމުތަކުން ވެސް މާސްޓާސް ހެދުމަށް ފުރުސަތު ލިބުމުން، ނިއު ޔޯކް ޔުނިވާސިޓީން މާސްޓާސް ޑިގްރީ އިން ކޯޕަރޭޓް ލޯ ފުރިހަމަކުރެއްވިއެވެ.\nއެއަށް ފަހު ރާއްޖެ ވަޑައިގެން، ބަންޑާރަ ނައިބުގެ އޮފީހުގައި ދައުލަތުގެ ވަކީލެއްގެ ގޮތުގައި ޝުނާނާ މަސައްކަތް ކުރައްވަން ފެއްޓެވީ ކަމާ ވަރަށް ގަޔާވެގެން، ރައްޔިތުންގެ ހައްގުތައް ހޯދައިދިނުމަށް ނިޔަތް ގަނެގެންނެވެ.\nނަމަވެސް އޭރު މަސައްކަތުގެ މާހައުލުން ޝުނާނާއަށް ފެނުނީ އޭނާގެ އުސޫލުތަކާ ޚިލާފު މަންޒަރެކެވެ. ރައްޔިތުންގެ ހައްގުތައް ރައްކާތެރިކުރުމަށް ވަކީލުން ކުރާ ހުވަޔާ ފުށޫއަރާ އަމަލުތަކެކެވެ.\nޝުނާނާ ވަނީ ޝަރުއީ ދާއިރާގެ އަންހެނުން ބާރުވެރިކުރުމުގެ އެވޯޑް ކާމިޔާބުކޮށްފަ -- ފޮޓޯ/ ވިމްއެމްވީ\nސައްހަ އުސޫލުތަކުގައި އަބަދުވެސް ހިފަހައްޓަން ޖެހޭނެ ކަމަށް ގަބޫލުކުރައްވާ ޝުނާނާއަށް އެފަދަ މައްސަލަތަކާ ބެހޭ ގޮތުން ހަނު ހުންނަވަން އުނދަގޫވިއެވެ. އަދި އެފަދަ ޝަކުވާތައް ކުރެއްވުމުން ވަޒީފާ އަދާ ކުރެއްވުމުގައި ގިރާ ކުރަން ޖެހުނު ހުރަސްތައް ވެސް އިތުރުވިއެވެ.\nއެންމެ ފަހުން، 2018 ވަނަ އަހަރުގެ ފެބްރުއަރީ މަހު، ކުރީގެ ރައީސް ޢަބްދުﷲ ޔާމީން ޢަބްދުލްޤައްޔޫމް އިއުލާން ކުރެއްވި ކުއްލި ނުރައްކަލުގެ ހާލަތާ ދެކޮޅަށް ޝުނާނާ ވާހަކަ ދެއްކެވުމުން، އޭނާއަށް ވަޒީފާއިން އިސްތިއުފާ ދެއްވަން ވެސް މަޖުބޫރުވީއެވެ.\nއެ އޮފީހުގައި 10 އަހަރު ވަންދެން ކުރެއްވި މަސައްކަތް ނިމުނީ ހިތި ގޮތަކަށް ނަމަވެސް، އެއީ ޝުނާނާ ގާނޫނީ ދާއިރާއިން ތައުލީމް ހާސިލުކުރައްވަން ފެއްޓެވި އިރުން ފެށިގެން ދެކިލެއްވި ހުވަފެނެއްގައި ކުލަ ޖެހެން ފެށި ހިސާބެވެ.\nއަމިއްލަ ލޯ ފާމަކާއެކު ހިލޭ ގާނޫނީ ލަފާ ދޭ ސެންޓަރެއް\nޝުނާނާ ބަންޑާރަ ނައިބުގެ އޮފީހުން ވަކިވުމާ ގާތްކޮށް އަމިއްލަ ލޯ ފާމެއް އުފެއްދެވިއެވެ. އެ ކުންފުނީގެ މައިގަނޑު މަސައްކަތަކީ ވިޔަފާރިއާ ގުޅުން ހުރި މައްސަލަތަކުގައި ގާނޫނީ ޚިދުމަތް ފޯރުކޮށްދިނުން ކަމުގައިވީ ނަމަވެސް ޝުނާނާ ގެންދެވީ އާންމު މަސްލަހަތާ ގުޅުން ހުރި މައްސަލަތަކުގައި ވެސް އެހީ ފޯރުކޮށްދެއްވަމުންނެވެ.\n"ޕަބްލިކް ޓްވީޓެއް ކުރީ. މާލީ ތަނަވަސްކަން ނެތް މީހުންނަށް ވަޒީފާގެ މައްސަލަތަކުގައި އެހީތެރިކަން ފޯރުކޮށްދެމޭ. ވަޒީފާގެ މައްސަލައިގެ އިތުރުން އޭރު ވަރަށް ބައިވަރު މައްސަލަ އައި. އޭގެ ތެރެއިން ބައެއް މައްސަލަ ސުޕްރީމް ކޯޓާ ހިސާބަށް ގޮސް ވަރަށް ގިނަ ކޭސް ކާމިޔާބުވެސްވި،" ޝުނާނާ ކިޔައިދެއްވިއެވެ.\n"މިކަހަލަ ރަނގަޅު ބަދަލުތައް ގެނެވޭތީ އެހެން ވަކީލުން ވެސް ބައިވެރިވާން ފެށީ ހިލޭ ސާބަހަށް. ދެން އެމީހުންނާއެކު ޕަބްލިކް އިންޓްރެސްޓް ލޯ ސެންޓަރު ހުޅުވަން ނިންމީ."\nހިލޭ ގާނޫނީ އެހީތެރިކަން ފޯރުކޮށްދިނުމުގެ މަގުސަދުގައި އުފައްދާފައިވާ ޕަބްލިކް އިންޓްރެސްޓް ލޯ ސެންޓަރު (ޕީއައިއެލްސީ)އިން މައްސަލަތައް ކޯޓަށް ހުށަހަޅައި ދިނުމުގެ އިތުރުން އެއަށް ވުރެ ބޮޑެތި މަސައްކަތްތައް ވެސް ކުރެއެވެ.\nއޭގެ ތެރޭގައި މީހުންގެ ހައްގުތައް ކަށަވަރު ކޮށްދިނުމަށް ވަކި ގާނޫނެއް އުފައްދަން ޖެހޭ ނަމަ އެފަދަ ގާނޫނެއް އުފެއްދުމަށް ގޮވާލުމާއި މިހާރު ތަންފީޒު ކުރާ ގާނޫނުތަކަށް އިސްލާހު ގެންނަން ވަކާލާތު ކުރުން ހިމެނެއެވެ.\n"ޕީއައިއެލްސީ އަދި ޝުނާނާ އެންޑް ކޯގެ ޓީމުން ބޭނުން ވަނީ ގާނޫނު މެދުވެރިކޮށް ވަރަށް ބޮޑު އިމްޕެކްޓެއް މުޅި ގައުމަށް ގެންނަން. ގާނޫނުގެ ތެރެއިން ދިވެހިރާއްޖެއަށް ބޮޑު އިންގިލާބީ ބަދަލެއް ގެންނަން،" ޝުނާނާ ވިދާޅުވިއެވެ.\nއެ ޝިއާރުގެ ދަށުން މަސައްކަތްކޮށް، ފާއިތުވި ތިން އަހަރު ތެރޭގައި އެ ޓީމުން ވަނީ ވަރަށް ތާރީޚީ މައްސަލަތަކެއް ކޯޓަށް ހުށަހަޅާފައެވެ.\nޕީއައިއެލްސީން ދަނީ ރާއްޖޭގެ އެންމެ ފުރަތަމަ "މޮބައިލް ލީގަލް އެއިޑް ކްލިނިކް" ހިންގަމުން -- ފޮޓޯ/ ޕީއައިއެލްސީ\nއޭގެ ތެރޭގައި، ސިއްހީ ދާއިރާގެ މަސައްކަތްތެރިންނަށާއި ފަންނުވެރިންނަށް މުސާރަ އާއި މަގާމުގެ ކުރިއެރުން ނުލިބޭތީ 489 ސިވިލް ސާވިސް މުވައްޒަފުންގެ ފަރާތުން ހުށަހެޅި މައްސަލައާއި 203 މީހުންގެ ފަރާތުން ހުށަހެޅި ސީލައިފް މައްސަލައާއި ބ. ބޮޑުފިނޮޅުގައި ރިސޯޓެއް ތަރައްގީ ކުރުމުގެ މަސައްކަތާ ހަވާލުވި އާރުއައިއެކްސް (ރިޒް) ކުންފުނިން އިންސާނީ ވަގުފާރި ކުރި ކަމުގެ ތުހުމަތުގައި 202 މީހެއްގެ ފަރާތުން ހުށަހެޅި މައްސަލަ ހިމެނެއެވެ.\n"ރާއްޖޭގެ ތާރީޚުގައި ހުށަހެޅުނު އެންމެ ބޮޑު ތިން މައްސަލައިގައި ވަކާލާތު ކުރެވިއްޖެ، ގާނޫނީ މައްސަލަތަކުގެ ބާވަތުން ބެލި ނަމަވެސް ވަރަށް ތާރީޚީ މައްސަލަތަކެއް ހުށަހެޅިއްޖެ،" ޝުނާނާ ފާހަގަކުރެއްވިއެވެ.\nކޮންމެ މީހަކަށް ވެސް ގާނޫނީ އެހީ ލިބޭނެ ގޮތެއް ހޯދައިދިނުން\nޕީއައިއެލްސީން ދަނީ ވަކިވަކި މައްސަލަތަކުގައި ލަފާ ދިނުމުގެ އިތުރުން މީހުން ގާނޫނަށް އަހުލުވެރިކުރުމުގެ މަސައްކަތް ވެސް ކުރަމުންނެވެ. އެގޮތުން ވީހާވެސް ގާތުން މީހުންނަށް އެހީ ފޯރުކޮށްދިނުމަށް ޓަކައި ޕީއައިއެލްސީން ދަނީ ރާއްޖޭގެ އެންމެ ފުރަތަމަ "މޮބައިލް ލީގަލް އެއިޑް ކްލިނިކް" ހިންގަމުންނެވެ.\nއެ ކްލިނިކުން ރަށްރަށަށް ޒިޔާރަތްކޮށް، ގާނޫނީ ޚިދުމަތް ބޭނުންވެފައިވާ ދިވެހިންނާއި ބޭރު މީހުންނަށް ވެސް ވަކީލުންނާ ބައްދަލުކުރުމުގެ ފުރުސަތުދެއެވެ. އަދި ތަފާތު ސަބަބުތަކާ ހެދި އެފަދަ ސެޝަންތަކަށް ހާޒިރު ނުވެވޭ މީހުންގެ ގޭގެޔަށް ޒިޔާރަތްކޮށް ވެސް އެހީ ފޯރުކޮށްދެއެވެ.\n"ކޮންމެ މަހަކު ކްލިނިކުން ދާނެ ރަށްރަށަށް. ފުރަތަމަ ހުރިހާ އަތޮޅަކަށް ގޮސް، ދެން ހުރިހާ ރަށަކަށް ވެސް ދާނެ،" ޝުނާނާ ކިޔައިދެއްވިއެވެ.\nމީގެ އިތުރުން، އަންހެނުން ބާރުވެރިކުރުމަށް ކުރާ މަސައްކަތްތަކުގައި ވެސް ޝުނާނާއާއި އޭނާގެ ޓީމުން ބައިވެރިވެއެވެ. އެގޮތުން އަންހެނުންގެ ކުދި އަދި މެދު ފަންތީގެ ވިޔަފާރިތައް ކުރިއަރުވާނެ ގޮތްތަކާ ބެހޭ މައުލޫމާތު ޝުނާނާ އެންޑް ކޯއިން ތަފާތު ޖަމިއްޔާތަކާ ގުޅިގެން ފޯރުކޮށްދެއެވެ. އޭގެ ތެރޭގައި ވިޔަފާރިއާ ބެހޭ މަޝްވަރާތައް ކުރިއަށްގެންދާނެ ގޮތާއި ކޮންޓްރެކްޓުތައް ހަދާނެ ގޮތާ ބެހޭ މައުލޫމާތު ހިއްސާކުރެއެވެ.\nގާނޫނީ ދާއިރާގެ ކުރިމަގު އަލިކުރުން\nޝުނާނާ ވަކީލެއްގެ މަގާމުގައި މަސައްކަތް ކުރައްވަން ފެއްޓެވި އިރު އެންމެ ފުރަތަމަ ދިމާވި ގޮންޖެހުންތަކުގެ ތެރޭގައި މައްސަލަތައް ދިރާސާ ކުރަން ބޭނުންވާ ވަސީލަތްތައް ނެތުން ހިމެނޭ ކަމަށް އޭނާ ވިދާޅުވިއެވެ. އެގޮތުން ގާނޫނީ ދާއިރާއިން ހަދާފައިވާ ދިރާސާތައް މަދުވުމާއި މައްސަލަތަކާ ބެހޭ މައުލޫމާތު އެއް ތަނަކުން ފަސޭހަކަމާ އެކު ލިބެން ނެތުން ހިމެނެއެވެ.\nޝުނާނާ ވަނީ "ވަޒީފާއާ ބެހޭ ގާނޫނީ އުސޫލުތައް"ގެ ނަމުގައި ފޮތެއް ނެރުއްވާފަ -- ފޮޓޯ/ ސޯޝަލް މީޑިއާ\nއެހެންކަމުން ޝުނާނާ ވަނީ އޭނާއަށް ދިމާވި ދަތިތައް، އެހެން ވަކީލުންނަށް ކުރިމަތި ނުވާނެ ގޮތެއް ހެދުމަށް ޓަކައި ހާއްސަ މަސައްކަތްތަކެއް ކުރައްވާފައެވެ.\nއޭގެ ތެރޭގައި "ޝުނާ ޑޮޓް ލޯ"ގެ ނަމުގައި ގާނޫނީ ޑޭޓާބޭހެއް ތައްޔާރުކުރުން ހިމެނެއެވެ. އެ ޑޭޓާބޭހުގައި ސުޕްރީމް ކޯޓުން މިހާތަނަށް ކޮށްފައިވާ ހުރިހާ ހުކުމްތަކާއި ހައިކޯޓުގެ ފަހުގެ ހުކުމްތައް ފެންނަން ހުރެއެވެ.\nއެއީ ވަކީލުންގެ އިތުރުން ގާނޫނީ ދާއިރާއިން ތައުލީމު ހާސިލު ކުރަމުންދާ ދަރިވަރުންނާއި އާންމު ރައްޔިތުންގެ މައުލޫމާތުގެ ހަޒާނާއަށް މުއްސަނދި ކަމެއް ގެނެސްދެމުންދާ ޑޭޓާބޭސްއެކެވެ.\nހަމައެއާއެކު "ވަޒީފާއާ ބެހޭ ގާނޫނީ އުސޫލުތައް"ގެ ނަމުގައި ޝުނާނާ ފޮތެއް ލިޔުއްވާފައިވެއެވެ. އެ ފޮތުގައި ސުޕްރީމް ކޯޓުގެ ގަޒިއްޔާތަކުގައި ވަޒީފާއާ ބެހޭ ގާނޫނު މާނަކޮށްފައިވާ ގޮތާއި ވަޒީފާއާ ބެހޭ އެކިއެކި އުސޫލުތަކާ ބެހޭ މައުލޫމާތު ހިއްސާކުރައްވާފައިވެއެވެ.\nޝުނާނާ ގާނޫނީ ދާއިރާއިން ކުރައްވަމުން ގެންދަވަނީ ވަކި ބަޔެއްގެ މަސްލަހަތު އިސްކުރެއްވުމުގެ ބަދަލުގައި، ޖީލުތަކަކަށް ދެމިގެން ދާނެ ފަދަ ފައިދާހުރި މަސައްކަތްތަކެކެވެ. ހަމަ ހަގީގަތުގައި ވެސް އިންގިލާބެއް ގެނައުމުގައި ހަރުފަތަކަށް ފަހު ހަރުފަތެއް ގިރާ ކުރައްވަނީއެވެ.


ޝެއިޚް މުޖީބުއް ރަޙްމާނަކީ މިޒަމާނުގެ ޑިމޮކްރަސީއާއި ސިޔާސީ މިނިވަންކަން ހޯއްދަވައިދެއްވުމަށް މަސައްކަތް ކުރެއްވި ލީޑަރެއް – ރައީސުލްޖުމްހޫރިއްޔާ - The President's Office\nޝެއިޚް މުޖީބުއް ރަޙްމާނަކީ މިޒަމާނުގެ ޑިމޮކްރަސީއާއި ސިޔާސީ މިނިވަންކަން ހޯއްދަވައިދެއްވުމަށް މަސައްކަތް ކުރެއްވި ލީޑަރެއް – ރައީސުލްޖުމްހޫރިއްޔާ\n17 މާރިޗު 2021، ރިފަރެންސް: 2021-066\nޝެއިޚް މުޖީބުއް ރަޙްމާނަކީ މިޒަމާނުގެ ޑިމޮކްރަސީއާއި ސިޔާސީ މިނިވަންކަން ހޯއްދަވައިދެއްވުމަށް ރައްޔިތުންނާއި ގާތުން ގިނަގުނަ މަސައްކަތެތަކެއް ކޮށްދެއްވި ހަރުދަނާ ލީޑަރެއް ކަމުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙު ވިދާޅުވެއްޖެއެވެ. ރައީސުލްޖުމްހޫރިއްޔާ މިހެން ވިދާޅުވީ ބަންގާބަންދު ޝެއިޚް މުޖީބުއް ރަޙްމާން ދުނިޔޭގެ އަލިކަން ދެކެވަޑައިގެންތާ 100 އަހަރު ފުރޭ މުނާސަބަތުގައި ނެޝަނަލް ޕެރޭޑް ގްރައުންޑްސްގައި މިއަދު ކުރިޔަށްގެންދިޔަ ޚާއްޞަ ރަސްމިއްޔާތު ޝަރަފުވެރިކޮށްދެއްވާ ދެއްކެވި ވާހަކަފުޅުގައެވެ.\nބަންގްލަދޭޝްގެ ފުރަތަމަ ރައީސް އަދި އެ ޤައުމުގެ މިނިވަންކަމުގެ ބާނީ ޝެއިޚް މުޖީބުއް ރަޙްމާނަކީ މުޅި ދެކުނު އޭޝިއާ ސަރަޙައްދުގެ ތާރީޙުގައިވެސް ފާހަގަކޮށްލެވޭ ލާމަސީލު އެއް ލީޑަރު ކަމަށާއި އެ މަނިކުފާނުގެ ޚިދުމަތުން ލިބިދޭ ފިލާވަޅުތަކަކީ އެތައް ޖީލަކަށް އިބުރަތް ޙާޞިލްކުރެވޭނެ މުހިންމު ފިލާވަޅުތަކެއް ކަމުގައި ރައީސުލްޖުމްހޫރިއްޔާ ވިދާޅުވިއެވެ. ރައީސުލްޖުމްހޫރިއްޔާގެ ވާހަކަފުޅުގައި، ބަންގްލަދޭޝްގައި އޮތް ޑިމޮކްރަސީއާއި ސިޔާސީ މިނިވަންކަމުގެ މޭސްތިރިއަކީ ޝެއިޚް މުޖީބުއް ރަޙްމާނު ކަމުގައި ވިދާޅުވިއެވެ.\nބަންގްލަދޭޝް ސަރުކާރުން އެ ޤައުމުގެ ތަރައްޤީއަށާއި ރައްޔިތުންގެ ދިރިއުޅުމުގެ ޙާލަތު ރަނގަޅުކުރުމަށްޓަކައި ކުރައްވަމުންގެންދަވާ ބުރަ މަސައްކަތުގެ މައްޗަށް ރައީސުލްޖުމްހޫރިއްޔާގެ ވާހަކަފުޅުގައި އަލިއަޅުވާލައްވާފައިވެއެވެ. އެގޮތުން ބަންގްލަދޭޝް ސަރުކާރުގެ ހަރުދަނާ ސިޔާސަތުތަކާއެކު އެ ޤައުމުގެ އިޤުތިޞާދު ކުރިއަރާ ދުވެލި ހަލުވިވެފައިވާ ކަމަށާއި އެޤައުމުގެ ރައްޔިތުންގެ މިންނެތް ބުރަ މަސައްކަތުން ޤައުމުގެ އިޤުތިޞާދު އަލުން އާރާސްތުކޮށް، އަވަހަށް ކުރިއަރާ، ވަރުގަދަ އިޤުތިޞާދެއް ބިނާކުރަމުންދާކަމުގައި ވިދާޅުވިއެވެ.\nބަންގްލަދޭޝް ސަރުކާރުން އެކި ގޮތްގޮތުން ދިވެހިރާއްޖެއަށް ގިނަގުނަ އެހީތަކެއް ވެދެއްވަމުން ގެންދަވާކަން ފާހަގަކުރައްވާ ރައީސުލްޖުމްހޫރިއްޔާ ވަނީ ބަންގްލަދޭޝް ސަރުކާރަށް ވަރަށް އިޚުލާސްތެރިކަމާއެކު ޝުކުރުދަންނަވާފައިވެއެވެ. މިފަހުން ކޮވިޑް-19 ގެ ޙާލަތުން އަރައިގަތުމަށް ރާއްޖޭގައި ފައްޓާފައިވާ "ކޮވިޑް-19 ދިފާޢު" ވެކްސިން ކެމްޕޭނުގައި އެހީތެރިކަން ފޯރުކޮށްދިނުމަށްވެސް ބަންގްލަދޭޝްގެ އެއަރފޯސްގެ ޞިއްޚީ ޚިދުމަތްތެރިންގެ ޓީމެއް ރާއްޖެ އައިސް އެހީތެރިކަން ފޯރުކޮށްދީފައިވާކަން ރައީސުލްޖުމްހޫރިއްޔާގެ ވާހަކަފުޅުގައި ފާހަގަކުރައްވާފައިވެއެވެ. މި އެހީތެރިކަމަކީ ދިވެހިން ވަރަށް އުފަލާއެކު ބަލައިގަތް ކަމެއް ކަމަށް ވިދާޅުވެ ރައީސުލްޖުމްހޫރިއްޔާ ވަނީ މިކަމުން ދެ ޤައުމުގެ ދެމެދު އޮތް ޒަމާންވީ ގާތް ގުޅުން ރަމްޒުކޮށްދޭ ކަމުގައި ވިދާޅުވެފައެވެ.\nމި ރަސްމިއްޔާތުގެ ތެރެއިން ރައީސުލްޖުމްހޫރިއްޔާ ވަނީ ބަންގްލަދޭޝްގެ ރައީސް ޢަބްދުލް ޙާމިދު އަދި އެޤައުމުގެ ބޮޑުވަޒީރު ޝެއިޚް ހަސީނާއަށް ފަސޭހަފުޅު ވަގުތެއްގައި ދިވެހިރާއްޖެއަށް ޒިޔާރަތްކުރެއްވުމަށް ދައުވަތުދެއްވާފައެވެ.


Leyge Safhaa eh | Vaahaka ލޭގެ ސަފުހާއެއް – Vaahaka\n2k 13 1\tMay 7, 2021\nދުނިޔެ އަކީ އަހަރެން ހީކުރިހާ އުފާވެރި ތާނެއް ނޫނެވެ. ގިނަ މީހުންނަށް ލިބެނީ އަނިޔާއެވެ. ޖެހެނީ ހިތާމަ ކުރާށެވެ. އެގޮތުން އަހަންނަކީ ވެސް ހަމަ މިކަހަލަ ކަންތައްތަކަކާ ކުރިމަތި ލާންޖެހުނު މީހެކެވެ\n*************** *********** *********** *****\nއަހަރެންގެ މަންމަ ވަނީ އަހަރެން ވަރަށް ކުޑައިރު ނިޔާ ވެފަ އެވެ. އެގޮތުން އަހަރެން ދިރިއުޅެމުންއައީ އަހަރެންގެ ބައްޕަ ފަރާތު މާމަ ކައިރީ ގައި އެވެ. އަހަރެންނަކީ ލޭ އަޅާ ކުއްޖެކެވެ. ނަމަވެސް އަހަރެންނެކޭ ގޭގައި ގެންގުޅޭ ނޯކަރެކޭ އެއްގޮތެވެ. . އަހަރެން ގެ މާމަ އަހަރެން ދެކެ ރުޅި އަންނަނީ އަހަރެން ނަކީ ލޭ އަޅާ ކުއްޖަކަށް ވާތީއެވެ. ނަމަވެސް އޭގައި އޮތީ އަހަރެން ގެ ކޮން ކުށެއް ހެއްޔެވެ.\nނަމަވެސް އަހަރެން ޝުކުރު ކުރަމުއެވެ.\n******* ****** ***** ********* ********** **\nއެއްރޭގެ އިރާ ކޮޅު ވަގުތެވެ. އަހަރެންނަށް ހޭލެވުނީ ފާހަނައަކަށް ދާންޖެހި ގެންނެވެ. ނަމަވެސް ގޭތެރޭ ގައި ބަޔަކު އުޅޭ އަޑައް އަހަރެން ބޭރަަށް ނިކުތީ މެވެ. ސުބުހާނަށްﷲ! އަހަރެންގެ މާމަ ވަރަށް ބޮޑަށް ބަލި ވެގެންނޭ ކިޔޔައިގެން އަހަރެންގެ ބައްޕަ ގެނައީއެވެ. ދެން މި ޖެހުނީ އަނެއް ކަންތަކާއެވެ. މާމަ އެ ތައްޔާރު ވަނީ ދެން އަހަރެން ނަ ދެވެން އޮއް އެންމެ ބޮޑު އެއް އަނިޔާ ދޭށެވެ. އެއީ އަހަރެން ވިއްކާލާށެވެ.\n. ދެ ތިން ދުވަސް ފަހެވެ. އަހަރެން ދިޔައީ ތެލަސީ މިޔާ ސެންޓަރު އަށެވެ.އަހަރެންގެ ރައްޓެއްސެއް ގޮވައިގެން ނެވެ. އަހަރެން ގެ ގަޔައް ލޭ އަޅާށެވެ. އެހެން ފަހަރު ފަހަރާ ހިލާފައް މި ފަހަރު ވަރަށް ފަސޭ ހައިން ލޭ ލިބުނެވެ. އަހަރެން ވަރަށް ހާއިރާން ވެސް ވިއެވެ. ތިން ގަޑި އިރެއްހާ އިރު ލޭ އެޅުމުގައި ހޭދަ ކުރުމަށް ފަހު އަަހަރެން އެބުރި ގެޔައް ދިޔައީ ވަރަށް ހިތްހަމަ ޖެހިގެން ހުރެއެވެ. ސަބަބުތައް ބައިވަރެވެ. އަހަރެން ގެޔައް ވަން އިރު ބައްޕަ އާއި މާމަ ތިބީ ސިޓިން ރޫމުގައި އެވެ. އަހަރެން ކޮޓަރިޔާ ދިމާ އަށް ހިގައިގަތީ މެވެ. އެހެނަސް މާ ދުރަކަށް ނުދެވުނެވެ.ޖެހުނީ ހުއްޓޭށެވެ. މާމަ ހަޅޭލަވައިގަތެވެ.\n"ލޭ އަޅޭގެންނޭ"! ބުނުމަށް ފަހު ކޮޓަރިޔައް ވަނީ މެވެ. ފެންވަރާލާއިގެން ނިކުމެ އެދުގައި ޖައްސާލީމެ ވެފާ ހުރި ވަރު ބައްޔެއްގެ ބޮޑުކަމުން ނެވެ. ނަމަވެސް މާކަ ގިނަ އިރަކު ނޯވެވުނެވެ. ކޮޓަރި ދޮރުގައި މީހަކު ޓަކި ޖެހި އެވެ. އަހަރެން ވަރަށް ބިރުން ހުރެ ދޮރު ހުޅުވީ .\nދޮރުގައި ޓަކި ޖެހީ ބައްޕަ އެވެ. އަހަރެން ދޮރު ހުޅުވުމާއި އެކު ބައްޕަ އަހަރެން ކައިރީ ކާން އަންނާށޭ ބުންޏެވެ. ބައްޕައަށް އައިސް ފައިވާ މި ބަދަލުތަކުން އަހަރެން ވަރަށް ހައިރާން ވިޔެވެ. އަދި ވަރަށް އުފާވެސް ވިޔެވެ. ނަމަވެސް އަހރެން ބައްޕަ އަކަށް މާފުއެއް ނުކުރާނަމެވެ.\nއެއީ އަހަރެން ގެ ބައްޕަ އަކީ އަހަރެން ގެ އުމުރުން އެންމެ 15 އަހަރު ގައި އަހަރެން ގެ އިއްފަތްތެރިކަން ފޭރި ގަން މީހާއެވެ. ލޭ އަޅަން ދިޔަ ދުވަހު އަހަރެން ހިތްހަމަ ޖެހުނީ ކީވެގެން ކަން އިނގޭ ހެއްޔެވެ. އާއެކެވެ! އަހަރެންނަށް އަހަރެން ގެ ހަޔާތުގެ ބާިވެރިޔާ ލިބުނީ މައެވެ. ހަމަ އެހެންމެ އަހަރެން ގެ ބައްޕަ ވެސް އަހަންނަ އުފާވެރި ހަބަރެއް ދިނެވެ. އެއީ އަހރެން ގެ ބޯންމެރޯ ހެއްދޭ ވާހަކަ އެވެ. އެގޮތުން އަހަރެމެން ނިންމީ ބޯންމެރޯ ހަންދައިގެން އައިސް ކައިވެނި ކުރާ ގޮތަށެވެ.\nއަހަރެމެން ރާއްޖޭން ބޭރަށް ފުރީ މެވެ.އަހަރެންގެ އޮޕްރޭސަން ކުރެވުނެވެ. އަދި ރާއްޖެ އައީ މެވެ. އަލްހަމުދުލިއްލާހް! އަހަރެން މުޅިން ރަގަނޅު ވީ އެވެ.. އަހަރެން ގެ ކައިވެނި ކުރެވިއްޖެއެވެ. މިހުރު އަހަންނަކީ މީހެއްގެ އަންބެކެވެ. ލޯބި ލޯބި ދެ ކުންދިންގެ މަންމަ އެވެ.\nކެޓެގަރީ: ހިތާމަވެރި ކުރުވާހަކަ އިބުރަތްތެރި ވާހަކަ\nއެހާ މުހިންމެއް ނޫން May 7, 2021\nއަސްލު އެހާ ހިތާމަވެރި އެއް ނޫން........ އެކަމު ފަސްޓް ޓައިމް އަށް އޯކޭ!🤗\nއައިޝަތު އީމާން އަބްދުއްލަތީފް May 9, 2021\nވާހަކަ ކުޑަކޮށް ދިގު ކޮލާއ\nއިޓްސް އޯކޭ ޝާޔާ\nއަހަރެން May 7, 2021\nމަޔަަ May 9, 2021\nވަރައް ސަޅި.. ❤\nވަރަށް ހަޑި އައްޗީޑި\nވާހަކަ ކުޑަކޮށް ދިގު ކޮލާ\n"ރީޑާރ" May 10, 2021\nާަަައައިޝަތު އީމާން އަބްދުއްލަތީފް May 10, 2021\nvarh reethi vaahakaeh\nMariyam arien ifhaam May 12, 2021\nShaayaa May 13, 2021\nAminath Najula May 22, 2021\nޔޫ ގެ ވާހަކަތައް ހަމަ ހަބޭސް😍😜😊\nޢީމާން ާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާ June 21, 2021\nވާހަކަ ކުޑަކޮއް ރީތި😉😉😉😉😉


ކޯނީ ރިޕޯޓަށް ބަޔާން ދިން މީހުންގެ ބަޔާންތައް އުނިކޮށްފައި ހުރިކަމަށް މުގައްރިރު ވިދާޅުވެއްޖެ - MV Times\nކޯނީ ރިޕޯޓަށް ބަޔާން ދިން މީހުންގެ ބަޔާންތައް އުނިކޮށްފައި ހުރިކަމަށް މުގައްރިރު ވިދާޅުވެއްޖެ\n0 January 12th, 2013 - 1:27 AM\nކުރީގެ ރައީސް މުހަންމަދު ނަޝީދުގެ ވެރިކަން ބަދަލުވި ގޮތް ބެލުމަށް އުފެއްދި ކޮމިޝަން އޮފް ނެޝަނަލް އިންކުއަރީ (ކޯނީ) ރިޕޯޓަށް މައުލޫމާތު ދިން ބައެއް މީހުންގެ މައުލޫމާތު ތައް ރިޕޯޓުން އުނިކޮށްފައިވާކަމަށް ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ރައްޔިތުންގެ މަޖިލީހުގެ ކޮމިޓީގެ މުގައްރިރު ތޮއްޑޫ ދާއިރާގެ މެމްބަރު އަލީ ވަހީދު ވިދާޅުވެއްޖެއެވެ.\nސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ރައްޔިތުންގެ މަޖިލީހުގެ ކޮމިޓީއަށް ކުރީގެ ޕޮލިސް ކޮމިޝަނަރު އަހުމަދު ފަސީހާއި ކުރީގެ ސުޕްރިންޓެންޑެންޓް އޮފް ޕޮލިސް މުހަންމަދު ޖިނާހު އަދި ކުރީގެ ޖެންޑާ މިނިސްޓަރު ފާތުމަތު ދިޔާނާ ސައީދު މިރޭ ހާޒިރުކޮށް ސުވާލުކުރުމަށްފަހު މީޑިޔާއަށް ދިން ނިއުސްކޮންފަރެންސުގައި އަލީ ވަހީދު ވިދާޅުވީ މިހާތަނަށް އެ ކޮމެޓީއަށް ހާޒިރު ކުރެވުނު ފަރާތްތަކުން ދިން މައުލޫމާތަށް ބަލާއިރު ކޯނީ ރިޕޯޓުގައި ދޮގު މައުލޫމާތު ތައް ހިމެނޭ ކަމަށެވެ.\nދާދި ދެންމެ އަކު ފެށުނު ނޫސްވެރިންގެ ބައްދަލުވުމުގައި ވާހަކަ ދައްކަވަމުން އަލީ ވަހީދު ވިދާޅުވީ ކޯނީ ރިޕޯޓަށް މައުލޫމާތު ދިން މީހުން ދީފައިވާ ބައެއް މައުލޫމާތުތައް ރިޕޯޓުން އުނިކޮށް ބައެއް މައުލޫމާތުތައް ބަދަލުކޮށްފައިވާ ކަމަށެވެ.\nމިރޭގެ ކޮމެޓީ ބައްދަލުވުމަށް ކުރީގެ ޕޮލިސް ކޮމިޝަނަރު އަހުމަދު ފަސީހާއި ކުރީގެ ސުޕްރިންޓެންޑެންޓް އޮފް ޕޮލިސް މުހަންމަދު ޖިނާހު އަދި ކުރީގެ ޖެންޑާ މިނިސްޓަރު ފާތުމަތު ދިޔާނާ ސައީދު ހާޒިރުކުރި އިރު ރައީސް ނަޝީދުގެ ވެރިކަން ބަދަލުވިއިރު މާލޭ އޭރިއާގެ ކޮމާންޑަރު ބްރިގޭޑިއާ ޖެނެރަލް އިބްރާހިމް މުހަންމަދު ދީދީ އާއި ކާނަލް މުހަންމަދު ޒިޔާދު ވެސް މާދަމާ ރޭ ކޮމިޓީ އަށް ހާޒިރުކުރާނެ އެވެ.


ބޮޑުވަޒީރު އިމްރާން ޚާން އެމެރިކާގެ ރައީސް އާއި މިއަދު ބައްދަލުުކުުރަައްްވާާނެެ – Haftha\nFri, 17 January, 2020, 11:31 pm\nބޮޑުވަޒީރު އިމްރާން ޚާން އެމެރިކާގެ ރައީސް އާއި މިއަދު ބައްދަލުުކުުރަައްްވާާނެެ\nޕާކިސްތާނާއި އެމެރިކާގެ ގުޅުން ރަނގަޅު ކުރުމަށްޓަކައި ބޮޑުވަޒީރު އިމްރާން ޚާން އެމެރިކާގެ ރައީސް ޑޮނަލްޑް ޓްރަމްޕްއާއި ވައިޓްހައުސްގައި މިއަދު ބައްދަލު ކުރެއްވުމަށް ހަމަޖެހިފައިވާ ކަމަށް ދެގައުމުގެ މީޑިއާތަކުންހާމަކޮށްފިއެވެ.\nޕާކިސްތާނުގެ ބޮޑުވަޒީރު އިމްރާން ޚާން، މިހާރު އެމެރިކާއަށް ކުރައްވާ ތިންދުވަހުގެ ރަސްމީ މި ދަތުރުފުޅުގައި ދެބޭފުޅުން ގިނަ މައްސަލަތަކާމެދު މަޝްވަރާ ކުރައްވާނޭ ކަމަށް ރިޕޯޓްތައް ބުނާއިރު ފާއިތުވި އަހަރުތަކުގެ ތެރޭގައި ދެ ގައުމުގެ ގުޅުން ވަނީ ވަރަށް ބޮޑަށް ހީނަރުވެފައެވެ.\nއެގޮތުން މިދިޔަ އަހަރު އެމެރިކާއިން ވަނީ ޓެރަރިޒަމާ ދެކޮޅަށް ކުރާ މަސައްކަތުގައި ޕާކިސްތާނުން އެއްބާރުލުން ނުދޭ ކަމަށް ބުނެ އެގައުމަށްދޭ އަސްކަރީ އެހީގެ ބައެއް ކަނޑާލާފަ އެވެ.\nއެހެންކަމުން ދެ ލީޑަރުންގެ ބައްދަލުވުމުގައި ޕާކިސްތާނަށްދޭ އަސްކަރީ އެހީ އަނެއްކާވެސް އިތުރު ކުރުމާ ބެހޭ ގޮތުން ދެ ބޭފުޅުން މަޝްވަރާ ކުރައްވާނެ ކަމަށް އެނެލިސްޓުން ވިދާޅުވެ އެވެ.\nޕާކިސްތާނުގެ ފޮރިން އޮފީހުން ނެރުނު ބަޔާނެއްގައިވާ ގޮތުން ބޮޑުވަޒީރުގެ ދަތުރުފުޅުގެ ސަބަބުން “ދެ ގައުމުގެ މެދުގައި އޮތް ޒަމާންވީ ގުޅުން އިތުރަށް ބަދަހި ކުރެވޭނެ” އެވެ.\nޕާކިސްތާންގެ ބޮޑުވަޒީރު އިމްރާންޚަގެ މި ދަތުރުފުޅުގައި އެމެރިކާގެ ޚާރިޖީ ވަޒީރު މައިކް ޕޮމްޕޭގެ އިތުރުން އެމެރިކާގެ ސެނޭޓްގެ ޚާރިޖީ ގުޅުންތަކާބެހޭ ކޮމިޓީއާ ބައްދަލު ކުރެއްވުމާއި، އަދި އެމެރިކާގެ ހައުސް އޮފް ރެޕްރެޒެންޓޭޓިވްސްގެ ރައީސާ ނޭންސީ ޕެލޯސީއާވެސް ބައްދަލު ކުރެއްވުމަށްވެސް ވަނީ ހަމަޖެހިފައެވެ.


ހުރިހާ އަތޮޅަކަށްވެސް ފަތުރުވެރިކަން ފުޅާ ކުރުމަކީ ސަރުކާރުގެ އަމާޒެއް - ރައީސް ހުރިހާ އަތޮޅަކަށްވެސް ފަތުރުވެރިކަން ފުޅާ ކުރުމަކީ ސަރުކާރުގެ އަމާޒެއް - ރައީސް\nހުރިހާ އަތޮޅަކަށްވެސް ފަތުރުވެރިކަން ފުޅާ ކުރުމަކީ ސަރުކާރުގެ އަމާޒެއް - ރައީސް\nތ. އަތޮޅު ކައުންސިލާއި ރައީސް ޞާލިޙު ބައްދަލުކުރައްވަނީ -- ފޮޓޯ / ރައީސް އޮފީސް\nރާއްޖޭގެ ހުރިހާ އަތޮޅަކަށް ފަތުރުވެރިކަން ފުޅާ ކުރުމަކީ ސަރުކާރުގެ އެންމެ ބޮޑު އެއް އަމާޒު ކަމަށް ރައީސުލްޖުމްހޫރިއްޔާ އިބްރާޙީމް މުޙައްމަދު ޞާލިޙު ވިދާޅުވެއްޖެއެވެ.\nރައީސުލްޖުމްހޫރިއްޔާ އެފަދައިން ވިދާޅުވީ ތ. އަތޮޅު ކައުންސިލާއި ބައްދަލުކުރައްވާ އެ އަތޮޅު ކައުންސިލް މެންބަރުން އެމަނިކުފާނަށް ހުށަހެޅުއްވި ކަމަކާއި ގުޅޭގޮތުންނެވެ. ތ. އަތޮޅު ކައުންސިލު މެންބަރުން ވަނީ އެ އަތޮޅުގައި ފަތުރުވެރިކަން ތަރައްޤީ ކުރުމަކީ ހުރިހާ ރައްޔިތުންގެވެސް ވަރަށް ބޮޑު އެދުމެއްކަން ފާހަގަ ކުރައްވާފައެވެ.\nއެކަމާ ގުޅޭގޮތުން ރައީސް ވިދާޅުވީ ރައްޔިތުންނަށް ދިމާވެފައިވާ އެކިއެކި ގޮންޖެހުންތައް ހައްލުކުރެވިދާނެ ގޮތްތަކަކީ ކޮބައިތޯ ބައްލަވައި، އެކަންކަން ހައްލު ކޮށްދެއްވުމުގެ މަސައްކަތް ސަރުކާރުން ކުރައްވަމުން ގެންދަވާ ކަމުގައި ވިދާޅުވިއެވެ. އަދި، ސަރުކާރުގެ ތަރައްޤީގެ ޕްލޭންގެ މައްޗަށް އަލިއަޅުއްވާލައްވަމުން، ރާއްޖޭގެ ހުރިހާ އަތޮޅަކަށް ފަތުރުވެރިކަން ފުޅާކުރުމަކީ ސަރުކާރުގެ އެންމެ ބޮޑު އެއް އަމާޒެއް ކަމަށެވެ.\nމި ބައްދަލުކުރެއްވުމުގައި، ތ. އަތޮޅުގެ ރައްޔިތުން އެންމެ ބޮޑަށް ބޭނުންވެފައިވާ ކަންކަމާއި، އެ އަތޮޅުގެ ރައްޔިތުންގެ އުއްމީދުތައް ހާސިލްކޮށްދިނުމަށް ކައުންސިލުން ރާއްވަވާފައިވާ ކަންކަމާ ބެހޭ މަޢުލޫމާތު، ވަނީ ރައީސުލްޖުމްހޫރިއްޔާއަށް ޙިއްޞާ ކުރައްވާފައެވެ. ތ. އަތޮޅު ކައުންސިލްގެ މެންބަރުން ވަނީ އިޤްތިޞާދީ ގޮތުންނާއި އުމްރާނީ ގޮތުން އަތޮޅަށް ތަރައްޤީ ގެނައުމުގައި ކައުންސިލުން ގެންގުޅޭ ވިސްނުން ރައީސުލްޖުމްހޫރިއްޔާއާ ޙިއްޞާ ކުރައްވާފައެވެ.


SunOnline: Holhudhoo in fenunu boli valhaaeku handhaanthah 100 aharu fahathah!\nހޮޅުދޫން ފެނުނު ބޮލިވަޅާއެކު ހަނދާންތައް 100 އަހަރު ފަހަތަށް!\nޢާލިމް އަބްދުއްލަތީފް 21 Sep 2021, 16:10\nހޮޅުދޫ އޭޓީއެމް ކުރިމަތިން ފެނުނު ބޮލިވަޅު -- ފޮޓޯ / މީސްމީޑިއާ\nނ.ހޮޅުދޫން އިއްޔެގެ ވަގުތެއްގައި ފެނުނު ބޮލިވަޅާއެކު މީގެ ގަރުނެއް ކުރީގެ ހަނދާންތައް އެ ރަށުގެ ރައްޔިތުންނަށް އާވެއްޖެއެވެ. ގިނަ ރައްޔިތުން އެ ހަނދާން ނުވި ކަމުގައި ވިޔަސް، އިސް ރަށްވެހިންގެ ވާހަކަތަކުން ގިނަ މީހުންނަށް އެ ހަނދާންތައް ތަސްވީރު ކުރެވިއްޖެއެެވެ.\nހޮޅުދޫ ކައުންސިލްގެ ރައީސް ރިލްވާން މުހައްމަދު "ސަން"އަށް ވިދާޅުވީ އެއީ ކަރަންޓު ކޭބަލްތައް އެޅުމަށް މަގު ކޮނުމުގެ ތެރޭގައި ފެނުނު ބޮލިވަޅެއް ކަަމަށެވެެ.\nއެ ބޮލިވަޅާ ބެހޭގޮތުން އެ ރަށުގެ ފޭސްބުކް ޕޭޖަކުން ތައްޔާރުކޮށްފައިވާ ވީޑިއޯއެއްގައި އެ ރަށުގެ އިސްރަށްވެހިން ވަނި ބޮލިވަޅާ ބެހޭގޮތުން ވާހަކަ ދައްކައިފައެވެ.\nއެ ރަށުގެ ގިނަ އިސްރަށްވެެހިން ބުނާ ގޮތުގައި އެ ބޮލިވަޅަކީ މިހާރު ގަރުނަކަށްވުރެ (100 އަހަރު) ގިނަ ދުވަސް ވެފައިވާ ބޮލިވަޅެކެވެ. އަދި އެ ބޮލިވަޅަކީ ރައްޔިތުންގެ ބޮލިވަޅެއް ކަމަށާއި އެ ބޮލިވަޅު ފެނުނީ ކުރީގެ ކާޑުގެ ކުރިމަތިން ކަމުގައި އިސްރަށްވެހިން ބުނެއެވެ.\nބޮލިވަޅު ތެރެއިން ފެނުނު ރުނބައެއްގައި ތާރީހެއް ޖަހައިފައި، އެހެން ނަމަވެސް އެ ތާރީހު ސާފެއް ނުވޭ -- ފޮޓޯ -- މީސްމީޑީއާ\n"ކީއްކުރަން ކަމެއް ނޭނގޭ. އޭރުގެ މުދާ އެއީ ފައިސާ އެއީ. އަޅުގަނޑުމެން ހަނދާން ހުންނައިރު އޭރު ފައިސާއަށް ބޭނުން ކުރާ އެއްޗެއް އެއީ." ހޮޅުދޫގެ ދުވަސްވީ މީހަކު ކިޔައިދިނެވެ.\nހޮޅުދޫގެ ދުވަސްވީ އެހެން މީހަކު ބުނި ގޮތުގައި ކުރީ ޒަމާނުގައި މާލެއަށް ވިއްކަން ވެސް ބޮލި ގެންދެއެވެ. އަދި ބޭރު ގައުމުތަކަށް ވެސް ބޮލި ފޮނުވާ ކަމުގައި އޭނާ ކިޔައިދިނެވެ.\nއެ މީހުން ކިޔައިދިން ގޮތުގައި ފަރުމަތިން ބޮލި ނަގައިގެން، އޭގެ ކުނި ފިލުވުމަށްފަހު ކުރީގައި ވަޅުލައެވެ. އެއީ ބައެއް މީހުން ރައްކާކުރުމަށް ކުރާ ކަމެކެވެ.\nކައުންސިލްގެ ރައީސް ރިލްވާން ވިދާޅުވީ އެ ބޮލިތައް އަނެއްކާ ވެސް އެ ވަޅަށް އަޅައި ވަޅުލައިފައިވާ ކަމަށެވެ. އަދި ބައެެއް ބެލެނިވެރީން ކޮތަޅުކޮތަޅުގައި ބޮލި ގެންދިޔަކަމަށް ވެސް އޭނާ ވިދާޅުވިއެވެ.\n"ފުރަތަމަ ބޮލިތައް ނެގިއިރު ވަރަށް ފުސްކޮށް ހުރީ، އެކަމަކު ފަހުން ދޮވެލީމަ ވަރަށް ރީތިކޮށް ހުންނަނީ" ރިލްވާނު ވިދާޅުވިއެވެ.\nހޮޅުދޫއިން ފެނުނު ބޮލިވަޅު -- ފޮޓޯ/ މީސްމީޑީއާ\nހޮޅުދޫން ފެނިފައިވަނީ އެވޭލާ ޒަމާނުގައި ދިވެހީން ފައިސާގެ ގޮތުގައި ބޭނުން ކުރި ބާވަތުގެ މަނީކައުރީ (ސިޕްރިއާ މޮނެޓާ) ބޮއްޔެވެ.\nތާރީހީ ފަށްފުތްތަކުން ދިވެހި ބޮއްޔާ ގުޅޭ ގިނަ މައުލޫމާތުތަކެއް ލިބެން އެބަހުއްޓެވެ. އެގޮތުން މީލާދީ ސަނަތުގެ ކުރިން ވެސް މެދުއިރުމައްޗާއި އެތެރެވަރީގައި އަދި ސީނުކަރައިގައި ވެސް މަނީކައުރީ ގެންގުޅެފައިވާކަން އެނގެއެވެ.\nރާއްޖެއަށް މީލާދީ ސަނަތުން 17ވަނަ ގަރުނުގައި ޒިޔާރާތް ކުރި ފަރަންސޭސި ސައްޔާހެއް ކަމަށްވާ ޕިރާޑު ޑިލަވާލު އޭނާގެ ސަފަރުނާމާގައި ލިޔުއްވައިފައިވާ ގޮތުގައި ރާއްޖެއިން ކޮންމެ އަހަރަކު 40 ނައު ބޮލި ބޭރު ކުރެއެވެ.\nނިމިދިޔަ 2020ވަނަ އަހަރު އެ އަތޮޅު މާފަރުން ވެސް ވަނީ ބޮލިވަޅެއް ފެނިފައެވެ. އެ ރަށުން ފެނުނު ބޮލިވަޅަކީ ދެކުނު ފަރާތު ވަލުތެރޭގައި ދިއްގާ ގަހެއްގެ ދަށުން ގަހެއް އިންދުމަށްޓަކައި ކަޅު ފަސް ނަގަމުން ދަނިކޮށް ފެނުނު ބޮޮލިވަޅެކެވެ. އެ ބޮލިވަޅު ފެނުނީ މާފަރުގެ އެންމެ ދުވަސްވީ އާސާރުތައް ފެނިފައިވާ ހިސާބުން ކަމަށްވާތީ އެއީ މާފަރުގެ އެވޭލާ ރަށްވެހިންގެ ބޮލިވަޅެއް ކަމަށް ބެލެވެއެވެ. 1960ވަނަ އަހަރު ބޭއްވި ދިވެހިރާއްޖޭގެ ފުރަތަމަ ބޮލިހިލުމުގެ މުބާރާތުން ނ. އަތޮޅުން އެންމެ ގިނަ ބޮލި ހިލައިގެން އެއްވަނަ ލިބިފައިވަނީ މާފަރަށެވެ.\nބިލު ނުދެއްކުމުން ފަސް ކައުންސިލަކުން ކަރަންޓު ކަނޑާލައިފި\nމާފަރު ސުކޫލްގެ ޕްރިންސިޕަލް ކުއްލި ގޮތަކަށް ގެއްލިއްޖެ


Kula Jehee Sattar Ge Cycle Akah Noon - Vaguthu\nކުލަ ޖެހީ ސައްތާރު ސައިކަލަކަށް ނޫން\nކުލަ ޖަހާފައިވާ ސައިކަލު، މިއީ ސައްތާރުގެ ސައިކަލެއް ނޫން - ފޮޓޯ: މީސް މީޑިއާ\nސައްތާރުގެ ސައިކަލަށް ކުލަ ޖަހާފައިވާ މަންޒަރު ފެންނަ ފޮޓޯއެއް ކަމަށްބުނެ، މިހާރު މީސް މީޑިއާގައި ދައުރުވަމުން އަންނަ ފޮޓޯގައިވާ ސައިކަލަކީ ސައްތާރުގެ ސައިކަލެއް ނޫންކަން އެނގިއްޖެއެވެ.\nމީގެ ދެ ދުވަހެއް ކުރިން ސައިކަލެއްގެ މަތީގައި އިން ބިދޭސީ މީހެއްގެ ގަޔަށް ފެން ޖެހި މަންޒަރު ފެންނަ ވީޑިއޯއެއް މީސް މީޑިއާގައި ދައުރުވަމުންދިޔައެވެ. އެ ވީޑިއޯއިން ފެންނަނީ ސައްތާރު ނަމަކަށް ކިޔާ މީހަކު، އޭނާގެ ސައިކަލު މަތީގައި އިން ބިދޭސީއެއްގެ ގަޔަށް ފެން ޖަހާ މަންޒަރެވެ.\nއެ މަންޒަރު މީސް މީޑިއާގައި ދައުރުވާން ފެށުމާއެކު، ގިނަ ބަޔަކު ސައްތާރުގެ ސައިކަލަށް ގެއްލުން ދޭނެ ކަމަށް ބުނަމުން ދިޔައެވެ. މިގޮތަށް ވާހަކަދެެކެވެމުން ދަނިކޮށް މިއަދު މީސް މީޑިއާގައި ދައުރުވާން ފެށީ އެހެން މީހެއްގެ ސައިކަލަށް ރީނދޫ ކުލަ ޖަހާފައިވާ ފޮޓޯއެކެވެ.\nއެ ފޮޓޯ ފެނުމާއެކު، އެއީ ސައްތާރުގެ ސައިކަލު ކަމަށް ބުނެ ގިނަބަޔަކު މީސް މީޑިއާގައި އެ ފޮޓޯ ދައުރުކުރަމުން އެބަ ދެއެވެ. އަދި ބައެއް ނޫސްތަކަށް ހަބަރުވެސް އަރުވާފައި ވެއެވެ.\nމައުލޫމާތު އެނގޭ މީހަކު ބުނީ، އެއީ ސައްތާރު ސައިކަލު ނޫން ކަމަށާއި، ސައްތާރު ދުއްވަނީ އެއާބްލޭޑްއެއް ކަމަށެވެ.\nސައްތާރު އެ ބިދޭސީ މީހަގެ ގަޔަށް ފެން ޖެހި މައްސަލަ ފުލުހުން ބަލަމުން ދެއެވެ.\nއޮކްޓޯބަރ 2, 2019 14:27\nކޮންމެހެން ކުލަޖަހަންޖެހޭތަ ހާދަ ނަަާތަހުޒީބެޭ ބަންގާޅީއެއްވީމަ ބޮލަށް ފެންޖަހަާފަ އަމިއްލަ ސައިކުދެކެ ލޯބިވާތީ ކުލަޖަހާފަ ދިވެހިން ހުނަރުވެރިއެއް ނޫނޭ ބުނެފަ ބިދޭސީންނަށް ވަޒީފަާ ދިިީފަ މަގޭ ސުލޭމާނުގެ ވަޒީފާ ދަށްކޮށްފަ ދިިިީނަށް އުޅޭނަމަ މަލާމާތް ކޮށްފަ ނިރުބަވެރިޔެކޭ ގޮވަާފަ ވިސްނުންތަފާތު ވެއްޖެނަމަ ވަޒީފަަާއިން ވަކިކޮށްފަ މިއޮތް ދުނިޔެއެއް ޔޭ އަންދާ ގާނޫން ތަންކޮޅެއް ދިވެހިން ތަހުޒީބުވެބަލަ\nއޮކްޓޯބަރ 2, 2019 14:33\nސައިކަލް މައްޗަށް އެ މީހާ އެރި މައްސަލަ ކޮބާ؟ ފުރަތހަމަ އެ މައްސަލަ ފުލުހުން ބަލާބަލަ.\nއޮކްޓޯބަރ 2, 2019 14:36\nނަފުރަތަކީ ނަފުރަތުން ހުއްޓުވޭ އެއްޗެއް ނޫނެވެ. އެ ހުއްޓުވޭނީ ވިސްނައިދީގެންނެވެ.\nއޮކްޓޯބަރ 2, 2019 14:54\nތިވާނީ ބަންގާޅި ޔަކަށް. ޔަގީން، މިއަދު ދިވެހި މީހާގެ ހައްގުގަ ކާކު ވާހަކަ ދައްކާނީ.، ދިވެހިން ތިބެނީ ބަންގާޅިނަށް ގޮސްހުސްވެފަ..،\nސައްތާރު ޑި އެއާރބްލޭޑް\nއޮކްޓޯބަރ 2, 2019 17:18\nހައްހަހައްހަހާ ހީވޭ ކަމެއްހެން\nއޮކްޓޯބަރ 2, 2019 18:00\nތިޔަ ކުލަ ޖެހިމީހާޔާ ފެން ޖެހިމީހާ އާ ތަފާތަކީ ކޮބާ ހަމަ އެއްފެން ވަ ރަކަށް ތިޔަ ވެއްޓުނީ\nއޮކްޓޯބަރ 2, 2019 20:38\nސައްތާރު ސައިކަލަށް ކުލަ ޖަހައިިފިނަމަ ސައްތާރަށް ވުރެވެސް އަދި އެބަންގާޅީ މީހާއަަށް ވުރެވެސް ކުލަޖެހި މީހުން މާގޯސް. އެއީ ހައްގަކާއި ނުލާ އެއްވެސް މީހެއްގެ މުދަލަކަށް އެއްވެސް މީހަކަށް ގެއްލުމެއް ނުދެވޭނެތީ.\nއޮކްޓޯބަރ 2, 2019 21:47\nބަންގާޅީއެއްގެމައްސަލާގައި ދިވެހިން އެކަކު އަނެކަކުގަޔައް އަތްލާހިސާބުގަ


Niumaa aai Shafeeg ge "Baiveriyaa" aky comedy eh | Mihaaru\nނިއުމާ: އޭނާ އާއި ޝަފީގް ގުޅިގެން މިހާރު އަންނަނީ "ބައިވެރިޔާ" ގެ ނަމުގައި ކޮމެޑީ ފިލްމެއް ހަދަމުން.\nފިލްމް "ބައިވެރިޔާ" ގެ މަންޒަރެއްގައި ފައިސަލާއި މަލް: ޝޫޓިންގެ 70 ޕަސަންޓް ވަނި ނިމިފައި.\n"ބައިވެރިޔާ" އަކީ ކޮމެޑީއެއް، މި އަހަރު ސްކްރީނަށް\n06 ޖޫން 2016 - 08:59 1 comment\nމަޝްހޫރު ބަތަލާ ނިއުމާ މުހައްމަދާއި ޕްރޮޑިއުސަރު އިސްމާއީލް ޝަފީގް ގުޅިގެން "ބައިވެރިޔާ" ގެ ނަމުގައި ކޮމެޑީ ފިލްމެއްގެ މަސައްކަތް ފަށައި، ފިލްމުގެ ބޮޑު ބައި ނިންމާލައިފި އެވެ.\nމީގެ ތިން އަހަރު ކުރިން ޝަފީގު ގެންގުޅެމުން އައި ހިޔާލަކަށް ޔޫސުފް ޝަފީއު (ޔޫއްޕެ) ސްކްޕްރީންޕްލޭ ލިޔެ، ޑައިރެކްޓް ކުރާ "ބައިވެރިޔާ" އަކީ ބޮޑު ކާސްޓެއް ވެސް ހިމެނޭ ފިލްމެކެވެ.\nފިލްމުގެ ތަރިންގެ ތެރޭގައި ޔޫއްޕެ، ޝީލާ ނަޖީބް، މުހައްމަދު ފައިސަލް، މަލީހާ ވަހީދު (މަލް)، އަހުމަދު ސައީދު، އަހުމަދު އަޒްމީލް (އަޒޭ)، ނާޝިދާ މުހައްމަދު (ނާއްކޮ)، އަހުމަދު ސުނީ އަދި އަހުމަދު ޝިބާއު ފަދަ ތަރިން ހިމެނެ އެވެ.\n"އިންސާފު" އާއި "24 ގަޑި އިރު" ވެސް ބެލުންތެރިންނަށް ގެނެސް ދިން ޕްރޮޑިއުސަރު ޝަފީގް ބުނީ "ބައިވެރިޔާ" އަކީ ހެއްވާ މަޖާ ހާދިސާތަކެއް ދައްކުދައިވޭ ކޮމެޑީ ފިލްމެއް ކަމަށެވެ. އެކަމަކު ފިލްމުގައި ކޮންމެވެސް ވަރަކަށް ލޯބީގެ ރަހަތައް ވެސް ހުންނާނެ ކަމަށް އޭނާ ބުންޏެވެ.\n"ބައިވެރިޔާ" ގެ ޑައިރެކްޓަރަކޯ ޔޫއްޕެ.\n"ބެލުންތެރިންނަށް ފިލްމް ކަމުދާނެ ކަމާ ދޭތެރޭ އެއްވެސް ޝައްކެއް ނެތް. މަޖާ އަދި ރީތި ފިލްމެއް އަހަރެމެންގެ ޓީމުން ގެނެސް ދޭނެ،" މާލެ އާއި ހުޅުމާލޭގައި ޝޫޓް ކުރާ ފިލްމާ ބެހޭ ގޮތުން ޝަފީގް ބުންޏެވެ.\n"ބައިވެރިޔާ" ގެ ޝޫޓިންގެ 70 ޕަސަންޓް ނިންމާލައި، އެޑިޓިންގެ ވެސް ބޮޑު ބައި މިހާރު ވަނީ ނިންމާލައިފަ އެވެ. ފިލްމުގެ މަސައްކަތް ފެށީ މިދިޔަ މަހުގެ ތެރޭގަ އެވެ.\nކޮމެޑީ ފިލްމް "ބައިވެރިޔާ" ގެ ފަސްޓްލުކް: ފިލްމުގެ ޝޫޓިންގެ 70 ޕަސަންޓް މިހާރު ވަނީ ނިމިފައި.\n"ފިލްމުގައި ދެން ބާކީ އޮތީ ގާތްގަނޑަކަށް 10 ވަރަކަށް ދުވަހުގެ މަސައްކަތް. ރޯދަ މަހުގެ ފުރަތަމަ ހަފުތާ ނިންމާލާފައި ޝޫޓިންގެ ބާކީ ހުރި މަންޒަރުތައް ވެސް ނަގައި ނިންމައި ލެވޭނެ،" މާސްކޭ ކެމެރާ ކުރާ ފިލްމާ ބެހޭ ގޮތުން ޕްރޮޑިއުސަރު ބުންޏެވެ.\n"ފިލްމުގެ މަސައްކަތް ކުރިއަށް މި ގެންދަނީ ޑަބިން ވެސް ވަކިން ކުރަން ނުޖެހޭ ގޮތަށް."\nއޭނާ ބުނީ ބޮޑު ކާސްޓަކާ އެކު ފިލްމުގެ މަސައްކަތް ކުރިއަށް ދަނީ ވަރަށް ބާރަށް، ވަރަށް ހިތްހަމަޖެހޭ ގޮތަށް ކަމަށެވެ.\n"ވަރަށް ހިތްހަމަޖެހޭ ގޮތަށް މިހާތަނަށް މަސައްކަތް ކުރިއަށް ގެންދެވިފައި އޮތީ. ކްރޫ ވަރަށް ސަޕޯޓިވް،" ޝަފީގް ބުންޏެވެ.\nޝަފީގް: "ބައިވެރިޔާ" އަކީ އޭނާ އާއި ނިއުމާ ގުޅިގެން ޕްރޮޑިއުސް ކުރާ ފިލްމެއް.\n"ބައިވެރިޔާ" މި އަހަރުގެ ސެޕްޓެމްބަރުގައި ރިލީޒް ކުރަން ވެސް ވަނީ ތާވަލްކޮށްފަ އެވެ. ޝަފީގް ބުނީ އޮލިމްޕަސް ލިބޭ ގޮތަކުން ފިލްމް އެއަށް ވުރެ އަވަސްވުން ވެސް އެކަށީގެންވާ ކަމަށެވެ.\n"އޮލިމްޕަސް ލިބޭ ގޮތަކުން ފިލްމް ސެޕްޓެމްބަރަށް ވުރެ އަވަހަށް ވެސް ރިލީޒް ވެދާނެ. ނޫނީ އެއަށް ވުރެ ފަސް ވެސް ވެދާނެ،" ޕްރޮމޯޝަނަލް ލަވައަކާ އެކު އަމިއްލަ ރާގުގެ ތިން ލަވަ ހިމެނޭ ފިލްމާ ބެހޭ ގޮތުން ޝަފީގް ބުންޏެވެ.\n"ފިލްމް މި އަހަރު ފެންނާނެ."\nއިތުރު ލިޔުންތައް ނިއުމާ މުހައްމަދު ޔޫސުފު ޝަފީއު (ޔޫއްޕެ)


Gateway school ge dharivarunnah behi foithah athulan angaifi | Mihaaru\nގޭޓްވޭ ސްކޫލް: ފޮތުގައި މައްސަލައެއް ހުރި ނަމަ ފޮތް ފާސްނުކޮށް ދޭނެ ކަމަށް އެޑިއުކޭޝަނުން ބުނޭ-- ފޮޓޯ/ ލާލޭ ސްކޫލު\nގޭޓްވޭ ސްކޫލްގެ ދަރިވަރުންނަށް ފޮތް ބެހީ ފާސް ނުކޮށް، ފޮތްތައް އަތުލަނީ\n04 ޖެނުއަރީ 2017 - 20:58 33 comments\nއެޑިއުކޭޝަން މިިނިސްޓްރީގެ ސްޓޭޓް މިނިސްޓަރު އަހުމަދު ޝަފީއު ވިދާޅުވީ އެ ފޮތްތައް އަނބުރާ އަތުލަން އެންގީ އެ ފޮތްތައް ފާސް ނުކޮށް، ދަރިވަރުންނަށް ބަހާފައިވާތީ ކަމަށެވެ. ދަރިވަރުންނަށް ފޮތް ބެހުމުގެ ކުރިން އެ މިނިސްޓްރީން ފޮތް ފާސްކުރަން ޖެހޭނެ ނަމަވެސް އެ ފޮތްތައް ބެހީ ފާސް ނުކޮށް ކަމަށްވާތީ މިހާތަނަށް ބަހާފައިވާ ހުރިހާ ފޮތެއް އަތުލަން ގޭޓްވޭ ސްކޫލަށް އަންގާފައިވާ ކަމަށް އޭނާ ވިދާޅުވި އެވެ.\n"އަޅުގަނޑުމެންނާ އެ ބޭފުޅުންނާ ދެމެދު އަންޑަސްޓޭންޑިއެއް އޮންނާނެ ފޮތް ފާސްކޮށްގެންއޭ ބަހަންޖެހޭނީ. ވަކި ވަރަކަށް ފޮތް ބެހުނު ފަހުން އެ ބޭފުޅުންނަށް އެކަން ފާހަގަވެގެން މިހާރު ފޮތް ބެހުން ހުއްޓާލައިފި. މިހާރު ފޮތްތައް އަތުލުމުގެ މަސައްކަތް އެބަކުރޭ،" ޝަފީއު ވިދާޅުވި އެވެ.\nޝަފީއު ވިދާޅުވީ ފޮތުގައި ހިމެނޭ މައުލޫމާތުތަކުގައި އެއްވެސް ގޯސް އެއްޗެއް ހިމެނޭތޯ އެ މިނިސްޓްރީން ބަލާނެ ކަމަށާއި އެކަން ކަށަވަރު ކުރުމަށް ފަހު ނޫނީ ފޮތް ފާސްކޮށް ނުދޭނެ ކަމަށެވެ.\n"އަޅުގަނޑުމެން ބަލާއިރު އެއްވެސް މައްސަލައެއް ހުރެއްޖެ ނަމަ ފާހެއް ނުކޮށްދޭނެ" ޝަފީއު ވިދާޅުވި އެވެ.\nޗާޗުތަކެއްގެ ފޮޓޯ ހުރީ ގްރޭޑްގެ ތިނެއްގެ ދަރިވަރުންނަށް ބެހި ފޮތްތަކުގައި ކަމަށް ވަނީ އެނގިފަ އެވެ. އެކަމާ ގުޅިގެން ބެލެނިވެރިން ކަންބޮޑުވުން ފާޅުކުރަން ފެށުމުން، ގޭޓްވޭ އިން ވަނީ ދަރިވަރުންނާ ނުގުޅޭ ފޮތެއް ނުދޭނެ ކަމަށް ބުނެ އެ ފޮތް އަތުލައިފަ އެވެ.\nކުރިން ބިޒް އެޓޯލްސް އިން އެ ސްކޫލް ހިންގަމުން ދަނިކޮށް މިއަހަރުން ފެށިގެން އެ ސްކޫލް ހިންގުން ގޭޓްވޭ ކުންފުންޏަށް ދޭން ސަރުކާރުން ވަނީ ނިންމައިފަ އެވެ.\nއިތުރު ލިޔުންތައް ހުޅުމާލެ އެޑިއުކޭޝަން މިނިސްޓްރީ ކިޔަވާކުދިން ޓެކްސްޓް ފޮތްތައް ލާލޭ ޔޫތު އިންޓަނޭޝަނަލް ސްކޫލް ގޭޓްވޭ އިންޓަނޭޝަނަލް ސްކޫލް


Adheeb ge party registry koh dheefi | Mihaaru\nއެމްޓީޑީގެ ރަޖިސްޓްރީ ހަވާލު ކުރުމުގެ ރަސްމިއްޔާތުގެ ތެރެއިން: އެންމެ ފުރަތަމަ އޮންނާނީ ޕާޓީ ކައުންސިލްގެ ބައްދަލުވުމެއް ކަމަށް ވަނީ ބުނެފައި -- އަހުމަދު ނިޝާތު / މިހާރު ފޮޓޯ\nއަދީބުގެ ޕާޓީ ރަޖިސްޓަރީކޮށްދީފި\n27 ޑިސެމްބަރ 2018 - 15:32 23 comments\nކުރީގެ ނައިބު ރައީސް އަހުމަދު އަދީބުގެ މޯލްޑިވްސް ތާޑްވޭ ޑިމޮކްރެޓްސް (އެމްޓީޑީ) އިލެކްޝަންސް ކޮމިޝަނުން މިއަދު ރަޖިސްޓްރީ ކޮށްދީފި އެވެ.\nއެމްޓީޑީގެ ރަޖިސްޓްރީއާ ހަވާލުވުމަށް ފަހު، އެ ޕާޓީގެ ކައުންސިލް މެންބަރު އަދި ވިޔަފާރިވެރިންގެ ޖަމިއްޔާގެ ނައިބު ރައީސް އިސްމާއިލް އާސިފް ވިދާޅުވީ ކުރިއަށް އޮތް ތަނުގައި ޕާޓީން ހިންގާނެ ހަރަކާތްތައް ވަރަށް އަވަހަށް އާންމު ކުރާނެ ކަމަށެވެ.\n"މިއީ އަޅުގަނޑުމެންގެ ފުރަތަމަ ހަރުފަތް ކަމަށް މި ބަލަނީ. އިތުރު ހަރަކާތްތަކާއި ސިޔާސަތުތައް ހާމަ ކުރާނަން ކުރިއަށް އޮތް ތަނުގައި. އެންމެ ފުރަތަމަ އޮންނާނީ ޕާޓީގެ ކައުންސިލްގެ ބައްދަލުވުމެއް،" އާސިފް ވިދާޅުވި އެވެ.\nއެމްޓީޑީގެ ރަޖިސްޓްރީ ހަވާލު ކުރުމަށް ބޭއްވި ރަސްމިއްޔާތުގައި އިލެކްޝަންސް ކޮމިޝަންގެ މެންބަރު އިސްމާއިލް ހަބީބު ވަނީ ގައުމީ މަސްލަހަތު އިސްކޮށްގެން ސިޔާސީ ހަރަކާތްތައް ހިންގުމަށް ގޮވާލައްވައިފަ އެވެ.\n"ސިޔާސީ ޕާޓީތަކުން ސިޔާސީ ހަރަކާތްތައް ހިންގާއިރު އެންމެ އިސްކަން ދޭންވާނީ ގައުމީ މަސްލަހަތަށް. އަދި ކޮމިޝަނުން ޔަގީން ކުރަނީ ސިޔާސީ ޕާޓީތަކުގެ ގާނޫނާ އެއްގޮތްވާ ގޮތުގެ މަތިން ސުލޫކީ މިންގަނޑުގެ ތެރެއިން ކަމަށް،" ހަބީބް ވިދާޅުވި އެވެ.\nއެމްޓީޑީ ރަޖިސްޓްރީވުމާއެކު އެ ޕާޓީ ވެފައި ވަނީ ރާއްޖޭގެ ހަތް ވަނަ ސިޔާސީ ޕާޓީއަށެވެ. އެ ޕާޓީ އުފެއްދުމަށް ބޭއްވި ޖަލްސާ މިދިޔަ ހޯމަ ދުވަހު ބާއްވާފައި ވަނީ ދަރުބާރުގޭގަ އެވެ.\nވެލިދޫ ދާއިރާގެ މެންބަރު މުހައްމަދު ޔާމީނަކީ އެމްޓީޑީގެ މެންބަރެކެވެ. އަދި ޕާޓީއަށް މިވަގުތު ސޮއި ނުކުރެއްވި ނަމަވެސް ދިއްދޫ ދާއިރާގެ މެންބަރު އަބްދުއްލަތީފް މުހައްމަދު ވަނީ ޕާޓީ އުފެއްދި ޖަލްސާގައި ވާހަކަ ދައްކަވައިފަ އެވެ.\nއެމްޓީޑީއަށް އެންމެ ފުރަތަމަ ސޮއި ކުރައްވާފައި ވަނީ ކުރީގެ ރައީސް އަބްދުﷲ ޔާމީން އަވަހާރަކޮށްލަން އުޅުނު ކަމުގެ ކުށާއި ހިޔާނާތުގެ ކުށް ސާބިތުވެ 33 އަހަރުގެ ޖަލު ހުކުމެއް ތަންފީޒު ކުރައްވަމުން ގެންދަވާ އަހުމަދު އަދީބެވެ.\nއަދީބު އެ ޕާޓީއަށް ސޮއި ކުރައްވާފައި ވަނީ ބަލި ހާލަތު ހުންނެވި ގޮތުން ގޭ ބަންދަށް ބަދަލު ކުރެއްވި ފަހުންނެވެ.\nއިތުރު ލިޔުންތައް ސިޔާސީ ޕާޓީ އިލެކްޝަންސް ކޮމިޝަން ކުރީގެ ނައިބު ރައީސް އަދީބު އަހުމަދު އަދީބު މޯލްޑިވްސް ތާޑްވޭ ޑިމޮކްރަޓްސް (އެމްޓީޑީ)\nއަދީބަށް އެމްޓީޑީގެ ރައީސްކަމެއް ނުކުރެވޭނެ: އީސީ\nއަދީބު އެމްޓީޑީގެ ރައީސަކަށް އައްޔަންކޮށްފި\nމެމްބަރުންގެ ހައްގު ހޯދަން މަސައްކަތް ކުރާނަން: އާސިފް


Majileehun faaskuri2bilah dhaulathun amalu kuraakah nujeheyne: Qasim - vNews.mv\nމަޖިލީހުން ފާސްކުރި ދެ ބިލަށް ދައުލަތުން އަމަލުކުރާކަށް ނުޖެހެނޭ: ގާސިމް\nއަހުމަދު ހަމީދު އާދަމް 13 March 2018, 14:55\nރައްޔިތުންގެ މަޖިލީހުން މިއަދު ފާސްކުރި ދެ ބިލަކީ ގާނޫންއަސާސީއާއި ކަނޑައެޅިގެން ހިލާފަށް ފާސްކޮށްފައިވާ ދެ ބިލް ކަމަށް ވާތީ މަޖިލީހުގެ މިއަަދުގެ ނިންމުމަށް ދަައުލަތުން އަަމަލުކޮށްގެން ނުވާނެ ކަމަށް ޖުމްހޫރީ ޕާޓީގެ ލީޑަރު ގާސިމް އިބްރާހިމް ވިދާޅުވެއްޖެ އެވެ.\nގާސިމް އިބްރާހިމް މިހެން ވިދާޅުވީ ފޮނަދޫ ދާއިރާގެ މެންބަރު އަބްދުއްރަހީމް އަަބުދުﷲ ފަނޑިޔާރުންގެ ގާނޫނަށް ހުށަހެޅި އިސްލާހުގެ ބިލާއި، ވިލިމާލެ ދާއިރާގެ މެންބަރު އަަހްމަަދު ނިހާން ހުސައިން މަަނިކު މަޖިލީހުގެ މެންބަރުންގެ ގޮނޑި ގެއްލޭގޮތްތައް ބަޔާންކޮށް ހުށަހަޅާފަައިވާ އެންޓި ޑިފެކްޝަން ބިލް މަޖިލީހުން މިއަދު ފާސްކުރުމާއި ގުޅިގެން ކުރައްވާފަައިވާ ޓްވީޓެއްގަ އެވެ.\nދިވެހިން މިހާރު އަމަލުކުރަމުންދާ ގާނޫނު އަސާސީ އެކުލަވާލި ހާއްސަ މަޖިލީހުގެ ރައީސް ގާސިމް ވިދާޅުވީ މަޖިލީހުން މިއަދު ފާސްކުރި ދެ ބިލަކީ ވެސް ގާނޫނު އަސާސީއާއި ކަނޑައެޅިގެން ހިލާފަށް ފާސްކޮށްފައިވާ ދެެ ބިލް ކަމަށެވެ. އެހެންކަމުންް އެއީ ދައުލަތުން އެއަށް އަމަަލުކޮށްގެން ނުވާނެ ދެ ބިލް ކަމަށްވެސް ވިދާޅުވި އެވެ.\nގާސިމް ވިދާޅުވީ ރައްޔިތުންގެ މަޖިލީހުން މިއަދު ފާސްކުރި ކަހަލަ ބިލްތައް މަޖިލީހުން ފާސްކުރާއިރު ރައްޔިތުންގެ މަޖިލީހުގެ އެފަދަ ޖަލްސާއަަކަށް 43 މެންބަރުން ހާޒިރުވެ ތިއްބަވަންޖެހޭނެ ކަމަށާ ގާނޫން އަސާސީގަައި ބުނެފަައިވާ ގޮތުން 43 މެންބަރުން ހާޒިރުވެ ތިއްބަވާ ޖަލްސާއެއްގައި ނޫން ގޮތަކަށް މިފަދަ ބިލްތަކަށް ވޯޓަށް ނޭހޭނެ ކަމަށެވެ.


އިސްރާ-4ވަނަ ބައި - AO News\nއިސްރާ-4ވަނަ ބައި\n“ޕާސްވޯރޑް ދެންޏާ ދޭންވީ." އެ ކުއްޖާ ޓޭޕު ރޯލެއް ހިފައިގެން އައިސް އަހަރެން އިށީނދެ އިން ގޮޑިޔާއެކު ޓޭޕް އަޅަން ފަށައިފިއެވެ.” އަހަރުމެންނަކަށް ނެތް ކަލޭ ބޭނުންހާ އިރަކު ކުޅިވަރު ކުޅޭން ތިބެވޭކަށެއް. މާ ބޮޑަށް ކުޅަދާނަކަން ދައްކަން އުޅޭނެ ކަމެއް ނެތް.”\nއަހަރެންގެ ކުރިމަތީގައި އޮތީ އެންމެ ރާސްތާއެކެވެ. ޕާސްވޯޑް ދިނަސް ސަލާމަތް ވުމުގެ ޔަގީންކަމެއް ނެތެވެ. ނުދިނަސް އޮތީ ކެތް ނުކުރެވޭވަރުގެ ވޭން ތަހައްމަލު ކުރުމެވެ. ކޮންމެ ގޮތަކުންވެސް އެމީހުން އަހަރެންގެ ދުލުން އެ ބަސްތައް ނެރޭނެއެވެ.\nމި ލަނޑު މި ލިބުނީ މާމަގެ ބަސްތައް ހަނދާން ނައްތާލީމައޭ އަހަރެންގެ ހިތަށް އެވަގުތު އެރިޔެވެ. އެހެންނަމަވެސް މިހާރު މިވަނީ މާލަސްވެފައެވެ. އަހަރެން ގަސްތުކުރީ އެންމެ ފަހު ނޭވަޔާ ހަމަޔަށްވެސް ޒިޔާންގެ އެކައުންޓު އަނބުރާ ހޯދައިދިނުމަށެވެ.\nއެއީ އަހަންނަށް ދުވަހަކުވެސް ލިބުނު އެންމެ ގަދަ ވޭންތަކެވެ. އެ އަންހެން ކުއްޖާއަކީ ކުޑަވެސް ރަހުމެއް ހުރި ކުއްޖެއް ނޫނެވެ. އަނިޔާއާއި ތަދު އަނެކަކަށް ދިނުމަކީ އޭނާގެ އުފަލެއް ކަން ޔަގީނެވެ.\nއަހަރެންގެ ހޭވެރިކަން ގެއްލިދާނެހެން ހީވުމުން ސައުދު އެކުއްޖާ ހުއްޓުވިއެވެ. “ އިތުރަށް ގަދަ ނުހަދައި ޕާސްވޯޑް ދީ، އިސްރާ. “ ސައުދު އާދޭހުގެ ރާގުގައި ބުންޏެވެ. “ތިއީ ބޭކާރު ހިއްވަރެއް. އިތުރު ވޭނެއް ނޫނީ ނުލިބޭނެ.”\n“އެންމެ ރަނގަޅު.” އަހަރެން ހޭވެރިކަމަށް ބާރު ފޯރުވަން މަސައްކަތް ކުރަމުން ބުނީމެވެ. “\n“ތީގަ ހުންނާނީ ރެޓީނާ ލޮކެއް.” އަހަރެންގެ މިބުނީ ތެދެއްކަން ސައުދަށް ވެސް އެނގުނެވެ. އޭނާ އަހަރެންގެ ލޯ މޮހެލަދިނެވެ. އަދި އަހަރެންގެ އެއްއަތް މިނިވަންކޮށް ދިނެވެ.\nއަހަރެން ލެޕްޓޮޕް ހުޅުވާފައި އޭގެ ކެމެރާއަށް ލޯ ދިމާކޮށްލީމެވެ. އަދި އަހަރެންގެ އިނގިލީގެ ނިޝާން އޭގައި ހާކައިލީމެވެ. އޭރު އެކުއްޖާ ހުރީ ސޫޓްކޭސް ހުޅުވާށެވެ. އެއީ ހުސް ފޮށްޓެކެވެ. ސައުދު އެކުއްޖާއަށް ލޮލުން އެއްޗެއް އަންގައިލުމާއެކު އޭނާއައިސް އަހަރެންގެ އަތް ބަނދެ ކަނުބަނދެފިއެވެ.\nސައުދު ލެޕްޓޮޕް ހުޅުވުމަށް މަސައްކަތް ކޮށްލުމާއެކު އޭގެ މޮނިޓަރ އަނދިރިވެގެންދާނެކަން އަހަންނަށް އެނގެއެވެ. އެވަގުތު ސައުދު އައިސް އަހަރެންގެ މޫނު މަތީގައި ވަރަށް ބާރަށް ޖެހިއެވެ. “އަހަރެން ހީކުރިވަރަށް ވުރެން ކަލޭ މާ ހުޝިޔާރު.” އޭނާ ރުޅިއައިސްފައި ބުންޏެވެ. އެކަމަކު އަހަރެންގެ އަތްދަށުން ކަލެއަށް ތިހެން ސަލާމަތްވެވޭނެ ކަމަށް ހީނުކުރާތި.”\nސައުދު އެ ލެޕްޓޮޕް ހެކް ކޮށްލެވޭތޯ މަސައްކަތް ކުރަން ފަށައިފިއެވެ. އެއާއެކު އަންހެން ކުއްޖާގެ ރަހުމެއް ނެތް އަނިޔާތައް އަހަންނަށް އަމާޒުވެއްޖެއެވެ.\nރޭ ދެބައިވެ އިރު އެރުމާ ދާދި ކައިރިވެއްޖެއެވެ. އަހަރެންގެ ހޭވެރިކަން ހުންނަ ފަހަރު މަދުވާން ފަށައިފިއެވެ. ސައުދު އޭނާއަށް ލިބިފައިވާ ކުޅަދާނަކަން ބޭނުން ކުރަމުން ލެޕްޓޮޕް ހުޅުވުން އަވަސްވޭތޯ މިންނަތް ކުރަމުން ދިޔައެވެ. އޭނާ އެންމެފަހުން ކޮންމެވެސް މީހަކަށް ފޯން ކޮށްލިއެވެ.\nއެއީ އަހަރެން އިންތިޒާރު ކުރަމުން ދިޔަ ވަގުތެވެ. އެއީ އަހަރެންގެ ކަރަށް ތޫނު ތިލައެއް ވަދެގެން ދިޔަ ވަގުތު ވެސް މެއެވެ.\nޕޮލިސް އެތަނަށް އައުމަށް5މިނިޓްވެސް ނުނެގިއެވެ. އަހަރެން ޖެހި ކޯޑް ޕޮލިސްއަށް އޮތީ ލިބިފައެވެ. އެކަމަކު ސައުދު ހުރިތަން އެނގުނީ އޭނާ ފޯނު ހުޅުވާލުމުންނެވެ. އަހަރެންގެ ވަށައިގެން އަނދިރިކަން ފެތުރުނީ އެވަގުތު އެވެ.\nހޮސްޕިޓަލުން އަހަރެން ދޫކޮށްލުމާއެކު ޒިޔާން އަހަރެން ގޮވައިގެން އެނބުރި ރިސޯޓަށް ހިނގައްޖެއެވެ. އަހަރެންގެ ކަރުގައި ހުރި ބެންޑޭޖްތައް އަދި އޭރަކު މުޅިއަކުން ނުވެސް ނައްޓައެވެ.\nއަހަރެމެންގެ ކާވެނި ކުރެވުނީ އެރަށުގައެވެ. ސަންއައިލެންޑްގެ ސަދަން ރެސްޓޯރެންޓް ގައެވެ. އެއީ އެކަމަށް މިލިއަނުން ޚަރަދުކޮށްގެން ބޭއްވުނު ހަފްލާއެކެވެ. ފުރިހަމަ ކަމުގެ ދެވަނައެއް ނުވާ ފަދައިންނެވެ. މިއުޒިކްޝޯއެއްގެ ތެރޭން ހަވާއާއި ލޭޒަރުގެ ކުޅިވެރި ދެއްކިގެން ދިޔައެވެ.\n“އިސްރާއަށް އެ ހުރިހާ ފައިސާ އަމިއްލަ އެކައުންޓަކަށް ބަދަލު ކުރެވެން އޮތް." ޒިޔާން ވެޑިން ޕާޓީ ނިންމާފައި އަހަރެން ގޮވައިގެން ހަނީމޫން ބަނގަލޯއަށް ދިޔަ މަގުމަތީގައި ބުންޏެވެ. "ކީއްވެތަ އެހެން ނެހެދީ؟”\n“މާމަޔާހެދި." އަހަރެން ބުނީމެވެ.\n“ ހުރިހާ ޝަރަފެއް އޮތީ އިސްރާގެ މާމަޔަށް ދޯ.” ޒިޔާން އުފަލާއެކު ބުންޏެވެ.\nދެން ޒިޔާން ފުރަތަމަ ފަހަރަށް އޭނާގެ އަތުގެ ތެރެއަށް އަހަރެންގެން ގޮސް ބޮނޑިކޮށްލިއެވެ.\nއަހަރެމެންގެ އުފާވެރި ދިރިއުޅުން ހޭދަ ކުރަމުން ދިޔައީ ޒިޔާން މޫދު އަޑީގައި ތައްޔާރު ކޮށްފައިވާ ރިސޯޓެއް ގައެވެ.\nއެއީ އިސްރާ ރިސޯޓެވެ.